**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Σεπτεμβρίου 2020, ημέρα Τρίτη και ώρα 10.20΄, στην Αίθουσα Συνεδριάσεων της Ολομέλειας της Βουλής, συνήλθαν σε κοινή συνεδρίαση η Διαρκής Επιτροπή Κοινωνικών Υποθέσεων και η Διαρκής Επιτροπή Παραγωγής και Εμπορίου, υπό την προεδρία του κ. Βασίλειου Οικονόμου, Προέδρου της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Κύρωση α) της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α’ 157) και β) της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων.».

Στη συνεδρίαση παρέστησαν ο Υπουργός Εργασίας και Κοινωνικών Υποθέσεων, κ. Ιωάννης Βρούτσης, ο Υφυπουργός Υγείας, κ. Βασίλειος Κοντοζαμάνης, ο Υφυπουργός Ανάπτυξης και Τροφίμων, κ. Κωνσταντίνος Σκρέκας, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Κέλλας Χρήστος, Κεφαλά Μαρία – Αλεξάνδρα, Λεονταρίδης Θεόφιλος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Δούνια Παναγιώτα (Νόνη), Σαλμάς Μάριος, Σταμενίτης Διονύσιος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Μιχαηλίδης Ανδρέας, Μπαλάφας Ιωάννης, Ξανθός Ανδρέας, Πολάκης Παύλος, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Παφίλης Αθανάσιος, Στολτίδης Λεωνίδας, Αθανασίου Μαρία, Βιλιάρδος Βασίλειος, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Αλεξοπούλου Χριστίνα, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Βούλτεψη Σοφία, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Σπανάκης Βασίλειος-Πέτρος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Καββαδάς Αθανάσιος, Καλαφάτης Σταύρος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Καλαματιανός Διονύσιος-Χαράλαμπος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ξεκινάμε τη συνεδρίασή μας, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Υγείας α) «Κύρωση της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” και β) Κύρωση της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού, καθώς και τη στήριξη των πλημμυροπαθών της Εύβοιας, που επλήγησαν κατά τις πλημμύρες της 8ης και 9ης Αυγούστου 2020” και άλλες διατάξεις για την αντιμετώπιση των συνεπειών της πανδημίας του κορωνοϊού και άλλων επειγόντων ζητημάτων.». Όπως καταλαβαίνετε, έχουμε δύο ΠΝΠ.

Πριν ξεκινήσει ο κ. Τσαβδαρίδης, προτείνουμε, να κληθούν αύριο στις 12:00΄ οι φορείς, στις 15:00΄ να ξεκινήσουμε τη συζήτηση για τα άρθρα και την Πέμπτη, στις 16:00΄ να πραγματοποιηθεί η τέταρτη συνεδρίαση, με τη β΄ ανάγνωση.

Το λόγο έχει ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Θα δοθεί η δυνατότητα, να παρακολουθήσουμε τις συνεδριάσεις και από τον υπολογιστή;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Βέβαια. Έχουν μπει αρκετοί.

**ΚΩΝΣΤΑΝΤΙΝΟΣ ΜΠΑΡΚΑΣ:** Επί προσωπικού ρωτάω. Θα μπορέσω να παρακολουθήσω τις συνεδριάσεις;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Βέβαια και να θεωρηθείτε παρών στη συνεδρίαση.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Έχουμε ήδη26 άτομα, που συμμετέχουν. Δεν είναι όλοι παρόντες εδώ, δια φυσικής παρουσίας.

Τώρα, συμφωνήσαμε το πλαίσιο των συνεδριάσεων. Να παρακαλέσω τα Κόμματα, να φέρουν προτάσεις για τους φορείς, για να τους καλέσουμε αύριο.

Κύριε Τσαβδαρίδη, έχετε πρόταση για τους φορείς;

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Θα σας το δώσουμε, κατά τη διάρκεια της συνεδρίασης.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κύριε Τσαβδαρίδη, έχετε το λόγο για 15 λεπτά.

 **ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Κύριε Πρόεδρε, κυρίες και κύριοι συνάδελφοι, εισάγεται σήμερα προς συζήτηση στις αρμόδιες επιτροπές της Βουλής ένα σχέδιο νόμου του Υπουργείου Υγείας, προκειμένου να ακυρωθούν δύο πράξεις νομοθετικού περιεχομένου, αλλά και οι λοιπές διατάξεις, που αφορούν σε μια σειρά Υπουργείων, με τις οποίες ρυθμίζεται πληθώρα ζητημάτων, που αφορούν, κυρίως, αλλά όχι μόνο, στην ταχύτατη, βέλτιστη και αποτελεσματικότερη πρόβλεψη, αλλά και αντιμετώπιση των συνεπειών της πανδημίας του κορωνοϊού.

Ένα νομοσχέδιο, που φιλοδοξεί να τύχει ευρύτατης διακομματικής αποδοχής, όχι γιατί δεν θα υπάρξουν σημεία τριβής, αλλά γιατί τα όποια σημεία διαφωνιών δεν θα ήταν γόνιμο να παραβλέψουν την τιτάνια προσπάθεια, που κάνει η Κυβέρνηση, για να θωρακιστεί τόσο η υγεία και η ασφάλεια των πολιτών όσο και η οικονομία της χώρας, των νοικοκυριών και των επιχειρήσεών της. Αυτό συμβαίνει, γιατί οι επείγουσες ρυθμίσεις, για την αντιμετώπιση των εκτάκτων αναγκών στο Εθνικό Σύστημα Υγείας, από τη διασπορά του covid 19, η στήριξη της αγοράς εργασίας, η διευκόλυνση της εκπαιδευτικής διαδικασίας και της μετακίνησης των πολιτών είναι κομβικά ζητήματα, που αναζητούν τη σύγκληση, προκειμένου η κοινωνία να πορευθεί ενωμένη και σίγουρη, χωρίς ταλαντεύσεις. Γίνεται κατανοητό ότι οι υγειονομικές κρίσεις τέτοιας εμβέλειας και βάθους δεν αντιμετωπίζονται, με ευχολόγια και καθυστερήσεις. Απαιτούν από μια Κυβέρνηση εγρήγορση και αποφασιστικότητα, από τις κρατικές δομές, συντονισμό και αποδοτικότητα και από τους πολίτες ΣΥΝ-ΕΡΓΑΣΙΑ και υπευθυνότητα. Η χώρα μας, τηρουμένων πάντα των αναλογιών, κέρδισε τα διεθνή εύσημα στην αντιμετώπιση της πανδημίας. Οι δύο ΠΝΠ, που έρχονται προς κύρωση, είναι η από 10 Αυγούστου 2020 και η από 22 Αυγούστου 2020 πράξεις νομοθετικού περιεχομένου.

Αναφορικά με την πρώτη πράξη, που καλούμαστε να συζητήσουμε, στο πρώτο της άρθρο, προβλέπεται η δυνατότητα αναστολής, για τον Αύγουστο και τον Σεπτέμβριο του τρέχοντος έτους, συμβάσεων εργασίας εργαζομένων και σε επιχειρήσεις, εργοδότες του ιδιωτικού τομέα στους κλάδους του επισιτισμού, του πολιτισμού και του αθλητισμού, καθώς και οποιουδήποτε άλλου κλάδου πλήττεται σημαντικά από την υγειονομική κρίση. Πέραν των κλάδων, η αναστολή των συμβάσεων, στους οποίους είχε, ήδη, προβλεφθεί με το νόμο 47/14 του 2020. Για τους κλάδους που, ήδη, ίσχυε η δυνατότητα αναστολής της εργασίας των εργαζομένων τους, δηλαδή, του τουρισμού και των μεταφορών, δίνεται η δυνατότητα παράτασης της αναστολής αυτής, για τον Αύγουστο και το Σεπτέμβριο του τρέχοντος έτους. Με τον τρόπο αυτόν, όχι μόνο εξασφαλίζεται η προσαρμογή των επιχειρήσεων, στις εξαιρετικά δύσκολες συνθήκες, αλλά, κυρίως, απλώνεται ομπρέλα προστασίας για τους εργαζομένους τους.

Με το δεύτερο άρθρο της πρώτης πράξης, διευρύνεται το πεδίο εφαρμογής του μηχανισμού «ΣΥΝ-ΕΡΓΑΣΙΑ», που θεσπίστηκε, με το άρθρο 31 του νόμου 46/90 του 2020, προκειμένου να ενταχθούν ακόμη περισσότεροι εργαζόμενοι σε αυτόν. Μια ακόμη απόδειξη της μεγάλης ευαισθησίας της Κυβέρνησης, για τον κόσμο της απασχόλησης, στη δύσκολη εποχή της πανδημίας, όπως αυτή καθρεφτίζεται, στο έργο του Υπουργείου Εργασίας. Ενθάρρυνση νέων προσλήψεων, σε καιρό κρίσης, διατήρηση θέσεων εργασίας στον ιδιωτικό τομέα, αποτροπή απολύσεων εργαζομένων, που δεν μπορούσαν να ενταχθούν στο μηχανισμό, λόγω μεταγενέστερης της 20ής Μαΐου 2020 πρόσληψής τους και ισότιμη μεταχείριση όλων των εργαζομένων πλήρους απασχόλησης. Όλα αυτά αποδεικνύουν, ότι η Κυβέρνηση της Νέας Δημοκρατίας είναι εδώ, για όλους, για να εγγυηθεί ότι, κανένας δε θα μείνει πίσω, κανείς δεν πρόκειται να ξεχαστεί.

Με το 3ο και 4ο άρθρο, ρυθμίζονται ζητήματα αρμοδιότητας του Υπουργείου Ανάπτυξης, αναφορικά με τη βέλτιστη θωράκιση της υγείας των καταναλωτών από την πανδημία. Ειδικότερα, με το άρθρο 3, παρατείνεται, μέχρι τέλος του έτους, η δυνατότητα χορήγησης άδειας εισαγωγής μετουσιωμένης αλκοόλης, αποκλειστικά, για την παραγωγή αντισηπτικών προϊόντων, που θα διατίθενται, αποκλειστικά, εντός της ελληνικής επικράτειας.

Με το 4ο άρθρο, επικαιροποιείται το πλαίσιο, αναφορικά με τη χρήση προϊόντων δειγματισμού, με σκοπό τη βέλτιστη προσαρμογή του στις ανάγκες προστασίας της δημόσιας υγείας, αλλά και την επιβολή προστίμου στην απευκταία περίπτωση μη εφαρμογής του από τον οποιονδήποτε. Καταδεικνύεται έτσι, η φιλοσοφία της Κυβέρνησης, για πρόβλεψη και πρόληψη για την αντιμετώπιση του κορωνοϊού, που βασίζεται στο ότι τίποτα δεν αφήνεται στην τύχη και ότι καμία απολύτως λεπτομέρεια δεν μπορεί να είναι ασήμαντη.

Από το άρθρο 5, μέχρι το άρθρο 16, ρυθμίζονται ζητήματα του Υπουργείου Υγείας, αναφορικά με τη βέλτιστη αντιμετώπιση της πανδημίας, με απόλυτη προτεραιότητα, στην υγεία του πολίτη. Το άρθρο 5 λύνει, επιτέλους, τα χέρια του ΕΚΑΒ να προβαίνει, κατά παρέκκλιση των κειμένων διατάξεων, σε αγορές ανταλλακτικών ασθενοφόρων, προκειμένου να αποκαθιστά γρήγορα βλάβες και να επιταχύνει το χρόνο ανταπόκρισής του στις τεράστιες ανάγκες.

Ενώ, με το άρθρο 6, παρατείνονται για τέσσερις ακόμη μήνες, μέχρι 30 Νοεμβρίου 2020, οι συμβάσεις 60 επαγγελματιών υγείας διαφόρων ειδικοτήτων στον ΕΟΔΥ, σε όλη την επικράτεια, προκειμένου να συνεχιστεί η εύρυθμη λειτουργία του τόσο κρίσιμου αυτού φορέα, εν καιρώ υγειονομικής κρίσης.

Με το άρθρο 7, διαμορφώνεται πλέον σε μη αποκλειστική απασχόληση των εργαζομένων στις κινητές μονάδες υγείας, προκειμένου να τονωθεί το κίνητρο σε εκπαιδευόμενο προσωπικό να τις στελεχώσει, ενώ, στο άρθρο 8, επικαιροποιείται το πλαίσιο για τη δυνατότητα απασχόλησης ιδιωτών ιατρών στα δημόσια νοσοκομεία, για την αντιμετώπιση εκτάκτων αναγκών, λόγω της υγειονομικής κρίσης, με την προσθήκη και άλλων ειδικοτήτων, που δεν συμπεριλαμβάνονται στην αρχική ΠΝΠ του Απριλίου του 2020, όπως αυτές της γενικής, της γυναικολογίας, της μαιευτικής και της ακτινολογίας.

Επιπροσθέτως, επεκτείνεται χρονικά η ως άνω δυνατότητα απασχόλησης, με έκδοση δελτίου παροχής υπηρεσιών και προστίθενται στους φορείς υποδοχής εκτός από τα δημόσια νοσοκομεία και τα Κέντρα Υγείας, ενώ δίνεται η δυνατότητα στα νοσοκομεία και στα Κέντρα Υγείας να συνεργάζονται πλέον και με ιδιώτες εξειδικευμένους γιατρούς, πάντα, με δελτίο παροχής υπηρεσιών, για χρονικό διάστημα δύο μηνών.

Με το άρθρο 9, ρυθμίζεται το ζήτημα της αναγκαίας αποζημίωσης των φορέων, στους οποίους εστάλησαν δείγματα βιολογικού υλικού από ασθενείς ύποπτων, ως νοσούντων με κορωνοϊό στα δημόσια νοσοκομεία, ενώ, με το άρθρο 10, οι υγειονομικές περιφέρειες της χώρας θα μπορούν πια, ως κεντρικές αρχές αγορών, να διενεργούν, ως και το τέλος Οκτωβρίου του 2020, διαδικασίες έκτακτης προμήθειας υγειονομικού υλικού και φαρμάκων, συμβάλλοντας με τον τρόπο αυτόν στην επιτάχυνση της κάλυψης όλων των αναγκαίων μέσων για την αποτελεσματικότερη προστασία, αλλά και αντιμετώπιση του κορωνοϊού.

Με το άρθρο 11, ρυθμίζεται το πλαίσιο για τη διενέργεια προμηθειών ή ιατροτεχνολογικών προϊόντων για τη διάγνωση της νόσησης από τον κορωνοϊό, προκειμένου να καλυφθούν οι ανάγκες σε συμβατότητα με δωρηθέντα προς το ελληνικό δημόσιο μηχανήματα διενέργειας εξετάσεων για τη νόσο.

Με το άρθρο 12, ο ΕΟΔΥ αποκτά πρόσβαση στο μητρώο ασθενών COVID-19, καθώς και στην απαραίτητη δυνατότητα καταχώρησης επεξεργασίας και ανάλυσης δεδομένων του μητρώου. Μια πρόβλεψη, που έχει βαρύνουσα σημασία για την έγκυρη, αλλά και ολοκληρωμένη αποτύπωση του χάρτη του ιού, καθώς και των εξειδικευμένων πληροφοριών, που θα πρέπει να έχουν στη διάθεσή τους οι επιστήμονες, για να κάνουν καλύτερα τη δουλειά τους.

Με το άρθρο 13, δίνεται η δυνατότητα στον Υπουργό Υγείας να διαθέσει πάσης φύσεως νοσοκομειακό ή ιατρό τεχνολογικό εξοπλισμό μονάδων εντατικής θεραπείας και μονάδων αυξημένης, σε οποιοδήποτε νοσοκομείο, της εποπτείας του, για τη βέλτιστη αντιμετώπιση του κορωνοϊού, για διάστημα όχι μεγαλύτερο των τριών μηνών, αποκλειστικά για την αντιμετώπιση της νόσου του κορωνοϊού και έπειτα από δικαστική άδεια, που θα διασφαλίζει το κύρος και τη νομιμότητα της απόφασης. Στο ίδιο άρθρο, προβλέπεται και η δυνατότητα άμεσης ανάπτυξης κλινών ΜΕΘ και ΜΑΦ, σε οποιοδήποτε νοσοκομείο εποπτείας του Υπουργού Υγείας, κατά παρέκκλιση των κειμένων διατάξεων και με στόχο την ενίσχυση του υγειονομικού οπλοστασίου, ενάντια στην πανδημία.

Στο άρθρο 14, προβλέπεται και η δυνατότητα επέκτασης ή ανακαίνισης ΜΕΘ και ΜΑΦ και τμημάτων επειγόντων περιστατικών, με την ταχύτατη έκδοση των απαραίτητων οικοδομικών αδειών.

Στο άρθρο 15, προβλέπεται η παράταση των συμβάσεων των οικογενειακών γιατρών, που έληξαν, μέχρι το τέλος Ιουλίου ή λήγουν το Σεπτέμβριο του τρέχοντος έτους, ενώ με το άρθρο 16 της πρώτης ΠΝΠ, καθορίζεται ο τρόπος διάθεσης των αντιβιοτικών φαρμάκων, αποτρέποντας αφενός την αναίτια ή υπερβολική χρήση τους και διασαφηνίζοντας, αφετέρου, τους κανόνες συνταγογράφησής τους.

Όσον αφορά τώρα στο άρθρο 17, ρυθμίζεται η δυνατότητα παροχής εξ αποστάσεως εκπαίδευσης σε μαθητές πρωτοβάθμιας και δευτεροβάθμιας εκπαίδευσης, που δεν μπορούν να παρακολουθήσουν δια ζώσης την εκπαιδευτική διαδικασία, για λόγους που ανάγονται σε έκτακτο και απρόβλεπτο γεγονός. Μια ρύθμιση, που, κατά την ταπεινή μου γνώμη, από τη στιγμή που θα πάρει τη μορφή νόμου, θα γυρίσει και τυπικά μια νέα σελίδα, σε αυτή τη σύγχρονη μορφή εκπαιδευτικής διαδικασίας στη χώρα μας, η οποία, κατά την περίοδο του κορωνοϊού, έφερε εντυπωσιακά αποτελέσματα.

Με το άρθρο 18, παρατείνεται αυτοδικαίως, ως τα τέλη του έτους, η σύμβαση εργασίας ορισμένου χρόνου του προσωπικού, που προσελήφθη, με βάση την ΠΝΠ του Μαρτίου του 2020, στις δομές φιλοξενίας μεταναστών, λόγω εξαιρετικών συνθηκών, ενώ με το άρθρο 19, δίνεται η δυνατότητα στο Υπουργείο Μετανάστευσης και Ασύλου να αξιοποιεί πόρους, που δόθηκαν σε αυτό για άλλους σκοπούς, προκειμένου να αναπτύσσει δράσεις, που σχετίζονται με την αντιμετώπιση του κορωνοϊού.

Αναφορικά, τώρα, με τη δεύτερη ΠΝΠ, που έρχεται προς κύρωση, θα πρέπει να σημειωθεί ότι με αυτήν επιδιώκεται επίσης η αντιμετώπιση μιας έκτακτης εξαιρετικά επείγουσας και απρόβλεπτης ανάγκης, αυτής της λήψης των αναγκαίων και έκτακτων μέτρων, για την αντιμετώπιση της πανδημίας του κορωνοϊού. Στις διατάξεις της συμπεριλαμβάνονται ρυθμίσεις, για την ενίσχυση των αστικών συγκοινωνιών, άρθρα 1 έως 3, που προνοούν για την αποφυγή συνωστισμού και τη βέλτιστη εξυπηρέτηση του επιβατικού κοινού, εν καιρώ κορωνοϊού, μέσω της σύναψης σχετικών συμβάσεων έργου, πρόσληψης προσωπικού και διασφάλισης της αδιάλειπτης εκτέλεσης του συγκοινωνιακού έργου.

Συμπεριλαμβάνονται ρυθμίσεις, για την προμήθεια μέσων προστασίας για τον κορωνοϊό, με έκτακτες διαδικασίες από τους δήμους, για τις σχολικές μονάδες, άρθρο 4, και για την πρόσληψη προσωπικού καθαριότητας γι’ αυτές, άρθρο 5, όπως και ρυθμίσεις για τις αναμορφώσεις προϋπολογισμού στους ΟΤΑ, με το άρθρο 6, με στόχο την ταχύτερη απορρόφηση χρηματοδοτήσεων, επιχορηγήσεων, δωρεών και αποφάσεων ένταξης σε αναπτυξιακά προγράμματα προς όφελος των τοπικών κοινωνιών.

Ακόμη, ρυθμίζεται η στήριξη της τουριστικής επιχειρηματικότητας, άρθρο 7, μέσω των αναγκαίων παρατάσεων αναστολής προθεσμιών λήξης, εμφάνισης και πληρωμής αξιογράφων, που οφείλονται, από τις επιχειρήσεις, που πλήττονται άγρια από τον κορωνοϊό, η στήριξη της αγοράς εργασίας, εν μέσω πανδημίας, με το άρθρο 8, που θεσπίζει το δικαίωμα της εξ αποστάσεως παροχής εργασίας σε εργαζόμενους, που ανήκουν σε ευπαθείς ομάδες, η ενίσχυση της Αστυνομίας, με το άρθρο 9, αλλά και της Γενικής Γραμματείας Πολιτικής Προστασίας, με το άρθρο 10, για την αντιμετώπιση του κινδύνου διασποράς του κορωνοϊού, καθώς και η στήριξη των πλημμυροπαθών της Εύβοιας, από τις προ μηνός καταστρεπτικές πλημμύρες, άρθρα 11 και 12, μέσω της χορήγησης σημαντικού αφορολόγητου επιδόματος, βοήθειας ύψους 5.000 ευρώ για τα φυσικά και 8.000 ευρώ για τα νομικά πρόσωπα.

Στις υπόλοιπες διατάξεις του νομοσχεδίου, επιτρέψετε μου να εστιάσω στις πιο βασικές πτυχές, μερικές εξ αυτών, καθώς η ανάλυση του συνόλου τους θα γίνει, ούτως ή άλλως, στην κατ΄ άρθρο εισήγησή μου. Προβλέπονται η απαλλαγή των μισθωτών επαγγελματικής μίσθωσης, που πλήττονται από τον κορωνοϊό, από την υποχρέωση καταβολής του 40% του μισθώματος, η προαιρετική μείωση, κατά τουλάχιστον 30% επί του συνολικού μισθώματος επαγγελματικών μισθώσεων, μέχρι το τέλος του έτους, έπειτα από σχετική συμφωνία μισθωτή και εκμισθωτή για επιχειρήσεις, φοιτητές και ναυτικούς, εφόσον υπάρχει αναστολή εργασίας δική τους ή μέλους της οικογένειας τους, λόγω κορωνοϊού.

Προβλέπεται η προστασία του εργαζόμενου, που τίθεται προληπτικά σε καραντίνα 7 ή 14 ημερών, για τον περιορισμό της διάδοσης του κορωνοϊού, καθώς ο εργοδότης θα πρέπει να απασχολεί εξ αποστάσεως τον εργαζόμενο, να καταβάλλει κανονικά το σύνολο των αποδοχών και ασφαλιστικών εισφορών, μέριμνα, έτσι ώστε οι γονείς εργαζόμενοι, σε απευκταία περίπτωση νόσησης από κορωνοϊό των τέκνων τους, δικαιούνται να κάνουν επιπρόσθετα προς άλλες άδειες, που αφορούν στην ασθένεια ή στη νοσηλεία των τέκνων, χρήση ειδικής άδειας για την ασθένεια των τέκνων για 14 ημέρες και για μεγαλύτερο διάστημα σε περίπτωση που αυτό κρίνεται απαραίτητο με ιατρική γνωμάτευση ή σε περίπτωση νοσηλείας τέκνου.

Προβλέπεται περιορισμός, ειδικά για το 2020, σε 50 ημέρες εργασίας, προκειμένου να χορηγηθεί το τακτικό επίδομα ανεργίας σε εργαζόμενους, σε τουριστικά και επισιτιστικά επαγγέλματα. Προβλέπεται επέκταση της χρονικής διάρκειας ισχύος του μηχανισμού «ΣΥΝ-ΕΡΓΑΣΙΑ», έως το τέλος του έτους, αντί της 15 Οκτωβρίου 2020, για όλες τις επιχειρήσεις, που υπό τις ειδικότερες προϋποθέσεις εντάσσονται σε αυτόν. Προβλέπεται καταβολή σε όσους εργάζονται των οποίων οι συμβάσεις εργασίας τελούν, σε αναστολή αποζημίωσης ειδικού σκοπού, κατ’ αναλογία των ημερών της αναστολής των συμβάσεων εργασίας, με βάση υπολογισμού το ποσό των 534 ευρώ, που αντιστοιχεί, σε 30 ημέρες και παροχή πλήρους ασφαλιστικής κάλυψης.

 Αποζημίωση, που είναι αφορολόγητη, ανεκχώρητη και ακατάσχετη στα χέρια του δημοσίου ή τρίτων, κατά παρέκκλιση κάθε γενικής και ειδικής διάταξης και δεν υπόκειται σε οποιαδήποτε κράτηση, τέλος, εισφορά, δεν δεσμεύεται και δεν συμψηφίζεται με βεβαιωμένα χρέη στο δημόσιο. Υποχρεώσεις σε όσες επιχειρήσεις - εργοδότες, που κάνουν χρήση των σχετικών μέτρων, να μην προβούν σε μείωση του προσωπικού τους, με καταγγελία συμβάσεων εργασίας, τουλάχιστον μέχρι 31 Οκτωβρίου του 2020, καθώς και να διατηρήσουν, για χρονικό διάστημα 30 ημερών, μετά τη λήξη του χρονικού διαστήματος της εν λόγω αναστολής των συμβάσεων εργασίας, τον ίδιο αριθμό θέσεων εργασίας και με το ίδιο είδος σύμβασης εργασίας. Δυνατότητα πρόσληψης, μόνο για το παρόν διδακτικό έτος, προσωρινών αναπληρωτών, με συμβάσεις εργασίας ορισμένου χρόνου, κατ’ ελάχιστον τρίμηνης διάρκειας, προκειμένου να ανταποκριθούν, σε ενδεχόμενες έκτακτες συνθήκες λόγω του κορωνοϊού. Μέριμνα για στελέχωση, με εξειδικευμένο ιατρονοσηλευτικό προσωπικό των κλινών νοσηλείας των ΜΕΘ, των νοσοκομείων της χώρας.

 Κυρίες και κύριοι συνάδελφοι, με βάση τις πολλές διατάξεις του παρόντος σχεδίου νόμου, θεωρώ ότι οποιοσδήποτε καλόπιστος κριτής μπορεί να συμπεράνει, ότι η Κυβέρνηση της Ν.Δ. κάνει καθημερινά τα αδύνατα δυνατά, για τον πολλαπλασιασμό των δυνατοτήτων και της αποδοτικότητας του Εθνικού Συστήματος Υγείας, ενάντια στην πανδημία. Την ίδια ώρα, ορθώνει ασπίδα προστασίας στον πολίτη, στην οικογένεια, στη μαθητιώσα νεολαία, στην εθνική μας οικονομία, αλλά και στην εθνική μας άμυνα.

 Με την ελπίδα ότι η συζήτηση, που θα ακολουθήσει όλες τις υπόλοιπες ημέρες, τόσο στις Επιτροπές όσο και στην Ολομέλεια, θα είναι εξαιρετικά γόνιμη, αναμένω με ιδιαίτερο ενδιαφέρον τις θέσεις και τις όποιες προτάσεις. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Εισηγητής της Μειοψηφίας):** Κυρίες και κύριοι συνάδελφοι, ο ελληνικός λαός βρίσκεται και πάλι μπροστά σε νέο κύμα της πανδημίας και το αντιμετωπίζει, με υπεύθυνη στάση, όπως έκανε και στην πρώτη φάση. Όμως, κυρίες και κύριοι συνάδελφοι της Ν.Δ., τη στάση αυτή εσείς τη μετατρέπετε σε προσωπικό θρίαμβο του κ. Μητσοτάκη. Το κάνατε αυτό παντού, γιατί βασικός σας στόχος είναι η επικοινωνία και το πρόσκαιρο πολιτικό όφελος. Το κάνατε ακόμη και με την ολιγόλεπτη διά ελικοπτέρου επίσκεψη του Πρωθυπουργού, την επομένη της τραγωδίας στην Εύβοια, μόνο και μόνο, για να βγει η εικόνα. Εμείς κάναμε μια επιλογή, στην πρώτη φάση της πανδημίας, να βάλουμε πλάτη, να γίνουμε και εμείς κομμάτι της συλλογικής προσπάθειας του ελληνικού λαού να νικήσει αυτόν τον αόρατο εχθρό. Αυτή η προσπάθεια, όμως, υπονομεύεται, ευθέως, από τις ενέργειες της Κυβέρνησης. Είναι η ίδια, που με πράξεις και παραλείψεις, σπέρνει ανησυχία και πανικό.

Τα παραδείγματα είναι πολλά. Ανοίξατε τον τουρισμό, χωρίς σχέδιο και μαζικά υποχρεωτικά τεστ, αποδεχθήκατε πληρότητα 100% στα αεροπλάνα και 85% στα πλοία, γιατί έτσι σας απαίτησαν οι αεροπορικές εταιρείες και οι εφοπλιστές. Αποτύχατε να συντονίσετε τις αρμόδιες τοπικές και ελεγκτικές Αρχές, για την τήρηση των μέτρων. Φτάσατε στο σημείο, κυρίες και κύριοι συνάδελφοι, να αποκρύπτετε σημαντικά και συστηματικά κρούσματα, σε δημοφιλείς τουριστικούς προορισμούς και αφήνατε εκτός ελέγχου ευαίσθητους χώρους, όπως τα γηροκομεία και οι δομές.

Κυρίες και κύριοι συνάδελφοι, η κατάσταση, το ξέρετε, τείνει να βγει εκτός ελέγχου. Επιτέλους, λοιπόν, πάψτε να θεωρείτε τη διαχείριση της πανδημίας επικοινωνιακό παιχνίδι. Τώρα, βέβαια, το χάος κλιμακώνεται και με την απόφασή σας να ανοίξετε τα σχολεία, ακριβώς, όπως άνοιξε ο τουρισμός. Δεν είμαστε εμείς εναντίον του ανοίγματος των σχολείων. Διαφωνούμε, γιατί θα γίνουν, χωρίς καμία ουσιαστική προετοιμασία. Αλήθεια, πόση προστασία θα μπορούν να παρέχουν οι μάσκες, όταν στις τάξεις αυξάνονται αντί να μειώνονται οι μαθητές και θα στοιβάζονται πλέον 25 έως 27 παιδιά, σε λιγότερα τετραγωνικά μέτρα;

Το 95% των καθηγητών, κυρίες και κύριοι συνάδελφοι της Νέας Δημοκρατίας, που αρνήθηκαν τη μετάδοση των μαθημάτων με κάμερα από την τάξη, προέβαλε παιδαγωγικά ερωτήματα και εσείς, αντί να την καταργήσετε, την μετατρέψατε σε υποχρέωση, δηλαδή, θέλετε να βάλετε το big brother στην εκπαίδευση. Αυτό επιχειρείτε να κάνετε.

Είναι δυνατόν να μην ακούμε τους ειδικούς; Δεν το καταλαβαίνετε ότι και αυτή η διάταξη θα πέσει στο κενό;

Προσλαμβάνετε αναπληρωτές, με τρίμηνες συμβάσεις, πράγμα που, προφανώς, σημαίνει διάλυση των δικαιωμάτων των αναπληρωτών. Είχαν ήδη επισφαλή δικαιώματα. Αυτό που κάνετε αποτελεί ηθικό και ψυχολογικό εκβιασμό για τους εκπαιδευτικούς, που αναζητούν εργασία. Έχετε καταλάβει τι θα αφήσετε στο χώρο;

Απέναντι, λοιπόν, σ’ αυτή την πρωτοφανή ανευθυνότητα, αλλά και στην ενορχηστρωμένη προπαγάνδα, φορτώνετε στους πολίτες ευθύνες, εμείς, όμως, δεν θα μείνουμε σιωπηλοί. Η χώρα μας, όπως έδειξαν και τα πρόσφατα στοιχεία για την οικονομία, βρίσκεται μπροστά στο φάσμα μιας οικονομικής καταστροφής. Η κατάρρευση του τουρισμού αφήνει στον αέρα χιλιάδες εργαζόμενους και ολόκληρες περιοχές της χώρας, που ζουν αποκλειστικά από αυτή τη δραστηριότητα. Και εσείς παίρνετε την ευκαιρία αναγκαίας λήψης μερικών μέτρων, για την αντιμετώπιση της πανδημίας, για να πλήξετε τους εργαζόμενους.

Στο νομοσχέδιο - τόσο στις δύο πράξεις νομοθετικού περιεχομένου όσο και στις άλλες διατάξεις, που προσθέσατε - νομιμοποιείτε την απλήρωτη και αδήλωτη εργασία, θεσπίζοντας απλήρωτες υπερωρίες για τους εργαζόμενους, που τέθηκαν, σε υποχρεωτική καραντίνα. Είναι απαράδεκτο να θεσπίζετε έστω και ένα λεπτό απλήρωτης και αδήλωτης εργασίας. Πετσοκόψατε το δώρο των Χριστουγέννων για χιλιάδες εργαζόμενους, που τέθηκαν σε αναστολή συμβάσεων εργασίας - είχε φαγωθεί, ήδη, ο 13ος μισθός, δώρο Πάσχα και επίδομα αδείας – μειώνετε, τώρα και τον 14ο, αφού θα υπολογίζετε, με βάση την αποζημίωση ειδικού σκοπού, δηλαδή, τα 534 ευρώ και όχι τον ονομαστικό τους μισθό !

Καθυστερείτε κι άλλο την αύξηση του κατώτατου μισθού – τουλάχιστον, μέχρι τα τέλη Μαρτίου του 2021 – η οποία έχει ήδη ακυρωθεί για φέτος.

Κυρίες και κύριοι συνάδελφοι πεντακόσιες χιλιάδες εργαζόμενοι θα περιμένουν, άλλο ένα χρόνο, για να δουν, αν θα λάβουν κάποια και πόση θα είναι αυτή η αύξηση.

Παρατείνετε το καθεστώς αναστολής συμβάσεων εργασίας και μετατροπής της πλήρους σε μερική και εκ περιτροπής εργασία, σπέρνοντας, ουσιαστικά, με αυτόν τον τρόπο, το φόβο των απολύσεων. Επεκτείνετε τη δυνατότητα υπερωριακής απασχόλησης, με μονομερή απόφαση των επιχειρήσεων. Δεν λαμβάνετε κανένα μέτρο για τη ρύθμιση της τηλεργασίας και την προστασία των εργαζομένων.

Είναι, λοιπόν, προφανές για τη Νέα Δημοκρατία ότι οι αποδιοπομπαίοι τράγοι και αυτής της κρίσης είναι οι εργαζόμενοι. Θα αναφερθώ, βεβαίως, διεξοδικά, στην κατ’ άρθρο συζήτηση. Οφείλω, επίσης να τονίσω ότι η υλοποίηση μερικών αναγκαίων ρυθμίσεων -υπάρχουν και τέτοιες στο νομοσχέδιο - έχουν πρόβλημα στην εφαρμογή τους, όπως για παράδειγμα, με τις πληρωμές των επιταγών, που έχουν εκδώσει, ως το τέλος Οκτωβρίου, πολλές επιχειρήσεις, ιδιαίτερα του τουριστικού χώρου, που εμφανίζουν μειωμένο κύκλο εργασιών ή αδυναμία πληρωμών, έως το τέλος του Σεπτέμβρη. Αντιδρούν, λέει, οι τράπεζες.

Για τις επιμέρους ρυθμίσεις, που προβλέπει το νομοσχέδιο, θα έχουμε χρόνο να πούμε πολλά στις υπόλοιπες συζητήσεις στην Επιτροπή.

 Επιτρέψτε μου, κυρίες και κύριοι συνάδελφοι, να σταθώ ιδιαίτερα στην αναφορά της δεύτερης πράξης νομοθετικού περιεχομένου, στην τραγωδία της Εύβοιας, στην τραγωδία, που βίωσε η ιδιαίτερη πατρίδα μου.

Οκτώ συνάνθρωποί μας χάθηκαν άδικα. Περιουσίες και κόποι μιας ζωής στη λάσπη. Οι υποδομές και τα δίκτυα εξαφανίστηκαν. Για όλα αυτά, οι βασικές αιτίες είναι δύο: Το πολύ νερό και η πλήρης απουσία έργων πρόληψης και ορθολογικής διαχείρισης των περιοχών, που επλήγησαν.

Αν είχε, αγαπητοί συνάδελφοι, υπηρετηθεί η δεύτερη αιτία, έστω και κατά το ελάχιστο, τότε η καταστροφή δεν θα ήταν τόσο μεγάλη. Θα μου πείτε ότι αυτή την ώρα προέχει η ανακούφιση των πληγέντων και η αποκατάσταση των ζημιών. Θα συμφωνήσω μαζί σας. Αυτή είναι μια επιδίωξη, την οποία υπηρετούμε, όσο γίνεται περισσότερο.

Δεν μπορώ, όμως, να δεχθώ μια φράση βολική για πολλούς. Όταν συμβαίνουν καταστροφές - σαν αυτές που βιώσαμε στη Εύβοια – να απαντούν με τη φράση «υπάρχουν διαχρονικές ευθύνες» και να σταματούν εκεί. Πράγμα που σημαίνει διάχυση ευθυνών, με τελική κατάληξη την αμνηστία. Αυτό σημαίνει μια τέτοια προσέγγιση.

Θα αναφερθώ, λοιπόν, σε συγκεκριμένα περιστατικά, γιατί κάποτε πρέπει να αποδεικνύονται και να αναδεικνύονται με τεκμηρίωση, όχι μόνο τα αίτια, αλλά και οι ευθύνες, που οδηγούν σε τραγωδίες.

Πρώτο περιστατικό. Τον Δεκέμβρη του 2019, το δέλτα του Λήλαντα ποταμού, υποδοχέα των νερών της Δίρφης - για όσους ξέρουν λίγο την περιοχή - πλημμύρισε το δέλτα. Εκατόν πενήντα οικογένειες απομακρύνθηκαν προληπτικά, στέλνοντας μήνυμα στην αρμόδια Περιφερειακή Αυτοδιοίκηση Στερεάς Ελλάδας, ότι θα επανέλθει, αν δεν γίνουν τα απαραίτητα έργα καθαρισμού και αποκατάστασης του ποταμού. Αυτά το Δεκέμβρη του 2019. Ήδη, με απόφαση, το Μάρτιο του 2019, πριν, δηλαδή, σχεδόν δέκα μήνες, η Οικονομική Επιτροπή της Περιφέρειας ενέκρινε ποσό 2,56 εκατομμυρίων ευρώ για την αποκατάσταση του συστήματος άρδευσης του Λήλαντα, με τη δέσμευση ότι η διαγωνιστική διαδικασία θα ολοκληρωθεί, στο προσεχές διάστημα.

Δυστυχώς, κυρίες και κύριοι συνάδελφοι, οι άνθρωποι πνίγηκαν, περιμένοντας, ενώ η ανάθεση του έργου είναι ακόμη σε εκκρεμότητα.

Δεύτερον. Στις 13 Αυγούστου του 2019, είχαμε τη μεγαλύτερη φωτιά στη χώρα μας, στη Δίρφη, 25 χιλιάδες στρέμματα. Στις 27 Αυγούστου, λίγες μέρες αργότερα, κατά την επίσκεψή του στην περιοχή ο Υπουργός Περιβάλλοντος, ο κύριος Χατζηδάκης, ανακοινώνει την άμεση κατασκευή των απαραίτητων αντιδιαβρωτικών και αντιπλημμυρικών έργων. Είναι παρεμβάσεις, οι οποίες είναι αναγκαίες, θα σας έλεγα, η πρώτη δουλειά, η πρώτη παρέμβαση, που γίνεται, στις καμένες εκτάσεις. Στις 16 Σεπτεμβρίου, οι μελέτες για τέσσερα υποέργα, ύψους 1,7 εκατομμυρίων ευρώ, ήταν έτοιμες και εγκρίθηκαν, στις 8 Νοεμβρίου του 2019. Εκτελέστηκε μόνο ένα έργο ύψους 76 χιλιάδων ευρώ, που μάλιστα λειτούργησε και αποτελεσματικά.

Τα υπόλοιπα 3 έργα, ύψους 1,67 εκατομμυρίων ευρώ, εγκρίθηκαν, μετά από 8 μήνες, δηλαδή, τον Ιούνιο 2020, παρά την αγωνιώδη επιστολή, που έστειλε ο δήμαρχος Μεσσαπίων Διρφύων, στις 22/11/2019, για επίσπευση, με την οποία χτύπησε τον κώδωνα «Τι κάνετε γιατί καθυστερείτε;».

Γιατί καθυστέρησε τόσο πολύ η έγκριση των συγκεκριμένων υποέργων, όταν οι μελέτες είχαν υποβληθεί, πριν 8 μήνες; Ενώ ξεκινούσε, στα τέλη του Ιουλίου 2020, δηλαδή μετά την έγκριση, η διενέργεια των διαγωνιστικών διαδικασιών, κατατέθηκε προσφυγή κατά της πρόσκλησης στην ανεξάρτητη Αρχή προδικαστικών προσφυγών, η οποία και έγινε αποδεκτή, στις 5 Αυγούστου 2020, δηλαδή, 5 μέρες, πριν την τραγωδία.

Γιατί η διαγωνιστική διαδικασία δεν έλαβε υπόψη της ότι η περιοχή είχε κηρυχθεί σε κατάσταση έκτακτης ανάγκης και μάλιστα, με διαδοχικές αποφάσεις, οι οποίες ισχύουν, μέχρι σήμερα, πράγμα που μόνο καθιστούσε υποχρεωτική την επιτάχυνση των συγκεκριμένων έργων, αλλά και έδινε τη δυνατότητα για απευθείας αναθέσεις, όπως προβλέπει ο ν. 4412/2016;

Κυρίες και κύριοι συνάδελφοι, για όλα αυτά υπάρχουν στοιχεία και θα κατατεθούν. Κλείνω το μάτι των ευθυνών, με τη διαχείριση της τραγωδίας. Μας έλεγαν, ότι η χρήση του 112 θα προκαλούσε πανικό και από την άλλη, ότι φταίνε οι μετεωρολόγοι. Η Μετεωρολογική Υπηρεσία, επί 3 - 4 ημέρες, αναφερόταν, συνεχώς, στον κίνδυνο των ακραίων φαινομένων, στη συγκεκριμένη περιοχή. Δεν έγινε καμία αξιολόγηση. Το φαινόμενο αυτό κράτησε 8 έως 10 ώρες και δεν μπόρεσαν ούτε μία ειδοποίηση να στείλουν στους πληττόμενους κατοίκους! Η ενεργοποίηση του 112, ασφαλώς και δεν γίνεται μόνο για εκκενώσεις. Θα μπορούσε να προειδοποιήσει τους πολίτες να προσέχουν τα υπόγεια και τα ημιυπόγεια, να μην κυκλοφορούν στους δρόμους, να μην περνάνε ρέματα, να κάνουν, δηλαδή, μια στοχευμένη ενημέρωση. Δυστυχώς, κάτι τέτοιο αγαπητοί συνάδελφοι, δεν υπήρξε.

Για την επόμενη ημέρα, γιατί έχουμε συνέχεια, όσον αφορά στην αντιμετώπιση της τραγωδίας, θα πούμε διεξοδικότερα. Αυτό που είναι πραγματικά εξοργιστικό, είναι ότι μέχρι αυτή την ώρα δεν ειπώθηκε ούτε μια λέξη για την άμεση αντιμετώπιση της αιτίας, που προξένησε τη συγκεκριμένη καταστροφή, λες και σε επόμενο χρόνο δεν υπάρχει περίπτωση να επαναληφθεί το φαινόμενο. Όσον αφορά στα έκτακτα μέτρα στήριξης των πλημμυροπαθών Ευβοίας, που προβλέπει η πράξη νομοθετικού περιεχομένου, τα 5.000 ευρώ και τα 8.000 ευρώ, αν και δεν επαρκούν, συμφωνούμε, γιατί και η παραμικρή βοήθεια είναι εντελώς απαραίτητη. Επειδή, όμως, υπάρχουν ρυθμίσεις τόσο στις πράξεις νομοθετικού περιεχομένου, με τις οποίες ριζικά διαφωνούμε, όσο και άλλες διατάξεις, που μπορούν να βελτιωθούν, στη διάρκεια της συζήτησης, ιδιαίτερα το τρίτο κόμματι, εμείς επιφυλασσόμαστε επί της αρχής.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Το λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ (Ειδικός Αγορητής του ΚΙΝ.ΑΛ.)**: Κύριοι Υπουργοί, κυρίες και κύριοι συνάδελφοι, κατά την προσφιλή τακτική της Κυβέρνησης, φέρνετε προς συζήτηση και ψήφιση, για μία ακόμη φορά, ένα «νομοσχέδιο - σκούπα» με 87 άρθρα, το οποίο το καταθέσατε, στις 10.00΄, το βράδυ της Παρασκευής. Δεν κατανοούμε πού αποσκοπεί ο κοινοβουλευτικός αυτός αιφνιδιασμός και τον οποίον έχετε υιοθετήσει, από την αρχή της διακυβέρνησής σας. Επί της ουσίας, με το παρόν σχέδιο νόμου, φέρνετε προς κύρωση δύο πράξεις νομοθετικού περιεχομένου της 10ης και 22ας Αυγούστου και 53 λοιπές διατάξεις, αρμοδιότητας διαφόρων Υπουργείων, με κοινό συνδετικό δεσμό τη χρησιμότητά τους στην αντιμετώπιση της πανδημίας.

Πρόκειται για θέματα, που γνωρίζετε και τα οποία έπρεπε να ρυθμιστούν. Το Κίνημα Αλλαγής σας έκρουε τον κώδωνα του κινδύνου, εδώ και πάρα πολύ καιρό, για την ανάγκη να οργανωθεί το Εθνικό Σύστημα Υγείας, με την ενίσχυσή του, με μόνιμο προσωπικό. Για την καλύτερη οργάνωση του ΕΚΑΒ. Για τη βελτίωση και επέκταση της δράσης των ΚΟΜΥ. Για την ιχνηλάτηση με εξειδικευμένο προσωπικό, προερχόμενο από ιατρικά επαγγέλματα. Για τη διεξαγωγή περισσοτέρων τεστ. Για την έγκαιρη προμήθεια του απαραίτητου υγειονομικού υλικού και των ατομικών μέσων προστασίας. Για την καλύτερη διάθεση των δωρεών. Για τον συστηματικό έλεγχο στις κλειστές δομές φιλοξενίας προσφύγων και μεταναστών, καθώς και στις μονάδες φροντίδας ηλικιωμένων και ΑμΕΑ. Για το ασφαλές άνοιγμα των σχολείων. Για την προστασία του κόσμου της εργασίας.

Εσείς επιλέγετε να νομοθετείτε, με το δάχτυλο στη σκανδάλη, υπό την πίεση των συνθηκών. Ζητάμε, επανειλημμένως, να μας πείτε το σχέδιό σας, για την επόμενη ημέρα. Είχατε όλο το χρόνο στη διάθεσή σας. Ζητήσαμε στοιχεία για τις δωρεές. Ζητήσαμε στοιχεία για τις προσλήψεις, που έχουν γίνει. Ζητήσαμε στοιχεία για το αναπτυξιακό σας σχέδιο, για τη στήριξη της οικονομίας και του τουρισμού. Ζητήσαμε να ενισχύσετε τον εσωτερικό τουρισμό, αντί του άκριτου και βεβιασμένου ανοίγματος των συνόρων στον εξωτερικό τουρισμό. Καμία απάντηση δεν λάβαμε.

Εσείς επιλέγετε να μην δίνετε κανένα στοιχείο, γιατί είτε δεν έχετε μάθει να ακούτε και να συνδιαλέγεστε πολιτικά είτε ο αέρας που σας δίνουν οι δημοσκοπήσεις σας έχει οδηγήσει στην αλαζονεία.

Ειδικότερα, στους κρίσιμους τομείς της αναδιοργάνωσης του ΕΣΥ και της οικονομίας, οι επιδόσεις σας είναι φτωχές. Ιδίως, ως προς το Εθνικό Σύστημα Υγείας, η μη υλοποίηση των προσλήψεων, που ζητάμε εξαρχής και οι ρυθμίσεις για τα νοσοκομεία και την πρωτοβάθμια φροντίδα υγείας, που έρχονται, αργά και αποσπασματικά, δείχνουν ότι δεν ήταν πολιτική σας στόχευση η ανασυγκρότηση του ΕΣΥ. Η πανδημία έδωσε μόνο παράταση ζωής στο σύστημα και καθυστέρησε την εφαρμογή των σχεδίων σας, για ιδιωτικοποιήσεις νοσοκομείων και είσοδο ιδιωτών γιατρών και επιχειρήσεων υγείας από το παράθυρο. Σε αυτά προσθέστε και την κακή επικοινωνιακή διαχείριση της πανδημίας, που οδηγεί στα επικίνδυνα για τη δημόσια υγεία και λυπηρά φαινόμενα της αμφισβήτησης των μέτρων και της χρήσης μάσκας, που είδαμε στα Μέσα Μαζικής Ενημέρωσης, πρόσφατα.

Το γεγονός, λοιπόν, ότι το παρόν σχέδιο νόμου αφορά σε θέματα, που θα έπρεπε να είχαν ρυθμιστεί, εδώ και καιρό, ως οφείλατε, δεν σημαίνει ότι σας δίνουμε και λευκή επιταγή. Τα ερωτήματα μας παραμένουν και απαιτούν απαντήσεις, τις οποίες θα αναγκαστείτε να δώσετε, αργά ή γρήγορα και φοβόμαστε ότι αυτό θα γίνει, υπό την πίεση των γεγονότων.

Ενώ γνωρίζετε ότι η πανδημία του κορωνοϊού ήρθε για να μείνει, για ποιο λόγο έρχεστε, δήθεν εσπευσμένα, να νομοθετήσετε, για μία ακόμη φορά, κατά παρέκκλιση των κείμενων διατάξεων, για τις δημόσιες προμήθειες και δεν προβήκατε, εγκαίρως, στη σχετική διαγωνιστική διαδικασία, προκειμένου να διασφαλιστεί η διαφάνεια και η συμφερότερη τιμή για το δημόσιο; Και συνεχίζετε τις παρατάσεις συμβάσεων διοικητικού προσωπικού του ΕΟΔΥ, χωρίς καν να μας λέτε ποιες είναι ακριβώς οι ειδικότητές τους, σε ποιες θέσεις υπηρετούν, για ποιο λόγο προτείνετε την παράταση, μόλις για τέσσερις μήνες. Μετά από τέσσερις μήνες δεν θα έχουμε κορωνοϊό;

Το ίδιο οφείλετε να κάνετε και ως προς τη δράση και στελέχωση των ΚΟΜΥ. Η πρόβλεψη της μετατροπής των συμβάσεων του προσωπικού τους, σε πλήρους απασχόλησης, δεν επαρκεί. Εδώ και καιρό, ζητάμε στοιχεία για το προσωπικό αυτό. Πόσοι προσλήφθηκαν; Ποιες ειδικότητες; Και γενικότερα, πείτε μας, επιτέλους, ποιος είναι ο σχεδιασμός σας για τις ΚΟΜΥ;

Όσον αφορά δε την επιβάρυνση των προϋπολογισμών των νοσοκομείων, με δαπάνες για την εξέταση των δειγμάτων βιολογικού υλικού σε ιδιωτικά εργαστήρια ή άλλους φορείς δημόσιου ή ιδιωτικού δικαίου, θεωρούμε, ότι θα πρέπει να συνοδεύεται με την αύξηση του προϋπολογισμού των νοσοκομείων, ως συνέπεια και της αύξησης του προϋπολογισμού του Υπουργείου Υγείας.

Όπως έχουμε, ήδη, επισημάνει, ο κρατικός προϋπολογισμός για τα δημόσια νοσοκομεία, φέτος, είναι 317 εκατομμύρια ευρώ λιγότερος. Κάθε περαιτέρω απομείωσή του, είναι πιθανόν να οδηγήσει σε ανυπέρβλητα λειτουργικά προβλήματα.

Από την πρώτη στιγμή, τονίσαμε σε όλους τους τόνους, πως ο αριθμός των διενεργούμενων μοριακών εξετάσεων, είναι η κρίσιμη παράμετρος για τον έλεγχο της διασποράς του ιού. Είχαμε επισημάνει πως χρειάζεται σχέδιο, προγραμματισμός και χρηματοδότηση. Είχαμε ζητήσει συνταγογράφηση των τεστ με κριτήρια. Είχαμε ζητήσει να εξαντληθούν οι δυνατότητες συμμετοχής δημόσιων εργαστηρίων του ΕΣΥ, των πανεπιστημίων και των ερευνητικών κέντρων. Δεν έγινε τίποτα. Μετά την προσθήκη του Εθνικού Κέντρου Αιμοδοσίας, στα λίγα δημόσια εργαστήρια, που κάνουν τεστ, τίποτα καινούργιο δεν ανακοινώθηκε.

Κανείς δεν ξέρει ποιος κάνει τα τεστ, πόσα γίνονται σε κρατικά κέντρα, πόσα σε ιδιωτικά, πόσο κοστίζουν, ποιος πληρώνει. Τις τελευταίες ημέρες, η εικόνα του χάους επιβεβαιώνεται, πανηγυρικά. Το Εθνικό Κέντρο Αιμοδοσίας, το βασικό εργαστήριο του συστήματος, σήκωσε τα χέρια, ομολογώντας αδυναμία να συνεχίσει. Ομολογεί συμφόρηση και έλλειψη χρηματοδότησης, καθώς απ’ ό,τι φαίνεται, βασιζόταν σε δωρεές, που ίσως τελείωσαν. Φταίει, λέει, το Υπουργείο, η μαζική επιστροφή των εκδρομέων. Όλοι αγωνιούν για τον έλεγχο της διασποράς από την επιστροφή, το Υπουργείο, όμως αιφνιδιάστηκε;

Η αδυναμία του Υπουργείου να δημιουργήσει, σε έξι ολόκληρους μήνες, ένα στοιχειωδώς αποτελεσματικό δίκτυο εργαστηρίων, είναι πραγματικά ανησυχητική, ειδικά μπροστά στον δύσκολο χειμώνα. Η οργάνωση και η στελέχωση των ΜΕΘ και ΜΑΦ έχει αργήσει, σημαντικά. Ενώ εξαγγέλλατε προσλήψεις προσωπικού, δεν βλέπουμε κανένα αποτέλεσμα. Εχθές, προχθές, ανακοινώσατε τους 186 μόνο σε νοσοκομεία Αθηνών, Θεσσαλονίκης, της Κρήτης και ένας γιατρός για το Βοστάνειο Νοσοκομείο της Μυτιλήνης. Επτά μήνες τώρα, μετά το ξέσπασμα της πανδημίας και ενώ ο αριθμός των διασωληνωμένων και των νοσηλευόμενων αυξάνεται επικίνδυνα, εσείς ακόμη δεν έχετε στελεχώσει τις ΜΕΘ και τις ΜΑΦ, αλλά και τα νοσοκομεία, με το απαραίτητο ιατρικό νοσηλευτικό προσωπικό. Μπορείτε να δείτε σε νοσοκομεία της επαρχίας, αυτήν τη στιγμή, παθολογικές κλινικές, που θα κληθούν να νοσηλεύσουν covid, να είναι ένας και δύο παθολόγοι.

Κάνουμε συνέχεια ερωτήσεις, πάνω σε αυτό το θέμα. Πότε, επιτέλους, θα έρθει στη Βουλή ο περίφημος σχεδιασμός, για την πρωτοβάθμια φροντίδα υγείας, που είναι αναγκαίος κρίκος για την αναχαίτιση του ιού; Ποιο είναι το μέλλον των οικογενειακών γιατρών; Πόσο έχει αποδώσει ο θεσμός; Πώς τον στηρίζετε και πώς σκοπεύετε να τον εντάξετε στις πρωτοβάθμιες δομές υγείας;

Κύριε Υπουργέ, ερχόμαστε σε ένα άλλο θέμα καίριο, αυτό του φαρμάκου. Ενώ από την αρχή της θητείας σας παραδεχόσαστε την ανάγκη ορθολογικής διαχείρισης του clawback και του rebate, εξακολουθείτε να κάνετε μπαλώματα και προχειρότητες. Ομολογουμένως, σας άφησαν οι προηγούμενοι πολλές εκκρεμότητες. Όμως, εσείς διατρανώνατε ότι ήσασταν έτοιμοι και ότι είχατε συστήσει το επιτελικό σας κράτος. Δυστυχώς, η πραγματικότητα σας διέψευσε και εδώ. Είναι γεγονός ότι ο μηχανισμός αυτός της συγκράτησης φαρμακευτικής δαπάνης, δημιούργησε μεγάλα προβλήματα, με τον ανορθολογικό και άδικο τρόπο, που εφαρμόστηκε, στη χώρα μας. Όμως, αντί να προβείτε σε συνολική ρύθμιση, φέρνετε μέτρα, ημίμετρα, με πρόσχημα τον κορωνοϊό και την υπέρβαση της φαρμακευτικής δαπάνης, σήμερα, σε ποσοστό 27,1%. Η έλλειψη εκ μέρους σας παροχής στοιχείων, που προσδιορίζουν το ύψος της φαρμακευτικής δαπάνης, γεννά σοβαρά ερωτήματα διαφάνειας και υποψίες για τεχνητό φούσκωμα των επιστροφών.

Εμείς ζητάμε στοιχεία για το πραγματικό ύψος της φαρμακευτικής δαπάνης και τον τρόπο υπολογισμού του clawback και του rebate και το ύψος της ιδιωτικής δαπάνης και συμμετοχής των ασφαλισμένων, τα τελευταία χρόνια, που έχει φτάσει από τα 19,2% του 2009, σε 32,8%, το 2019. Για τη δαπάνη των νοσοκομείων σε φάρμακα και το κατά πόσο αυτή συνδέεται με τον αριθμό των νοσηλευόμενων, που, σύμφωνα με τα στοιχεία, παρέμεινε ο ίδιος και με ελαφρά πτώση.

Ως προς το σύστημα κοστολόγησης των νοσοκομειακών υπηρεσιών, θυμίζουμε ότι εφαρμόζεται, ήδη, πιλοτικά. Μέχρι σήμερα, όμως, δεν γνωρίζουμε ποια είναι τα αποτελέσματα αυτής της πιλοτικής εφαρμογής; Ήταν επιτυχημένη; Με ποια εχέγγυα, πιστεύετε, ότι θα είναι έτοιμο το σύστημα να εφαρμοστεί, από την 1η Γενάρη του 2021; Την ώρα που τα προβλήματα στο χώρο της υγείας είναι τόσο σοβαρά, ιδίως, λόγω της πανδημίας και η αντιμετώπιση εκ μέρους σας τόσο επιδερμική και αποσπασματική, θα ήταν πολυτέλεια να ασχολούμαστε, με τη στελέχωση του γραφείου της Αντιπροέδρου του ΕΟΠΥΥ !

 Εντούτοις, φαίνεται ότι τα προβλήματα, που έχουν δημιουργηθεί στη διοίκηση και στο συντονισμό των υπηρεσιών του, είναι αρκετά σοβαρά, ώστε να νομοθετηθείτε τη σύσταση αυτοτελούς γραφείου αντιπροέδρου. Είναι προφανές ότι ένας μεγάλος οργανισμός, ένα μονοψώνιο, με προϋπολογισμό δυσθεώρητο, δεν έχει την πολυτέλεια να δυσλειτουργήσει σε κανένα επίπεδο, ως προς τον τομέα της οικονομίας.

Τα αποσπασματικά και πρόχειρα μέτρα, που αφορούν στην εστίαση, στις μικρομεσαίες επιχειρήσεις και στις επιχειρήσεις τουρισμού και η έλλειψη ουσιαστικής στήριξης και σχεδιασμού της οικονομίας δεν μπορούν να αντιμετωπίσουν την ύφεση του 15%, που επιβαρύνει την, ήδη, δεινοπαθούσα εθνική οικονομία.

Η συνεχιζόμενη κρίση, προφανώς, καθιστά αναγκαία την εκ νέου προσαρμογή του κρατικού προϋπολογισμού του 2020, μετά την αναπροσαρμογή, που έγινε, τον Απρίλη, με αύξηση των πιστώσεων, κατά 5 δισ. ευρώ, αφού οι εκάστοτε παρεμβάσεις απαιτούν πόρους, που υπερβαίνουν τις διαθέσιμες πιστώσεις του προϋπολογισμού.

Είναι προφανές ότι οι ανάγκες για δαπάνες είναι αυξημένες.

Το γεγονός ότι η αύξηση των πιστώσεων, κατά 6 δις, τη στιγμή που τον Απρίλιο αυξήθηκαν μόλις κατά 5 δις, γεννάει ένα ζήτημα για το σοβαρό σχεδιασμό της Κυβέρνησης, αλλά και για το αν οι πιστώσεις μπορούν να εκταμιευτούν, τους επόμενους τρεις μήνες.

Επιπλέον, χρειάζεται μια διευκρίνιση από τον Υπουργό, ποιοι φορείς της Γενικής Κυβέρνησης πρέπει να ενισχυθούν, εκτάκτως και, κυρίως, ποιοι έχουν, ήδη, ενισχυθεί και πόσο, δεδομένου ότι η χρηματοδότηση είναι αναδρομική.

 Ως προς τον τομέα της εργασίας, η Κυβέρνηση, όχι μόνο δεν λαμβάνει τα αναγκαία μέτρα ανακούφισης των εργαζομένων και την ενίσχυση της οικονομίας, αλλά νομοθετεί παράταση της κρίσης, μέσα στο 2021.

Παρά τις επιμέρους βελτιώσεις, μετά την κατακραυγή για την 11ωρη καθημερινή εργασία, με απλήρωτη υπερωριακή, επιμένετε οι εργαζόμενοι να δουλέψουν δωρεάν και υποχρεωτικά τις μισές ώρες από την καραντίνα, σε περίπτωση κρούσματος στην επιχείρηση.

Η Κυβέρνηση, δηλαδή, θέλει να νομοθετήσει την υποχρεωτική και απλήρωτη εργασία, σε αντίθεση με το εργατικό δίκαιο, το Σύνταγμα και την κοινή λογική, που λέει ότι οι ημέρες της καραντίνας να υπολογίζονται, σαν άδεια ασθενείας.

Το δώρο των Χριστουγέννων θα είναι κουρεμένο και υπολογισμένο, με τα 534 ευρώ του επιδόματος.

Η μονομερής επιβάρυνση των εργαζομένων δεν διαρκεί μόνο, μέχρι το τέλος του έτους.

Με άλλη διάταξη, αυξήσεις στους μισθούς του ιδιωτικού τομέα μεταφέρονται για τον Μάρτιο του 2021, ενώ θα έπρεπε οι αυξήσεις να δοθούν, από τις αρχές του 2020, προ καραντίνας.

Αυτή η αναπροσαρμογή θα αποφασιστεί από την Κυβέρνηση, σε περιβάλλον γενικευμένης αμοιβής 534 ευρώ, ενώ απαγορεύεται στους κοινωνικούς εταίρους, ΓΣΕΕ, εργοδοτικοί σύνδεσμοι, να αποφασίζουν για τους όρους αμοιβής και εργασίας.

Το Κίνημα Αλλαγής θα σταθεί δυναμικά απέναντι στις πολιτικές σας, που θέλουν το μάρμαρο της κρίσης να το πληρώνουν μόνο οι εργαζόμενοι.

Στο θέμα της έναρξης της νέας σχολικής χρονιάς, επαναλαμβάνουμε, ότι είχατε όλο το χρόνο στη διάθεσή σας, για να την οργανώσετε, όμως, όχι μόνο δεν κατορθώσατε να προετοιμάσετε τους μαθητές και τους καθηγητές για τις νέες συνθήκες, όχι μόνο επικοινωνιακά αποτύχατε να διαχειριστείτε την κρισιμότητα της κατάστασης, αλλά δεν μπορέσατε να λάβετε τα απαραίτητα μέτρα αποστασιοποίησης, που ακολουθούσαν άλλες χώρες.

Θυμίζω ότι στην Ιταλία προσλήφθηκαν δεκάδες χιλιάδες επιπλέον εκπαιδευτικοί και αυξήθηκαν οι αίθουσες διδασκαλίας.

Λειτουργικά δε, ακόμα περιμένουμε να μάθουμε πως θα λειτουργήσουν τα σχολεία για την αποφυγή του συγχρονισμού των μαθητών, ιδίως στην πρωτοβάθμια εκπαίδευση.

Η προμήθεια μασκών και λοιπών ειδών ατομικής προστασίας μαθητών και καθηγητών και πάλι έρχεται με καθυστέρηση, όπως και η πρόβλεψη για τις δαπάνες καθαριότητας.

Κύριοι Υπουργοί, εμείς τονίζουμε, για μια ακόμη φορά, ότι οι προχειρότητες και οι ερασιτεχνισμοί, στην κρίσιμη περίοδο, που ζούμε, δεν έχουν θέση.

Είμαστε πρόθυμοι με τις προτάσεις μας, την εμπειρία, τις γνώσεις μας, να συμβάλλουμε στη διαχειριστική επάρκεια της χώρας. Και το έχουμε, ήδη, πράξει, καθώς μία σειρά από προτάσεις μας έγιναν δεκτές, χωρίς τυμπανοκρουσίες από την Κυβέρνηση.

Περιμένουμε, λοιπόν, πριν είναι αργά, πραγματικές πολιτικές πρωτοβουλίες και όχι πολιτικές φούσκες, μόνο και μόνο, για να καταπραΰνει τα συμπτώματα της οικονομικής κρίσης και της οικονομικής ύφεσης, αλλά και μια συνολική αντιμετώπιση της κατάστασης σε όλα τα επίπεδα.

Κατόπιν αυτών, επιφυλασσόμεθα για τη θέση μας στην Ολομέλεια. Σας ευχαριστώ πολύ.

 **ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει ο κ. Κατσώτης.

 **ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Σας ευχαριστώ πολύ, κύριε Πρόεδρε.

Οι νέες ρυθμίσεις του πολυνομοσχεδίου, τόσο με την Κύρωση των Πράξεων Νομοθετικού Περιεχομένου του Αυγούστου όσο και με τις λοιπές διατάξεις, έρχονται να υλοποιήσουν πάγιες αξιώσεις του κεφαλαίου και να ενισχύσουν παραπέρα το αντεργατικό οπλοστάσιο, της ευελιξίας και της έντασης της εκμετάλλευσης των εργαζομένων. Ο πόλεμος απέναντι στα λαϊκά στρώματα, συνεχίζεται αμείωτος. Απέναντί τους βρίσκονται οι μονοπωλιακοί και οι επιχειρηματικοί όμιλοι, απέναντί τους το πολιτικό προσωπικό τους, η Νέα Δημοκρατία, ο ΣΥΡΙΖΑ και τα άλλα Κόμματα, όλοι σας ικανοποιείτε τις αξιώσεις τους, για ενίσχυση της ανταγωνιστικότητας και της κερδοφορίας, με ισοπέδωση κάθε εμποδίου και στο όνομα του επιμερισμού των βαρών, ο κυβερνητικός συνδικαλισμός βάζει πλάτη, με το ρεαλιστικό και το εφικτό.

Μέσα από το νομοσχέδιο, έρχεστε και επιβάλλετε απλήρωτες υπερωρίες για τους εργαζόμενους, που τίθενται σε προληπτική καραντίνα, σύμφωνα με τις οδηγίες του ΕΟΔΥ. Σε περίπτωση, που δεν εφαρμόζεται τηλεργασία, στη διάρκεια της καραντίνας, ο εργαζόμενος θα υποχρεώνεται να αναπληρώσει, με την επιστροφή στην εργασία του, τις μισές εργάσιμες ώρες, κατά τις οποίες έμεινε εκτός, με απλήρωτη υπερεργασία μίας ώρας ανά μέρα, πέραν του συμβατικού του ωραρίου. Η αναπλήρωση αυτή θα μπορεί να πραγματοποιηθεί και μετά τις 31/12/2020.

Επομένως, ο εργαζόμενος, που μπήκε προληπτικά δεκατέσσερις μέρες σε καραντίνα και εργαζόταν οκτάωρο πενθήμερο, δηλαδή 40ωρο, θα πρέπει, όταν επιστρέψει στην εργασία του, να δουλεύει 9ωρο, για 40 ολόκληρες ημέρες, χωρίς να πληρώνεται μάλιστα την επιπλέον ώρα !

Οι επιχειρήσεις, μάλιστα, θα μπορούν, παράλληλα, να κάνουν χρήση και της κανονικής υπερεργασίας και των υπερωριών, με μοναδική προϋπόθεση, να τηρούνται τα γενικά όρια, π.χ. να μεσολαβεί, μεταξύ των δύο εργάσιμων ημερών, 11 ώρες ανάπαυση. Αυτός είναι και ο τελικός σας στόχος, ο σκοπός αυτής της ρύθμισης.

 Αντί η Κυβέρνηση να θεσπίσει ειδική άδεια, με πλήρη κάλυψη του εργατικού μισθού και των ασφαλιστικών εισφορών, για τις περιπτώσεις, που οι εργαζόμενοι μπαίνουν υποχρεωτικά σε καραντίνα, ώστε να προστατευτεί η δημόσια υγεία, έρχεται και τιμωρεί τους εργαζόμενους, φορτώνοντας τους με απλήρωτες υπερωρίες και εξοντωτικά ωράρια.

Σας καλούμε να αποσύρετε, τώρα, το άρθρο 10 από τις λοιπές διατάξεις.

Με άλλη διάταξη, η Κυβέρνηση τι κάνει; Κάνει το πρώτο βήμα στην κατεύθυνση απελευθέρωσης των υπερωριών. Ειδικότερα, παρατείνεται, ως τις 31/12/2020, αντί τέλος του Σεπτέμβρη, η δυνατότητα των επιχειρήσεων και των εργοδοτών, που έχουν εξαντλήσει τα νομίμως προβλεπόμενα ανώτατα όρια υπερωριακής απασχόλησης των εργαζομένων τους, να τους απασχολήσουν υπερωριακά, χωρίς σχετική υπουργική απόφαση έγκρισης. Και εδώ, την ώρα, που η ανεργία κάνει θραύση, την ώρα, που μαζικά επιβάλλονται αναστολές συμβάσεων και μειώσεις μισθών. Η Κυβέρνηση, αντί να περιορίσει τη δυνατότητα των επιχειρήσεων να επιβάλουν υπερωριακή απασχόληση, τους λύνει τα χέρια, ακόμα περισσότερο.

Έρχεται, η Κυβέρνηση, με ρύθμιση και προωθεί τη μείωση του δώρου Χριστουγέννων, για όλους τους εργαζόμενους, που βρέθηκαν σε αναστολή της σύμβασης, μέσα στην πανδημία, είτε αυτοί εργάζονται σε επιχειρήσεις, που η λειτουργία τους ανεστάλη, ύστερα από κρατική εντολή, είτε σε επιχειρήσεις, που κατατάσσονται στις πληττόμενες και για κάποιο διάστημα η εργοδοσία έθεσε τις συμβάσεις εργασίας σε αναστολή. Γι’ αυτούς τους εργαζόμενους και για όλο το διάστημα της αναστολής σύμβασης, που σε κάποιους κλάδους συνεχίζεται, ακόμα, όπως στον τουρισμό και τον επισιτισμό, το δώρο Χριστουγέννων, με βάση τη ρύθμιση, θα υπολογίζεται, όχι επί του κανονικού μισθού, αλλά επί του επιδόματος των 534 ευρώ, που δίνεται μηνιαία, στην περίοδο των αναστολών.

Δηλαδή, δε φτάνει, που η Κυβέρνηση απάλλαξε τις επιχειρήσεις από την πληρωμή των εργαζομένων τους, μεταφέροντας το βάρος, μέσω του προϋπολογισμού στη γενική φορολογία – δηλαδή, στους ίδιους τους εργαζόμενους – δε φτάνει, που οι εργαζόμενοι κλήθηκαν ή καλούνται ακόμα, σε μια σειρά από κλάδους, να επιβιώσουν με το επίδομα, αντί του κανονικού τους μισθού, έρχεται τώρα, να περικόψει και το δώρο Χριστουγέννων. Να αποσύρετε τώρα, κύριε Υπουργέ, το άρθρο 17 του σχετικού νόμου για το δώρο Χριστουγέννων και να υπολογίζεται κανονικά στο μισθό.

Με άλλη διάταξη, μετατίθεται, χρονικά, μέχρι το τέλος του Μάρτη του 2021, η διαδικασία για τη διαμόρφωση του κατώτατου μισθού, παρατείνοντας το πάγωμα στα επίπεδα του 2019. Οι διαδικασίες των νόμων Βρούτση - Αχτσιόγλου θα ξεκινήσουν, στο τέλος Νοέμβρη και, βέβαια, το ύψος του κατώτατου μισθού θα καθορίζεται από τις αρχές της ανταγωνιστικότητας, της παραγωγικότητας, των αντοχών της ελληνικής οικονομίας, διαγράφοντας, έτσι, τη διαιώνισή του, στα σημερινά εξευτελιστικά επίπεδα.

Μέσα από το σχέδιο νόμου, προβλέπεται η τηλεργασία, παρατείνεται η δυνατότητα στον εργοδότη να την επιβάλει μονομερώς και χωρίς συγκεκριμένο χρονικό όριο. Παρατείνετε, δηλαδή, ένα από τα «όπλα» της εργοδοσίας, με τα οποία ενισχύεται η εντατικοποίηση της εργασίας, υπονομεύεται ο σταθερός ημερήσιος χρόνος εργασίας, μέσα από τη συγχώνευση του εργάσιμου και του μη εργάσιμου χρόνου, ελαφρύνονται οι επιχειρήσεις από σημαντικό μέρος των λειτουργικών εξόδων. Για την παραπέρα παγίωση και γενίκευση της εργασίας, η Κυβέρνηση, βέβαια, ετοιμάζει και σχετική νομοθετική ρύθμιση.

Μάλιστα, στην περίπτωση των ευπαθών ομάδων, δίνεται η δυνατότητα στην εργοδοσία να θέσουν εργαζόμενο σε αναστολή, αν θεωρηθεί ότι η εργασία του δε μπορεί, να γίνει μέσω τηλεργασίας ή ότι δε μπορεί να μεταφερθεί ο εργαζόμενος σε θέση, χωρίς επαφή με το κοινό. Με τον τρόπο αυτόν, επιβάλλεται στους εργαζόμενους, με προβλήματα υγείας, ένας άθλιος εκβιασμός: Να επιλέξουν μεταξύ των κινδύνων, που εγκυμονεί η συνέχιση της εργασίας τους και του πενιχρού επιδόματος των 534 ευρώ ή την αναστολή της σύμβασης.

Επίσης, κυρώνονται, μέσα από το σχέδιο νόμου, οι προηγούμενες πράξεις νομοθετικού περιεχομένου του Αυγούστου, οι οποίες τι προέβλεπαν; Επέκταση, έως το τέλος του 2020 του αντεργατικού Προγράμματος «ΣΥΝ-ΕΡΓΑΣΙΑ», που διευκολύνει την παραπέρα γενίκευση της ευελιξίας και μειώνει μέχρι το 20% τον εργατικό μισθό. Ήταν, εξάλλου, απαίτηση των επιχειρηματικών ομίλων και εδώ, σαν ενεργούμενό τους, έρχεστε, να το ικανοποιήσετε.

Κυρώνεται, επίσης, η επέκταση του καθεστώτος της αναστολής συμβάσεων, τουλάχιστον, μέχρι τέλους του Οκτώβρη, στους κλάδους και τις επιχειρήσεις, όπου συνέχιζε, να εφαρμόζεται, μέχρι το Σεπτέμβρη.

Μέσα από το σχέδιο νόμου, έρχεται μία ρύθμιση, η οποία, βέβαια, είναι κομμένη και ραμμένη σαν η απαίτηση του εργατοπατερισμού. Είναι η διάταξη, που δίνει το δικαίωμα στις διοικήσεις των σωματείων, αντί της κανονικής συνεδρίασης, να συνεδριάζουν, μέσω τηλεδιάσκεψης. Αυτό, δηλαδή, που έκανε ο κυβερνητικός συνδικαλισμός, πολύ πριν από την πανδημία, με τη μη συνεδρίαση των οργάνων των συνδικάτων και οι αποφάσεις, που παίρνονται κρυφά από τους εργαζόμενους, δια περιφοράς και τώρα, στο όνομα της πανδημίας, έχουν «κατεβάσει ρολά» και έρχεται η Κυβέρνηση να κάνει νόμο αυτή τη συνεδρίαση, μέσω τηλεδιάσκεψης.

Ως παρέμβαση, εξάλλου, δεν είναι άσχετη με τη γενικότερη προσπάθεια, που κάνει η Κυβέρνηση και η εργοδοσία, να χτυπηθεί, ακριβώς, η συλλογική λειτουργία των συνδικάτων μέσα, βέβαια, και από τις οι ηλεκτρονικές πληροφορίες, τις διασκέψεις κ.λπ.. Σε κάθε περίπτωση, είναι, τουλάχιστον, προσχηματικό, την ώρα που στοιβάζετε μικρά παιδιά σε τάξεις των 25 μαθητών, να προωθείτε τέτοιες διατάξεις, λες και ένα διοικητικό συμβούλιο δε μπορεί να συνεδριάζει, λαμβάνοντας μέτρα προστασίας της υγείας.

Μέσα από το σχέδιο νόμου και την αναμόρφωση του προϋπολογισμού, προχωρά το παραπέρα πετσόκομμα σε αναδρομικά των συνταξιούχων. Σύμφωνα με την Έκθεση του Γενικού Λογιστηρίου του Κράτους, η Κυβέρνηση προχωρά την απαράδεκτη απόφασή της να μην αποδώσει ούτε τα κουτσουρεμένα αναδρομικά, για το 11μηνο Ιούλιος 2015, με Μάιο 2016, που προβλέπει η απόφαση του Συμβουλίου της Επικρατείας, σχετικά με την πιλοτική δίκη για τις δίκαιες διεκδικήσεις εκατομμυρίων συνταξιούχων.

Έτσι, τι κάνει Κυβέρνηση; Εγγράφει στον προϋπολογισμό του έτους 1,4 δις ευρώ, 900 εκατομμύρια ευρώ για τον ιδιωτικό τομέα και 500 εκατομμύρια ευρώ για τους συνταξιούχους του δημοσίου, καθώς δεν σκοπεύει να αποδώσει ούτε τις περικοπές των δώρων, δηλαδή, την 13η και την 14η σύνταξη, που αντιστοιχούν, στο συγκεκριμένο χρονικό διάστημα, ούτε, βέβαια, τις επικουρικές περικοπές. Επίσης, στο πολυνομοσχέδιο, μέσα από άλλη διάταξη του Υπουργείου Εμπορικής Ναυτιλίας και Νησιωτικής Πολιτικής, προδιαγράφει ένα μαζικό πέταμα των πληρωμάτων της ακτοπλοΐας στη στεριά, ακόμα μεγαλύτερη απομόνωση των νησιών, για χειμερινή περίοδο και περισσότερους κινδύνους για την ανθρώπινη ζωή στη θάλασσα.

 Το άρθρο 53 κατατάσσει τους εφοπλιστές της ακτοπλοΐας σε επιχειρήσεις, που έχουν πληγεί από τον κορωνοϊό και προβλέπει ένταξη των ναυτεργατών στο καθεστώς αναστολής συμβάσεων, έως τον Οκτώβρη. Τους καλεί να ζήσουν με 534 ευρώ και αυτά, ως τον Οκτώβριο. Η Κυβέρνηση τι κάνει; Δίνει, ουσιαστικά, το «οκ» στους εφοπλιστές να αναστείλουν από τώρα την υποχρεωτική δεκάμηνη δρομολόγηση των πλοίων, να λιγοστέψουν, ακόμα περισσότερο, τα δρομολόγια και να αυξήσουν, ακόμα περισσότερο, την εντατικοποίηση, σε βάρος των ναυτεργατών, με εξαντλητικά δρομολόγια. Όντως, οι εφοπλιστές άρχισαν να δένουν πλοία. Τρία πλοία έδεσε μόνο η Blue Star, με αποτέλεσμα να υπάρχουν μεγάλες αλλαγές στα δρομολόγια. Για παράδειγμα, στην Ικαρία και στη Σάμο, που από καθημερινά ακτοπλοϊκά δρομολόγια και τρία πλοία, που προσέγγιζαν, εκεί μέχρι και την Κυριακή, έμειναν με τρία δρομολόγια την εβδομάδα, ανά πλοίο.

Επίσης, σε άλλη ρύθμιση του σχεδίου νόμου, προβλέπεται και αποκαλύπτεται, μάλλον, η βαρβαρότητα και η απανθρωπιά του συστήματος, με την προσαρμογή των υγειονομικών πρωτοκόλλων στις απαιτήσεις των επιχειρηματικών ομίλων. Παίζετε τη ζωή των εργαζομένων και του λαού στη ρουλέτα των κερδών. Παρόλο που σας έδωσε χρόνο ο λαός, για να παρθούν συγκεκριμένα μέτρα, να στηριχτεί το δημόσιο σύστημα υγείας, προκειμένου να αντιμετωπίσει, αποτελεσματικά, τις συνέπειες της πανδημίας, η Κυβέρνηση, έχοντας, ως στρατηγική, την εμπορευματοποίηση και την ιδιωτικοποίηση της υγείας, συνέχισε να ενισχύει τους επιχειρηματικούς ομίλους υγείας. Επίσης, έχουμε τις εξελίξεις στο θέμα των διαγνωστικών ελέγχων για τον κορωνοϊό, με το Εθνικό Κέντρο Αιμοδοσίας, το οποίο ξέμεινε από αντιδραστήρια, αφήνοντας για τουλάχιστον μια βδομάδα, χωρίς μοριακούς ελέγχους, τα δημόσια νοσοκομεία, με εκατοντάδες δείγματα να μένουν, χωρίς απάντηση και ασθενείς, που περιμένουν να χειρουργηθούν, να μένουν στον αέρα. Όλα αυτά αποτυπώνουν άλλη μια πλευρά της πολιτικής εμπορευματοποίησης της υγείας και η Κυβέρνηση τι κάνει; Στέλνει τα τεστ από τα δημόσια νοσοκομεία σε ιδιωτικούς διαγνωστικούς ομίλους.

Αντί για μαζικές προσλήψεις μόνιμου προσωπικού, αποφασιστική ανάπτυξη και κατάλληλη στελέχωση των κλινών ΜΕΘ, χωρίς μπαλώματα, η Κυβέρνηση διπλασίασε τις αποζημιώσεις, σε κάθε ιδιωτική κλινική ΜΕΘ. Αντί να επιτάσσει τον ιδιωτικό τομέα υγείας, τις υποδομές και τον εξοπλισμό του, για ενιαία και σχεδιασμένη αντιμετώπιση πανδημίας, έδωσε, από την πρώτη μέρα, το ελεύθερο στους ιδιωτικούς ομίλους να θησαυρίζουν από τα διαγνωστικά τεστ. Σε πρώτη φάση, τα τεστ στα δημόσια νοσοκομεία γίνονταν με το σταγονόμετρο και αυστηρά πρωτόκολλα, ενώ, την ίδια ώρα, στον ιδιωτικό τομέα, σε φάση μάλιστα συνολικότερης έλλειψης αντιδραστηρίων, το μόνο πρωτόκολλο ήταν, αν κάποιος είχε να πληρώσει. Η σημερινή άθλια κατάσταση, βέβαια, στο δημόσιο σύστημα υγείας φέρει τη σφραγίδα όλων των Κυβερνήσεων, όπως και του ΣΥΡΙΖΑ. Το κριτήριο της απόστασης το έχετε, ήδη, καταργήσει. Να αναφερθούμε στα αεροπλάνα, στα καράβια, στα λεωφορεία, στα σχολεία, στις επιχειρήσεις, στα εργοστάσια; Η ακύρωση, λοιπόν, του κριτηρίου της απόστασης, που υποδεικνύουν οι επιστήμονες, έγινε, ακριβώς, για να ικανοποιηθούν τα κέρδη των αεροπορικών εταιρειών, των εφοπλιστών, των μεγάλων ταξιδιωτικών πρακτορείων και των επιχειρηματικών ομίλων.

 Η άθλια κατάσταση, που διαμορφώθηκε στις αστικές συγκοινωνίες, τα προηγούμενα χρόνια απ’ όλες τις κυβερνήσεις, τόσο για το λαό που τις χρησιμοποιεί όσο και για τους εργαζόμενους, που δουλεύουν σε αυτές, απέκτησε μια επιπλέον σοβαρή διάσταση, σε αυτές τις συνθήκες της πανδημίας και έχει μετατρέψει τα λεωφορεία, τα τρόλεϊ, τους συρμούς σε υγειονομικές βόμβες, για τη μετάδοση και τη διασπορά του κορωνοϊού. Οι ρυθμίσεις του σχεδίου νόμου δεν αντιμετωπίζουν αυτήν την κατάσταση. Είναι καθημερινές οι εικόνες με τους επιβάτες, που υποχρεώνονται να στοιβάζονται, σαν σαρδέλες, μέσα στα οχήματα και τους συρμούς, με τη μάσκα στο πρόσωπο, αλλά με τον έναν πάνω στον άλλο.

Η Κυβέρνηση με τις ρυθμίσεις του νομοσχεδίου προωθεί την παραπέρα ενίσχυση της επιχειρηματικής δράσης στις αστικές συγκοινωνίες και την άμεση εμπλοκή των ιδιωτών, μέσω συμπράξεων δημοσίου και ιδιωτικού τομέα. Έτσι, ισχυρίζεται πως θα αντιμετωπίσει τις τεράστιες ελλείψεις, που αντιμετωπίζουν οι συγκοινωνίες, σε προσωπικό και υλικοτεχνική υποδομή, κάτι, βέβαια, που οι ίδιοι οι εργαζόμενοι αποκαλύπτουν, διαρκώς, την άσχημη κατάσταση, που υπάρχει, μέσα στις αστικές συγκοινωνίες.

Μέσα στο σχέδιο νόμου, υπάρχουν ρυθμίσεις για τις πλημμύρες στην Εύβοια και την κατάσταση, που αντιμετωπίζουν οι κάτοικοι, που παραμένει εκρηκτική. Τα μισθωμένα οχήματα - μηχανήματα έχουν σταματήσει, γιατί τελείωσε το πετρέλαιο. Οι κάτοικοι, με δικά τους μέσα, προσπαθούν να βγάλουν τη λάσπη από τα σπίτια, τα υπόγεια, τις αυλές, τα χωράφια και τα μαγαζιά. Το κόστος αυτό είναι πολύ μεγάλο και δεν καλύπτεται από αυτό, που προβλέπει η ΠΝΠ, την αποζημίωση των πέντε χιλιάδων ευρώ ή τα 600 ευρώ του επιδόματος, που η συντριπτική πλειοψηφία των πληγέντων δεν έχει πάρει ακόμη. Καμία πρόβλεψη δεν υπάρχει για την αποζημίωση των αγροτών της περιοχής.

 Τελειώνοντας, θέλουμε να πούμε ότι καταψηφίζουμε το σχέδιο νόμου επί της αρχής και ζητάμε να αποσύρει, άμεσα, η Κυβέρνηση ιδιαίτερα αυτά τα δύο άρθρα, που αναφερθήκαμε, το άρθρο 10 και το 17, που αφορούν τις υπερωρίες και το δώρο των Χριστουγέννων.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κυρίες και κύριοι συνάδελφοι, θα ξεκινήσουμε από την πολύ άσχημη εξέλιξη της οικονομίας μας. Όταν δανειζόμαστε, με πραγματικό επιτόκιο 3%, τονίζω, πραγματικό επιτόκιο, με αποπληθωρισμό -1,8%, με ύφεση της τάξης του 10%, με προβλεπόμενο έλλειμμα επίσης 10%, με ακαθάριστο δημόσιο χρέος, που θα υπερβεί, κατά πολύ το 200%, στα τέλη του έτους, με κόκκινο ιδιωτικό στα ύψη και με τις τράπεζες ξανά στα όρια της επιβίωσης, τα πράγματα είναι πάρα πολύ άσχημα.

Το νομοσχέδιο τώρα περιλαμβάνει τα εξής. Πρώτον, την ΠΝΠ, από τις 10-8-2020, με 20 άρθρα, που αφορούν την επέκταση της επιδότησης των εργαζομένων, κυρίως, του τουριστικού κλάδου, με το πρόγραμμα «ΣΥΝ-ΕΡΓΑΣΙΑ», τις δαπάνες και τις προμήθειες του Υπουργείου Υγείας για την αντιμετώπιση της πανδημίας, καθώς επίσης επιμέρους σχετικές ρυθμίσεις για αντισηπτικά, για την εξ αποστάσεως εκπαίδευση και για τα ΚΥΤ.

Δεύτερον, την ΠΝΠ, από τις 22-8- 2020, με 13 άρθρα, που αφορούν τις πολύ σημαντικές και αρκετά καθυστερημένες κινήσεις για τη βελτίωση των αστικών συγκοινωνιών, θέματα προστασίας στα σχολεία, έναντι της πανδημίας, ξανά διευκολύνσεις για τον τουριστικό κλάδο, καθώς επίσης θέματα πολιτικής προστασίας. Και τρίτον, επιπλέον λοιπές διατάξεις με 54 άρθρα, τα οποία καλύπτουν την επέκταση του μέτρου μείωσης των ενοικίων, τον συμπληρωματικό προϋπολογισμό του 2020, που είχαμε ζητήσει, ήδη, από τον Απρίλιο, επανειλημμένα, θέματα της ΕΑΒ, επιπλέον επέκταση των ενισχύσεων του COVID-19, το πρόγραμμα «ΣΥΝ-ΕΡΓΑΣΙΑ», το δώρο Χριστουγέννων, την ενίσχυση καλλιτεχνών, οργανωτικά και στελέχωση του Υπουργείου Παιδείας. Την ενίσχυση του νοσηλευτικού συστήματος, τα ηλεκτρικά λεωφορεία την επανακατάταξη εφέδρων, τις διευκολύνσεις δημοσίων υπαλλήλων, όσον αφορά την πανδημία, την ενίσχυση ναυτικών και τις καταβολές για κοινωνικό τουρισμό.

Πρόκειται, δηλαδή, για συνολικά 87 άρθρα, που θα έπρεπε να μελετήσουμε, μέσα σε ελάχιστο χρονικό διάστημα, γεγονός που σημαίνει πως η Κυβέρνηση συνεχίζει να λειτουργεί, όπως ακριβώς από την ημέρα της εκλογής της, να καταθέτει, δηλαδή, νομοσχέδια, την τελευταία στιγμή, με ΠΝΠ, που ήδη εφαρμόζονται, χωρίς να έχει ερωτηθεί κανείς. Υποθέτουμε δε πως θα κατατεθούν αρκετές τροπολογίες, έως ότου ψηφιστεί το νομοσχέδιο, με κριτήριο, βέβαια, τη μέχρι σήμερα εμπειρία μας.

Συνεχίζοντας, οι δύο πρώτες ΠΝΠ συμπεριλαμβάνονται σε δύο μόνο άρθρα, αλλά εμείς θα αναφερθούμε, αναλυτικά, σε κάθε διάταξη τους. Δυστυχώς, όμως, επειδή υποβάλλονται συγκεντρωτικά, η ψήφος μας ίσως να είναι εις βάρος των επιμέρους διατάξεων, αφού μπορεί μεν να συμφωνούμε, με κάποιες από αυτές, αλλά όχι με ορισμένες άλλες, οπότε θα αναγκαστούμε να τις καταψηφίσουμε, συνολικά. Θα αναφερθούμε τώρα στην Επιτροπή, με την ακόλουθη ομαδοποίηση.

Πρώτον, στην πρώτη Επιτροπή, στα μέτρα στήριξης του τουριστικού τομέα, δηλαδή, στο πρόγραμμα «ΣΥΝ-ΕΡΓΑΣΙΑ» και σε άλλες διευκολύνσεις των Υπουργείων Οικονομικών, Εργασίας και Τουρισμού, συνολικά σε 27 άρθρα, εάν φυσικά προλάβουμε, αλλιώς θα συνεχίσουμε την επόμενη φορά. Εν προκειμένω, συμπεριλαμβάνουμε το Υπουργείο Τουρισμού, επειδή τα μέτρα αφορούν, κυρίως, ενισχύσεις και λιγότερο την οικονομική πολιτική, όπως είναι ο κοινωνικός τουρισμός. Το κόστος τους, σύμφωνα με το Γενικό Λογιστήριο του Κράτους, είναι τουλάχιστον 1,4 δισεκατομμύρια ευρώ.

Στη δεύτερη επιτροπή, θα αναφερθούμε στις προμήθειες και στην ενίσχυση του νοσηλευτικού συστήματος, δηλαδή, στις ρυθμίσεις του Υπουργείου Υγείας, σε συνολικά 26 άρθρα. Το δικό τους κόστος, πάντα, σύμφωνα με το Γενικό Λογιστήριο του Κράτους, είναι τουλάχιστον 7 εκατομμύρια ευρώ. Στις προσθήκες, που αφορούν τις συγκοινωνίες, δηλαδή το Υπουργείο Υποδομών με 4 άρθρα, το κόστος είναι για το 2020, τουλάχιστον 14 εκατομμύρια ευρώ και περίπου 40 εκατομμύρια ευρώ ετήσια μετά.

Τέλος, στην τρίτη Επιτροπή, θα αναφερθούμε στις ρυθμίσεις για τα σχολεία του Υπουργείου Παιδείας, με συνολικά 11 άρθρα, κόστους 87 εκατομμυρίων εφέτος και τουλάχιστον 120 εκατομμυρίων το 2021. Θα αναφερθούμε, επίσης σε όλες τις υπόλοιπες ρυθμίσεις των Υπουργείων Εσωτερικών, Μετανάστευσης, Άμυνας και Ναυτιλίας, με 16 άρθρα, κόστους τουλάχιστον 15 εκατομμυρίων ευρώ, πάντα, κατά το Γενικό Λογιστήριο, το 2020, αν και αρκετά δεν έχουν εκτιμηθεί, επειδή εξαρτώνται από την εξέλιξη της πανδημίας. Το σύνολο των μέτρων, σύμφωνα με την κοστολόγηση του Γενικού Λογιστηρίου, είναι ύψους 1,67 δισεκατομμυρίων ευρώ, αν και, όπως προαναφέραμε, πολλά από αυτά δεν έχουν εκτιμηθεί.

Επί των άρθρων, θέλω να αναφέρω τα εξής. Πρώτον, ενισχύσεις επιχειρήσεων με την ΠΝΠ, από τις 10/8/2020, στο πρώτο άρθρο. Αφορά την αναστολή συμβάσεων εργασίας εργαζομένων σε επιχειρήσεις και εργοδότες, που πλήττονται, σημαντικά, για τους μήνες Αύγουστο και Σεπτέμβριο του 2020. Με το άρθρο αυτό, επεκτείνεται η κάλυψη των συμβάσεων σε αναστολή, δηλαδή, τα επιδόματα μη εργασίας, για δύο ακόμη μήνες, για τον Αύγουστο και Σεπτέμβριο, επειδή φαίνεται πως διαψεύστηκαν οι εκτιμήσεις, κατά το «πανηγυρικό» άνοιγμα του τουρισμού, με τη γνωστή «φιέστα» Σαντορίνης.

Σε κάθε περίπτωση, η αποτυχία τεκμηριώνει τα προβλήματα του τουρισμού και την εξάρτησή του από το μαζικό μοντέλο, ενώ ήταν η αιτία, που πιέστηκε η Κυβέρνηση για το ανεξέλεγκτο άνοιγμα των συνόρων, εις βάρος της υγείας των Ελλήνων. Ήταν, φυσικά, αδύνατο να λειτουργήσει ο τουρισμός, όταν οι πάντες είναι τρομοκρατημένοι, ενώ δεν ενισχύθηκε, έγκαιρα ούτε αρκετά ο εσωτερικός τουρισμός, παρά το ότι εμείς το είχαμε προτείνει από την αρχή. Εδώ έχουμε μία ένσταση, ως προς τον έλεγχο, αφού έχουν διαπιστωθεί πολλά φαινόμενα εταιριών, που απασχολούν κανονικά τους εργαζομένους τους, παρά το ότι έχουν τεθεί σε αναστολή οι συμβάσεις εργασίας τους, γεγονός που σημαίνει πως το Δημόσιο δεν έκανε καθόλου καλά τη δουλειά του.

Για να καταλάβουμε, τώρα, την έκταση του μέτρου και για να βρούμε το κόστος, επαληθεύοντας αυτά, που μας λέγονται, θα έπρεπε να γνωρίζουμε πόσοι εργαζόμενοι συμπεριλαμβάνονται. Πόσο μάλλον, όταν οι αριθμοί, που ανακοινώνονται, είναι υπερβολικοί, αφού στην πράξη διαπιστώνουμε πως είτε οι δικαιούχοι είναι λιγότεροι, λόγω γραφειοκρατίας είτε πρόκειται για δάνεια του ΤΕΠΙΧ, που δεν δίνονται, χωρίς να έχει κανείς μέσον, όπως θα καταθέσουμε στα πρακτικά, είτε αφορούν αιτήσεις για το Πρόγραμμα «ΓΕΦΥΡΑ», που δεν εγκρίνονται, παρά μόνο μία στις δύο.

 Σύμφωνα, πάντως, με τους δικούς μας υπολογισμούς, η αναστολή αφορά περίπου 120 έως 150 χιλιάδες εργαζόμενους, από τους 361 χιλιάδες συνολικά στον τουρισμό, κατά τον πίνακα του ΙΝΣΕΤΕ, που, επίσης θα καταθέσουμε στα Πρακτικά. Ο υπολογισμός μας βασίζεται στο ότι φέτος άνοιξε το 67% των τουριστικών μονάδων, όπως επίσης θα καταθέσουμε, ενώ τα τουριστικά έσοδα του Ιουλίου και του Αυγούστου ήταν μειωμένα τουλάχιστον, κατά 70%. Επομένως, σχεδόν το 35% των ξενοδοχείων δεν άνοιξαν καθόλου, ενώ από αυτά, που άνοιξαν, το μισό τους προσωπικό θα στηριχτεί με το πρόγραμμα «ΣΥΝ-ΕΡΓΑΣΙΑ». Ως εκ τούτου, θα πρέπει να είναι σε αναστολή στον τουρισμό το 35% περίπου των εργαζομένων, οπότε περί τους 130.000. Στο μέγεθος αυτό, θα πρέπει να προστεθούν οι υπόλοιποι συναφείς κλάδοι στις μεταφορές και λοιπά, που θα στηριχθούν με το «ΣΥΝ-ΕΡΓΑΣΙΑ». Άρα, ακόμη 10.000 έως 20.000 άτομα, οπότε συνολικά 150.000 εργαζόμενοι.

 Επειδή, τώρα, το συγκεκριμένο μέτρο, για τους μήνες Αύγουστο και Σεπτέμβριο, κοστολογείται συνολικά από το Γενικό Λογιστήριο στα 576 εκατομμύρια, εάν το επίδομα είναι 534 ευρώ, θα αφορά περί τους 540.000 εργαζόμενους. Η ερώτησή μας, εδώ, είναι, αν ισχύει αυτός ο υπολογισμός μας. Υπάρχει, πάντως φόβος, να αυξηθεί η ανεργία με αυτούς τους 540.000 εργαζόμενους επιπλέον στους υφιστάμενους 750.000, σε συνολικά 1,3 εκατομμύρια άτομα, εκτοξεύοντας, προφανώς, στα ύψη το δείκτη της ανεργίας.

Δεύτερον, ενισχύσεις επιχειρήσεων με την ΠΝΠ από 10/8/2020 ξανά, στο δεύτερο άρθρο. Πρόκειται για την ένταξη εργαζομένων στο μηχανισμό «ΣΥΝ-ΕΡΓΑΣΙΑ». Με το άρθρο αυτό, παρατείνεται το Πρόγραμμα «ΣΥΝ-ΕΡΓΑΣΙΑ», για δύο ακόμη μήνες, για τον Αύγουστο και Σεπτέμβρη, ενώ αυξάνεται το αριθμός των εργαζομένων, που μπορούν να υπαχθούν, λογικά, λόγω της αποτυχίας στον τουρισμό. Εν προκειμένω, δεν παρέχεται κοστολόγηση από το Γενικό Λογιστήριο του Κράτους. Με μία επόμενη ρύθμιση, στο άρθρο 13, το Πρόγραμμα «ΣΥΝ-ΕΡΓΑΣΙΑ» επεκτείνεται, μέχρι το τέλος του έτους. Σε κάθε περίπτωση, όσον αφορά και τα δύο παραπάνω άρθρα, εμείς υποστηρίζαμε ανέκαθεν την αλλαγή του οικονομικού και τουριστικού μας μοντέλου. Οπότε, θα όφειλε να υπολογισθεί πόσοι εργαζόμενοι θα πρέπει να παραμείνουν στον τουρισμό, ενδεχομένως, με επιδόματα και να δοθούν κίνητρα στους άλλους τομείς, όπως στον πρωτογενή τομέα, στη μεταποίηση, στην αμυντική βιομηχανία και στην υψηλή τεχνολογία, για να αυξήσουν τις θέσεις εργασίας τους και να τους προσλάβουν. Δεν γίνεται να επιδοτούνται όλοι, όπως φαίνεται, από τα άρθρα 13, 14, 15 και 17, με την επέκταση των επιδομάτων, έως τα τέλη του έτους, ειδικά με την άθλια κατάσταση, στην οποία βρίσκεται η οικονομία μας, καθώς επίσης με την κάλυψη του δώρου Χριστουγέννων και των ασφαλιστικών εισφορών.

Ακόμα, ρυθμίσεις σχετικά με την αναστολή προθεσμιών, λήξης, εμφάνισης και πληρωμής αξιογράφων, οφειλόμενων από επιχειρήσεις του τουριστικού κλάδου και ευεργέτημα μη καταχώρισης αξιογράφων, σε αρχεία δεδομένων οικονομικής συμπεριφοράς υπό όρους, αφορά το άρθρο 7 της ΠΝΠ από 22/8/2020. Με τη διάταξη αυτή, επεκτείνεται η περίοδος χάριτος για επιταγές, υπενθυμίζοντας πως μόλις είχε κατατεθεί, για πρώτη φορά, το συγκεκριμένο μέτρο, είχαμε τονίσει πως πρόκειται για ημίμετρο, επειδή, κάποια στιγμή, οι επιταγές πρέπει να πληρωθούν. Πως θα συμβεί, όμως, κάτι τέτοιο, όταν οι επιχειρήσεις δεν έχουν τζίρο; Η πρότασή μας, που, δυστυχώς, δεν εισακούστηκε, ήταν η ενδιάμεση χρηματοδότηση τους. Τώρα τι γίνεται; Τι θα συμβεί, εάν έχουν εισπράξει επιχειρήσεις και δεν έχουν πληρώσει, όπως για παράδειγμα τις ανακαινίσεις; Εκτός αυτού, δεν υπάρχει αναφορά σε άλλες εταιρείες, που έχουν τις επιταγές. Θα τις εισπράξουν τον Οκτώβρη; Μάλλον όχι, αφού δεν είχε έσοδα ο τουρισμός. Τι θα συμβεί, λοιπόν, τον επόμενο μήνα; Θα νομοθετηθεί μία ακόμη επιμήκυνση; Μήπως, αλήθεια, πρέπει να αφεθεί η αγορά να ξεκαθαρίσει τις οφειλές δικαστικά και να συνδράμει το κράτος, όταν και όπου χρειάζεται; Γνωρίζουμε το συνολικό ποσόν, που αφορά αυτές τις επιταγές, που μπορεί να διαμαρτυρηθούν μαζικά, όταν σταματήσουν τα επιδόματα;

Είναι πολλά τα ερωτήματα, όπως καταλαβαίνει ο καθένας μας. Τώρα, στα έκτακτα μέτρα στην αγορά εργασίας, για την αντιμετώπιση της διάδοσης του covid-19, ως προς την οργάνωση του τόπου εργασίας - αφορά το άρθρο 8 της ΠΝΠ από 22/8/2020 - είναι λογική η μεγάλη άνοδος της εξ αποστάσεως εργασίας. Συνέβη, όμως, ξαφνικά, χωρίς προετοιμασία, σε μία αγορά, όπως η ελληνική, που δεν ήταν έτοιμη, όπως άλλες χώρες.

Από την άλλη πλευρά, δεν πρέπει να ληφθούν μέτρα για τις συνδέσεις με το διαδίκτυο, οι οποίες είναι οι ακριβότερες στην Ελλάδα στην Ευρώπη, όπως θα καταθέσουμε στα πρακτικά; Δεν υπάρχουν πουθενά στην Ευρώπη πιο ακριβές επικοινωνίες από τις δικές μας, στην Ελλάδα. Δεν θα ήταν σωστό να πληρώνει ο εργοδότης το κόστος, όπως επίσης τον απαιτούμενο ηλεκτρονικό υπολογιστή; Έχει ληφθεί υπόψη το φαινόμενο της εκμετάλλευσης και μη τήρησης του ωραρίου, που έχει διαπιστωθεί σε πολλές άλλες χώρες, καθώς επίσης της καταπάτησης της προσωπικής ζωής;

Θα αναφερθούμε, τώρα, στο άρθρο 3, στις λοιπές διατάξεις, το οποίο αφορά την επέκταση της μείωσης μισθώματος επαγγελματικών μισθώσεων, μισθώσεων κύριας κατοικίας, μισθώσεων εξαρτημένων μελών φοιτητών και μισθώσεων ναυτικών. Εν προκειμένω, διευρύνεται η κοινωνική πολιτική, με τα χρήματα των άλλων. Με τη μείωση των επαγγελματικών και οικιακών ενοικίων γι’ αυτούς, που πλήττονται, κατά 40% έως το Σεπτέμβρη. Τι θα συμβεί μετά; Βλέποντας και κάνοντας, αφού η κατάσταση της οικονομίας δεν φαίνεται να βελτιώνεται;

Πάντως, όπως έχουμε, ήδη, αναφέρει, πρόκειται για μία έμμεση φορολογία της ακίνητης περιουσίας, γεγονός που σημαίνει πως συνεχίζεται ο διωγμός των ιδιοκτητών. Έχει σκεφτεί η Κυβέρνηση την επιβάρυνση των ιδιοκτητών, όταν έχουν δάνεια ή άλλες υποχρεώσεις;

Εκτός αυτού, είχαμε προτείνει να γίνεται έλεγχος, κατά περίπτωση. Για παράδειγμα, μπορεί ο ιδιοκτήτης να είναι συνταξιούχος και ο ενοικιαστής ιδιοκτήτης επιχείρησης, με χρήματα και με καταθέσεις. Πρέπει να δοθεί, λοιπόν, τέλος στην ομηρία των ιδιοκτητών. Τέλος σ’ αυτή την πολιτική, που δεν είναι καθόλου φιλελεύθερη.

Στις λοιπές διατάξεις, τώρα, στο άρθρο 4, δίνεται η δυνατότητα προαιρετικής μείωσης του 30% των μισθωμάτων, έως το τέλος του έτους. Περίεργη ιδέα της προαιρετικής έμμεσης φορολόγησης, ενώ φαίνεται πως δεν γίνεται κατανοητό το ότι με αυτόν τον τρόπο προκαλείται σύγκρουση, μεταξύ των ενοικιαστών και των ιδιοκτητών ακινήτων. Μια τέτοια μείωση, πάντως, ισοδυναμεί με φόρο της τάξης του 48%, άρα, πρόκειται ουσιαστικά για δήμευση. Ποιος ιδιοκτήτης θα το κάνει, χωρίς μία αντίστοιχη αποζημίωση από το κράτος; Η Ιταλία επιδοτεί επίσης τα ενοίκια, αλλά με κρατικά χρήματα, όχι με αυτά των ιδιοκτητών.

Στο άρθρο 5, ξανά στις λοιπές διατάξεις, δίνονται κάποιες ελαφρύνσεις για τα χαμένα ενοίκια, το 30% των χαμένων ενοικίων, ως ελάφρυνση του φόρου, για τις μείωσης του 40% και το 20% του 60% των χαμένων μισθωμάτων, για τις μειώσεις του 30%, για την περίοδο Οκτώβρη-Δεκέμβρη. Οι ελαφρύνσεις αυτές, ασφαλώς, δεν καλύπτουν τις απώλειες των ιδιοκτητών, ενώ, εάν δεν το καταλάβαμε σωστά, αν κάνουμε κάπου λάθος, έχουμε θερμή παράκληση να μας διορθώσει η Κυβέρνηση.

Στα επόμενα άρθρα, θα αναφερθούμε στη δεύτερη Επιτροπή είναι πάρα πολλά, ενώ όσον αφορά στην ψήφιση του νομοσχεδίου, εκ μέρους μας επιφυλασσόμαστε επί της Ολομέλειας. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Ευχαριστούμε τον Ειδικό Αγορητή της Ελληνικής Λύσης, κύριο Βασίλειο Βιλιάρδο και τώρα το λόγο έχει ο Ειδικός Αγορητής του ΜέΡΑ25, κ. Κλέων Γρηγοριάδης, για 15 λεπτά.

Να ανακοινώσω τους τρεις επόμενους ομιλητές από τους συναδέλφους, που είναι ο κ. Μπάρκας, από τον ΣΥΡΙΖΑ, ο κ. Οικονόμου, από τη Νέα Δημοκρατία και ο κ. Μουλκιώτης από το ΚΙΝΑΛ.

 **ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ 25):** Σας ευχαριστώ πολύ, κύριε Πρόεδρε. Κυρίες και κύριοι Βουλευτές, για μια ακόμα φορά, η Βουλή των Ελλήνων καλείται να κυρώσει πράξεις νομοθετικού περιεχομένου, μια μορφή νομοθέτησης, η οποία παγιώθηκε, στη χώρα μας, κατά την τελευταία δεκαετία, τη γνωστή μνημονιακή δεκαετία, και από έκτακτη, που ήταν αρχικά, τελικά μετετράπη σε κανόνα.

Εκ των πραγμάτων, αποδεικνύεται ότι αυτό τελικά συνιστά μία στρατηγική επιλογή των μνημονιακών κυβερνήσεων, μία επιλογή, την οποία, κατά τη γνώμη μας στο ΜέΡΑ 25, δεν αρκεί πια απλώς να τη στηλιτεύουμε. Απαιτείται, εδώ και τώρα, να σταματήσει επιτέλους, διότι εγκυμονεί σαφείς κινδύνους για τον κοινοβουλευτισμό μας και τελικά, όπως όλοι καταλαβαίνετε, για την ίδια τη δημοκρατία στην πατρίδα μας.

Επιπλέον, η επίκληση έκτακτων συνθηκών, από πλευράς Κυβέρνησης, δεν είναι πια πειστική, όχι γιατί η χώρα δεν βρίσκεται, βεβαίως, σε έκτακτες συνθήκες. Όλοι συμφωνούμε εδώ μέσα, ότι οι συνθήκες, που ζούμε είναι έκτακτες. Ωστόσο, οι Πράξεις Νομοθετικού Περιεχομένου, που καλούμαστε, σήμερα, να ψηφίσουμε, όπως όλοι ξέρετε, περιλαμβάνουν πλείστα άρθρα που ουδεμία ή ελάχιστη σχέση έχουν με αυτές τις έκτακτες συνθήκες. Μάλιστα, όσον αφορά το υπό εξέταση σχέδιο νόμου, χωρίς καμία διαβούλευση, προστίθεται σε αυτό πληθώρα λοιπών διατάξεων τοξικού - επιτρέψτε μου να πω - και βαθύτατα ταξικού επίσης χαρακτήρα, με αποκλειστικό, κατά τη γνώμη μας, σκοπό την καλύτερη εξυπηρέτηση των ολιγαρχικών συμφερόντων.

Πλέον των ανωτέρω, τα δύο πρώτα άρθρα του νομοσχεδίου, ήτοι η Πράξη Νομοθετικού Περιεχομένου της 10/8 του 2020 και τις 22/8 του 2020 δεν πρωτοτυπούν. Κινούνται στην κατεύθυνση όλων των προηγουμένων Πράξεων Νομοθετικού Περιεχομένου. Δηλαδή, την κατεύθυνση του λίγο - λίγο και βλέπουμε ή αν προτιμάτε, βλέποντας και κάνοντας, αλλά τελικά, ουσιαστικά επιβεβαιώνουν το πολύ λίγο και πολύ αργά.

Αυτή η τακτική, κυρίες και κύριοι Βουλευτές, κατά τη γνώμη μας στο ΜέΡΑ 25, πόρρω απέχει από τον απαιτούμενο στρατηγικό σχεδιασμό, που επιβάλλουν οι συνθήκες, προκειμένου να προστατευθεί η δημόσια υγεία, αλλά και οι εργαζόμενοι και οι επιχειρήσεις μας.

Ωστόσο, εύλογα, νομίζω, αναρωτιόμαστε στο ΜέΡΑ 25, μήπως τελικά το πολύ λίγο - πολύ αργά δεν συνιστά ανικανότητα ή έλλειψη δημοκρατικότητας, από την πλευρά της Κυβέρνησης, αλλά αντιθέτως, αποτελούν στρατηγική επιλογή αυτής της Κυβέρνησης. Με την Πράξη Νομοθετικού Περιεχομένου, για παράδειγμα, η Κυβέρνηση επαναφέρει σχεδόν έξι μήνες, μετά την πρώτη εφαρμογή τους, τα μέτρα αναστολών συμβάσεων για το σύνολο των επιχειρήσεων, που ήδη είχαν διακόψει τη λειτουργία τους, είτε είχαν μείωση του τζίρου των εργασιών τους από 20% και πάνω.

Δηλαδή, επαναφέρει το πλαίσιο των ατομικών συμβάσεων εργασίας, το οποίο εφαρμόστηκε για το δίμηνο Μαρτίου - Απριλίου, δίνοντας τη δυνατότητα αναστολής συμβάσεων για το 100% του προσωπικού, σε όλες τις πληττόμενες επιχειρήσεις και όχι μόνο σε αυτές του τουρισμού και της εστίασης.

Επίσης, στην ίδια Πράξη Νομοθετικού Περιεχομένου, προβλέπεται ότι στο μηχανισμό «ΣΥΝ - ΕΡΓΑΣΙΑ» μπορούν να ενταχθούν, αναδρομικά και όσοι μισθωτοί πλήρους απασχόλησης προσελήφθησαν, από την 1η Ιουνίου, ως και την 10η Αυγούστου.

Κατ’ ουσίαν, πρόκειται για μία νέα ρύθμιση, η οποία επιχειρεί, εμμέσως, να χαλαρώσει τις προϋποθέσεις, για την ένταξη επιχειρήσεων στον επιδοτούμενο μηχανισμό «ΣΥΝ - ΕΡΓΑΣΙΑ», επιτρέποντας αναδρομικά και τις νέες εποχικές προσλήψεις στον τουρισμό ο οποίος είχε αποκλειστεί αρχικώς. Άρα, πρόκειται για - επιτρέψτε μου την έκφραση - αναδρομικές μειώσεις αποδοχών.

Στη δεύτερη Πράξη Νομοθετικού Περιεχομένου, περιλαμβάνεται ακόμα μία πρόβλεψη, που επιβεβαιώνει τα αργά αντανακλαστικά αυτής της Κυβέρνησης, η οποία Κυβέρνηση, αφού απείλησε και επέβαλε, μάλιστα, πρόστιμα στους πολίτες, που είναι υποχρεωμένοι να κινούνται με μέσα μαζικής μεταφοράς, διότι δεν συμμορφώθηκαν προς τας υποδείξεις, δηλαδή, με τα μέτρα, τηρώντας τις κατάλληλες αποστάσεις, αρνούμενη πεισματικά να αυξήσει τον αριθμό και τη συχνότητα των δρομολογίων, υπόσχεται τώρα να κάνει αυτό που εξαρχής όφειλε.

Αλλά, όπως σημειώσαμε και πριν, μήπως και εδώ πρόκειται για στρατηγική επιλογή της Κυβέρνησης; Μήπως ο στόχος είναι η έμμεση απαξίωση του δημόσιου αγαθού των μέσων μαζικής μεταφοράς, ώστε να προετοιμαστεί το έδαφος για τις συμπράξεις δημόσιου ιδιωτικού τομέα και τελικά να προετοιμαστεί το έδαφος, για την ιδιωτικοποίηση των δημόσιων συγκοινωνιών μας;

Ο τομέας της δημόσιας υγείας μοιάζει να είναι αυτός, στον οποίο η Κυβέρνηση, κατ’ εξοχήν, εκφράζει και προβάλλει τις ιδεολογικές της εμμονές. Δεν εξηγείται, αλλιώς, το γεγονός ότι εν μέσω πανδημίας, αυτή η Κυβέρνηση συνεχίζει να αρνείται, πεισματικά, να θωρακίσει το εθνικό μας σύστημα υγείας και να προστατέψει το σπουδαιότερο αγαθό του ανθρώπου. Σε αυτήν την περίπτωση, τα ημίμετρα και οι παραλείψεις δεν δικαιολογούνται και δεν συγχωρούνται. Η κάλυψη των τεράστιων ελλείψεων, σε ιατρικό και νοσηλευτικό προσωπικό, καθώς και σε λοιπό προσωπικό και η ενίσχυση υποδομών, θα έπρεπε να αποτελεί ύψιστη προτεραιότητα για την Κυβέρνηση, ήδη, από τον περασμένο Μάρτιο. Δεν αποτέλεσε, όμως, καθώς και εδώ, η Κυβέρνηση ακολουθεί την τακτική του «λίγο - λίγο», που εν τέλει, σε αυτή την περίπτωση, πολύ φοβόμαστε ότι ισοδυναμεί με το απολύτως τίποτα.

Θυμίζουμε, ότι, ήδη, από το Μάρτιο, το ΜέΡΑ25 προειδοποιούσε και ζητούσε να γίνουν, άμεσα, τουλάχιστον, 7.000 προσλήψεις γιατρών και υγειονομικών. Τα ίδια και χειρότερα διαπιστώνουμε, σε σχέση με την προμήθεια και τη διενέργεια των τεστ. Υπενθυμίζουμε, ότι το ΜέΡΑ25 εξαρχής προειδοποίησε την Κυβέρνηση, για την αναγκαιότητα μαζικών επαναλαμβανόμενων μάλιστα τεστ, με ευθύνη του δημοσίου. Οι φόβοι μας, δυστυχώς, επιβεβαιώθηκαν, ειδικά από τη στιγμή, κατά την οποία παρατηρήθηκε έξαρση της πανδημίας, με συγχωρείτε, κατά τον Αύγουστο, με το όχι και τόσο, κατά τη γνώμη μας, επιτυχημένο άνοιγμα στον τουρισμό. Τι κι αν πολύ έγκαιρα, από τις αρχές του Ιουνίου, ο Γραμματέας του ΜέΡΑ25, Γιάννης Βαρουφάκης, απηύθυνε επίκαιρη ερώτηση προς τον Πρωθυπουργό, Κυριάκο Μητσοτάκη, ζητώντας να ενημερωθεί ο ελληνικός λαός, σχετικά με το πόσο έτοιμη είναι η χώρα μας, για την επόμενη φάση, ιδιαιτέρως, ενόψει του σταδιακού - τότε επρόκειτο να επακολουθήσει - ανοίγματος στον τουρισμό;

Συγκεκριμένα, σας θυμίζω ότι ρωτούσε ο Γραμματέας μας, τότε, τα εξής.

Πρώτον, πως εκμεταλλεύθηκε η Κυβέρνηση το δίμηνο των μέτρων περιορισμού τυφλής καραντίνας, προκειμένου να οργανώσει α) τα μαζικά τεστ, που θεωρούνται, απαραίτητα, διεθνώς, για την ελαχιστοποίηση ενός δεύτερου κύματος, κατά τη διάρκεια σταδιακής χαλάρωσης των περιοριστικών μέτρων και β) τις δομές υγείας, για να αντέξουν το δεύτερο κύμα έξαρσης της πανδημίας, που ήταν πιθανό εξαρχής.

Δεύτερον, σε ποιο επίπεδο είναι προετοιμασμένη η χώρα και το δημόσιο σύστημα υγείας, ώστε να αντιμετωπίσει, εντός του καλοκαιριού, τοπικές εξάρσεις της πανδημίας, λόγω έλευσης τουριστών και ποιος είναι ο αντίστοιχος σχεδιασμός για το φθινόπωρο.

Τότε, αγαπητοί συνάδελφοι, απλώς υποψιαζόμασταν, γιατί ο Πρωθυπουργός μας είχε αρνηθεί να προσέλθει στη Βουλή των Ελλήνων και να δώσει απαντήσεις σε αυτά τα ερωτήματα του ΜέΡΑ25. Σήμερα, η προχειρότητα και η ιδεολογική μονομέρεια, που χαρακτηρίζουν τις παρούσες πράξεις νομοθετικού περιεχομένου, επιβεβαιώνουν, δυστυχώς, την υποψία μας.

Όσον αφορά τώρα, αγαπητέ, κύριε Βρούτση, τα εργασιακά, με αυτή την Πράξη Νομοθετικού Περιεχομένου, η Κυβέρνηση, κατά τη γνώμη μας, αποδεικνύει ότι εργαλειοποιεί την κρίση, για να εξυπηρετήσει και πάλι συμφέροντα και να εμβαθύνει προνόμια της περαστικής μας ολιγαρχίας, καταπατώντας, από την άλλη μεριά, βάναυσα, κάθε έννοια εναπομείνασας, μετά από δέκα χρόνια μνημονίων, προστασίας της έρμης της εργασίας. Συγκεκριμένα, πρώτον, θεσμοθετεί, για πρώτη φορά, στα χρονικά του εργατικού δικαίου - είναι απίστευτο - τη δωρεάν εργασία, μέσω ωριαίων καθημερινών απλήρωτων υποχρεωτικών υπερωριών. Δεύτερον, παρατείνει την κατάργηση του ανώτατου ορίου των υπερωριών. Τρίτον, αρνείται να παρατείνει, κατά 2 τουλάχιστον μήνες, το επίδομα ανεργίας για όσους έληξε, τον Αύγουστο. Τέταρτον, αναβάλλει, ξανά, την αύξηση του κατώτατου μισθού, η οποία, θυμίζω, ότι είναι και προεκλογική δέσμευση αυτής της Κυβέρνησης. Πέμπτον, παρατείνει το Πρόγραμμα «ΣΥΝ-ΕΡΓΑΣΙΑ», το οποίο προβλέπει μειώσεις μισθών.

Έκτον, μειώνει το δώρο των Χριστουγέννων, στη συνέχεια και το δώρο του Πάσχα. Αντί να κουρεύει, από την άλλη πλευρά, τους φόρους και τα δάνεια των μικρομεσαίων επιχειρήσεων, που επλήγησαν από την πανδημία, τί κάνει; Κουρεύει τα εισοδήματα των εργαζομένων, των εν δυνάμει, δηλαδή, πελατών, αυτών των μικρομεσαίων επιχειρήσεων, με αποτέλεσμα, τελικά, να μειώνεται και άλλο ο τζίρος των μικρομεσαίων αυτών επιχειρήσεων. Εκτός του ότι είναι ένα μέτρο εχθρικό προς το λαό και τους εργαζόμενους, είναι και υφεσιακό μέτρο. Όλοι ξέρουμε ότι εάν ο κόσμος, ο ελληνικός λαός, δεν έχει τίποτα στην τσέπη του για να ψωνίσει, δεν θα ψωνίσει. Όσο και να θέλει να ψωνίσει. Είναι η ανατροφοδότηση του γνωστού φαύλου κύκλου, που μας ταλανίζει, εδώ και 11 συναπτά χρόνια.

Όσον αφορά τώρα στο άνοιγμα των σχολείων, αντί η Κυβέρνηση να εκμεταλλευτεί τους περασμένους καλοκαιρινούς μήνες, για προετοιμασία των σχολικών κτιρίων, συστηματικό καθαρισμό και υγειονομική οργάνωση, έγκαιρες προσλήψεις, κυρίως αυτό, έγκαιρες προσλήψεις μόνιμων εκπαιδευτικών και αναπληρωτών καθηγητών και προετοιμασία, καλού – κακού, για τηλεκπαίδευση, συμβατή με τις σωστές αρχές της εξ αποστάσεως μάθησης, αντιθέτως, η Κυβέρνηση, εν μέσω πανδημίας, νομοθέτησε την αύξηση του αριθμού των μαθητών, ανά τμήμα, στους 25. Ό,τι και να λέτε, ξέρετε ότι έτσι έχει γίνει. Γιατί συμψηφίζοντας τους 6 μαθητές της Αστυπάλαιας ή τους 6 μαθητές, που βρίσκονται στο Καστελόριζο, με τους 46, που βρίσκονται στην Κυψέλη, τελικά, δεν μπορείτε να κρύψετε την αλήθεια, που οι γονείς και οι μαθητές την ξέρουν, γιατί τη ζουν κάθε μέρα. Άρα, αυξήσατε, λοιπόν, τον αριθμό των μαθητών, ανά τμήμα, στους 25. Και δεν κάνατε τίποτα από όλα τα παραπάνω, που προανέφερα.

Όσο για τις προσλήψεις προσωπικού καθαριότητας, τι να πει κανείς; Φρόντισε η Κυβέρνηση στην εγκύκλιο της σχετικής προκήρυξης, να συμπεριλάβει την εξόχως, κατά τη γνώμη μας, ρατσιστική διάταξη, για τους υπαλλήλους καθαρισμού στα σχολεία, που αποκλείει τους αλλοδαπούς, οι οποίοι αυτοί αλλοδαποί, έχουν άδεια εργασίας, στη χώρα μας, στην Ελλάδα. Εντούτοις, αποκλείονται από αυτό το υποσύνολο αγοράς εργασίας, με το φοβερό οξύμωρο σχήμα - που θα συμβεί, οπωσδήποτε, μαθηματικά, θα συμβεί – πολλοί από τους αλλοδαπούς, που αποκλείεται η δυνατότητά τους να εργαστούν, ως καθαριστές στα σχολεία μας, τα παιδιά των ίδιων αυτών ανθρώπων, που έχουν γεννηθεί, πολλές φορές, στην Ελλάδα – που, να μην σας πω, ότι και οι γονείς τους, καμιά φορά, έχουν γεννηθεί στην Ελλάδα – μπορούν και, βεβαίως, φοιτούν, στα ίδια αυτά σχολεία, από τα οποία αποκλείεται η δυνατότητα να εργαστούν οι γονείς τους !

Για όλους αυτούς τους λόγους, κυρίες και κύριοι Βουλευτές, είμαστε, ως ΜέΡΑ25, αρνητικοί και επί της αρχής, αλλά και επί της διαδικασίας και βεβαίως, ψηφίζουμε «όχι» επί της αρχής. Σας ευχαριστώ πολύ για το χρόνο σας.

Στο σημείο αυτό, έγινε η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Κέλλας Χρήστος, Κεφαλά Μαρία – Αλεξάνδρα, Λεονταρίδης Θεόφιλος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Δούνια Παναγιώτα (Νόνη), Σαλμάς Μάριος, Σταμενίτης Διονύσιος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Μιχαηλίδης Ανδρέας, Μπαλάφας Ιωάννης, Ξανθός Ανδρέας, Πολάκης Παύλος, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Παφίλης Αθανάσιος, Στολτίδης Λεωνίδας, Αθανασίου Μαρία, Βιλιάρδος Βασίλειος, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Αλεξοπούλου Χριστίνα, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Βούλτεψη Σοφία, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Σπανάκης Βασίλειος-Πέτρος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Καββαδάς Αθανάσιος, Καλαφάτης Σταύρος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Καλαματιανός Διονύσιος-Χαράλαμπος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Ευχαριστούμε τον Eιδικό Αγορητής του ΜέΡΑ25, κ. Κλέωνα Γρηγοριάδη και θα περάσουμε στον κατάλογο των συναδέλφων Βουλευτών.

Το λόγο έχει ο κ. Κωνσταντίνος Μπάρκας, από το ΣΥ.ΡΙΖ.Α..

**ΚΩΝΣΤΑΝΤΙΝΟΣ ΜΠΑΡΚΑΣ :** Κύριε Πρόεδρε, ευχαριστώ πολύ.

Συζητάμε σήμερα, κύριε Πρόεδρε, μια ακόμα Πράξη Νομοθετικού Περιεχομένου της Κυβέρνησης, για τη διαχείριση της πανδημίας και για ρυθμίσεις σε θέματα εργασίας, παιδείας και υγείας. Μία πράξη νομοθετικού περιεχομένου, η οποία είναι η πολλοστή, σε ένα σύντομο χρονικό διάστημα και αποδεικνύει, αν θέλετε, την αποτυχία της Κυβέρνησης στη διαχείριση της πανδημίας, αλλά και το πολιτικό σχέδιο της Κυβέρνησης, για το τι θέλει να κάνει, από δω και πέρα, όσον αφορά την παιδεία, την υγεία και την εργασία στην χώρα μας. Μια Πράξη Νομοθετικού Περιεχομένου, κύριε Πρόεδρε, η οποία δεν θα γίνει γνωστή στην πλειοψηφία της κοινωνίας από τα Μέσα Μαζικής Ενημέρωσης, ακριβώς, γιατί τα Μέσα Μαζικής Ενημέρωσης κρύβουν το περιεχόμενο αυτής της Πράξης Νομοθετικού Περιεχομένου, την οποία συζητάμε σήμερα, επειδή είναι αντικοινωνική, τάσσεται εναντίον της κοινωνίας.

Επιτρέψτε μου, για τα θέματα της υγείας, να μην κάνω αναφορά. Άλλωστε, νομίζω θα μιλήσει και ο Τομεάρχης Υγείας του ΣΥ.ΡΙΖ.Α., ο πρώην Υπουργός Υγείας, ο κ. Ξανθός. Να πω όμως, κύριε Πρόεδρε, ότι σήμερα, συζητάμε, την ώρα που πολλοί άνθρωποι, οι οποίοι εντάχθηκαν στα νοσοκομεία, ως επικουρικό προσωπικό, προσλήφθηκαν, με διετείς συμβάσεις, ως επικουρικό προσωπικό στα νοσοκομεία, ακριβώς, για να μπορέσουν να βοηθήσουν στη διαχείριση της πανδημίας και αυτοί οι άνθρωποι εργάζονται απλήρωτοι. Οι περισσότεροι από αυτούς, αυτοί που προσλήφθηκαν τον Ιούνιο – Ιούλιο, δεν έχουν πληρωθεί καθόλου για τους μήνες εργασίας τους, αλλά και οι υπόλοιποι, κύριε Πρόεδρε, οι οποίοι έχουν προσληφθεί από τον Φλεβάρη, δεν έχουν πληρωθεί οι υπερωρίες τους.

Νομίζω, λοιπόν, ότι το Υπουργείο Υγείας και ο αρμόδιος Υπουργός, ο οποίος βρίσκεται σήμερα εδώ, παρόλο που δεν ακούει τους Βουλευτές και είναι κρίμα αυτό για τον Υπουργό να μην δίνει σημασία στο Σώμα, όταν βρίσκεται εδώ στην αίθουσα, παρόλα αυτά, κύριε Πρόεδρε, εγώ απευθύνομαι σε εσάς, που έχετε τη διαχείριση της συζήτησης. Λέω, λοιπόν, ότι ο κύριος Υπουργός και το αρμόδιο Υπουργείο κοροϊδεύουν τους εργαζόμενους αυτούς. Βεβαίως, το Υπουργείο Υγείας δεν έχει κάνει απολύτως τίποτα, κύριε Πρόεδρε, για να μπορέσει να διαχειριστεί το δεύτερο κύμα της πανδημίας. Ένα δεύτερο κύμα, για το οποίο έγινε μια εκτενής συζήτηση, χθες, σε επίπεδο πολιτικών αρχηγών, για τα λάθη της Κυβέρνησης, για τις αβελτηρίες και τα λάθη της Κυβέρνησης, όλο αυτό το χρονικό διάστημα. Βεβαίως, εσείς πανηγυρίζετε ότι τα πάτε καλά, ως Κυβέρνηση, ότι δεν έχουμε κρούσματα. Παρόλα αυτά, τα κρούσματα πληθαίνουν, αυξάνονται. Οι διασωληνωμένοι συμπολίτες μας, επίσης, αυξάνονται, όπως επίσης, δυστυχώς και οι θάνατοι αυξάνονται. Άρα, νομίζω, ότι αυτή η πραγματικότητα, την οποία θέλετε να δημιουργήσετε, δεν σας βοηθά να αντιμετωπίσετε τα πραγματικά ζητήματα της υγείας.

Τώρα, κύριε Πρόεδρε, παρόλο το ότι θα μιλήσει και η αρμόδια τομεάρχης και πρώην Υπουργός Εργασίας του ΣΥΡΙΖΑ, η κυρία Αχτσιόγλου, για τα εργασιακά, θέλω να σας πω το εξής. Ο κύριος Υπουργός Εργασίας είναι ένας αποτυχημένος Υπουργός. Συζητάμε, σήμερα, για το Πρόγραμμα «ΣΥΝ-ΕΡΓΑΣΙΑ», παραδείγματος χάρη, το οποίο εντάσσεται και αυτό μέσα σε ένα από τα άρθρα της συγκεκριμένης Πράξης Νομοθετικού Περιεχομένου. Είναι ένα Πρόγραμμα, κύριε Πρόεδρε, το οποίο ο ίδιος ο Πρωθυπουργός έχει ανακοινώσει, σε Υπουργικό Συμβούλιο, ότι είναι αποτυχημένο και ότι ο ίδιος ο Πρωθυπουργός θα αναλάβει να συντονίσει, να κάνει κάποιες παρεμβάσεις, έτσι ώστε να το βελτιώσει. Είναι ένα Πρόγραμμα, το οποίο, το ξαναλέω, είναι αποτυχημένο, το οποίο δεν χωρά λύσεις, δεν χωρά φτιαξίματα, δεν μπορεί να το φτιάξει κάποιος. Μόνο ακύρωση του Προγράμματος αυτού μπορεί να γίνει.

Πραγματικά, ο Υπουργός Εργασίας είναι ένας Υπουργός, ο οποίος δεν ενδιαφέρεται για τους εργαζόμενους της χώρας μας. Όλες οι ρυθμίσεις, οι οποίες εμπεριέχονται στη συγκεκριμένη Πράξη Νομοθετικού Περιεχομένου, είναι αντεργατικές και ο εργασιακός μεσαίωνας, μόνο, ως παράδεισος, μπορεί να χαρακτηριστεί, στη χώρα μας. Διότι, αυτό το οποίο θα δούμε από το από το φθινόπωρο και μετά, κύριε Πρόεδρε, θα είναι πλήρης κατάρρευση της εργασίας στη χώρα μας, άνθρωποι, οι οποίοι θα έχουν, ιδιαίτερα στον επισιτισμό και στον τουρισμό, να δούνε μεροκάματο ενάμιση χρόνο. Οικογένειες, οι οποίες δυστυχώς, δεν θα έχουν χρήματα, για να μπορέσουν να περάσουν το υπόλοιπο των ημερών. Και νομίζω, ότι αυτή η αδιαλλαξία, που δείχνετε, απέναντι στους εργαζόμενους αυτής της χώρας, δεν σας βοηθά. Δεν θέλετε να σκύψετε στα προβλήματα των εργαζομένων της χώρας. Είστε με το 1% των ανθρώπων, που έχουν τον πλούτο, στη χώρα μας.

Θα πρέπει, όμως, να καταλάβετε ότι έχετε τη διαχείριση της Κυβέρνησης, ότι δυστυχώς, κατά πάσα πιθανότητα, θα έχουμε κοινωνική έκρηξη το φθινόπωρο και το χειμώνα στη χώρα μας, ακριβώς επειδή εσείς δεν θέλετε να κάνετε τίποτα, για να βοηθήσετε τους ανθρώπους αυτούς.

Ζητάμε, λοιπόν, την ύστατη αυτή στιγμή, να μην πανηγυρίζετε για την ύφεση του 15,2% και να βγάζετε διάφορους αστείους στα κανάλια, στα τηλεοπτικά πάνελ, τα οποία σας αβαντάρουν και να συγκρίνεστε με ποσοστά ύφεσης χωρών, τα οποία έχουν μεγαλύτερο από το 15,2%, γιατί μόνο μόνο γέλιο μπορεί να δημιουργήσει μια τέτοιου είδους ανάλυση. Αλλά, πραγματικά, να σκύψετε την ύστατη στιγμή, στα πραγματικά προβλήματα των εργαζομένων της χώρας. Ο κύριος Βρούτσης να μην είναι ένας απών Υπουργός από τα ζητήματα, που απασχολούν την εργασία και τους εργαζόμενους, στη χώρα μας, αλλά να κάνει παρεμβάσεις και τελικά να βοηθήσει όλους αυτούς ανθρώπους, οι οποίοι αφέθηκαν μόνοι τους, όλο αυτό το χρονικό διάστημα της πανδημίας. Μπορεί, για ορισμένους, η κρίση της πανδημίας να είναι ευκαιρία και να έχουν την αμέριστη συμπαράσταση της Κυβέρνησης. Για κάποιους άλλους, όμως, και αυτοί αποτελούν την πλειοψηφία της κοινωνίας, η κρίση, είναι μια ακόμα κρίση, την τελευταία δεκαετία, την οποία βιώνουν στο πετσί τους. Είναι, λοιπόν, αυτή η στιγμή, που θα πρέπει η Κυβέρνηση να σκύψει στα προβλήματα της κοινωνίας. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Ευχαριστούμε τον κύριο Μπάρκα, από τον ΣΥΡΙΖΑ. Το λόγο έχει ο κ. Ιωάννης Οικονόμου, από τη Νέα Δημοκρατία.

 **ΙΩΑΝΝΗΣ ΟΙΚΟΝΟΜΟΥ:** Σας ευχαριστώ πολύ, κύριε Πρόεδρε.

Κύριε Πρόεδρε και κύριοι Υπουργοί, η κύρωση της Πράξης Νομοθετικού Περιεχομένου, που συζητάμε σήμερα, με τις ρυθμίσεις, που έχει, δεν είναι τίποτε άλλο παρά εκείνα τα αναγκαία μέτρα, που, με αποφασιστικότητα, με σχεδιασμό, με ισχυρό αποτύπωμα και αποτέλεσμα, η Κυβέρνηση σχεδίασε και εφάρμοσε, προκειμένου να αντιμετωπιστεί και η υγειονομική κρίση της πανδημίας, αλλά και οι οικονομικές επιπτώσεις, με τις μικρότερες δυνατές συνέπειες, για μια σειρά κοινωνικών στρωμάτων.

Ειδικά για το κομμάτι της υγείας, στα αφοριστικά, ισοπεδωτικά και απόλυτα, που ακούγονται, να επαναλάβω μόνο αυτό, που και ο ίδιος ο Πρωθυπουργός τόνισε, χθες και που γνωρίζουν όλοι, όταν ξεκίνησε αυτή η ιστορία. Οι ΜΕΘ ήταν 557, σήμερα είναι 950 και με προοπτική, μέχρι το τέλος του έτους, να είναι 1.200. Έχουν γίνει πάνω από 6.500 προσλήψεις νοσηλευτικού προσωπικού και γιατρών και αναμένεται να θεσπιστούν πάνω από 2.500 μόνιμες θέσεις. Πρόκειται, λοιπόν, για μια πολιτική, η οποία σε όλους τους κλάδους, με σχέδιο, με αποφασιστικότητα, έχοντας κατά νου τις εφεδρείες, που πρέπει και οφείλουμε να κρατάμε, στέκεται στο πλευρό της δοκιμαζόμενης κοινωνίας και όλων των τάξεων.

Καλό θα ήταν, όταν γίνεται η επίκληση ειδικών, αυτή να μη γίνεται κατ’ επιλογή, όταν θέλουμε να καυτηριάσουμε διάφορα θέματα ή διάφορες αποφάσεις, αλλά συνολικά και πιο συνετά, όλες οι πτέρυγες της Βουλής, για ένα θέμα, που δεν επιτρέπει απολυτότητες, να αφήνουμε την επιστήμη να δίνει τον τόνο. Από κει και πέρα, ενωτικά και συναινετικά, να προάγουμε εκείνες τις πολιτικές, που θα βοηθήσουν συνολικά την κοινωνία μας να αντιμετωπίσει την πανδημία, μέχρις ότου η επιστήμη κάνει αυτό, που είναι να κάνει και να ξεφύγουμε.

Θέλω να αναφερθώ πιο πολύ πολιτικά στην ομιλία μου, στην Ολομέλεια για τις πρόνοιες της Π.Ν.Π..

Θέλω να αναφερθώ, συγκεκριμένα, κύριε Πρόεδρε, στο άρθρο 2, που αφορά την επιλογή και τη στρατηγική της Κυβέρνησης, για την ενίσχυση των αστικών συγκοινωνιών. Δεν είναι σήμερα μαζί μας, βέβαια, κάποιος από το Υπουργείο Υποδομών και Μεταφορών, φαντάζομαι θα είναι σε επόμενες συνεδριάσεις, αλλά παρακολουθούν και θα λάβουν υπ’ όψιν τις τοποθετήσεις.

Πρόκειται για μια πολύ ουσιαστική και εξαιρετική επιλογή. Όσοι γνωρίζουν το χώρο των αστικών συγκοινωνιών, νομίζω ότι συμφωνούν απόλυτα, ότι είναι επιτακτική ανάγκη η ενίσχυση και σε προσωπικό, σε οδηγούς, σε μηχανοδηγούς, σε τεχνίτες, αλλά και σε στόλο. Και αυτό έρχεται να κάνει η Κυβέρνηση, κάτι που έπρεπε να είχε γίνει από το παρελθόν. Το έλλειμμα είναι τεράστιο, με αποτέλεσμα να αντιμετωπίζουν το πρόβλημα αυτό στο συγκοινωνιακό έργο οι πολίτες της Πρωτεύουσας. Θέλω, λοιπόν, να χαιρετίσω την απόφαση και την επιλογή αυτής της Κυβέρνησης, για να ενισχύσει με προσωπικό τις αστικές συγκοινωνίες της Αθήνας. Θέλω να χαιρετίσω την επιλογή να δοθεί η δυνατότητα στον ΟΑΣΑ και στην ΟΣΥ, να προβεί σε εκμίσθωση οχημάτων, να ανανεώσει, με αυτόν τον τρόπο, το στόλο των οχημάτων της εταιρείας, κάτι που είναι απολύτως αναγκαίο, για να γίνεται το συγκοινωνιακό έργο, όπως πρέπει να γίνεται.

Είναι, νομίζω, απολύτως αναγκαίο να ξεκαθαριστεί από την πολιτική ηγεσία κάτι, που φαντάζομαι θα γίνει, το επόμενο διάστημα, ότι η διαχείριση αυτού του εκμισθωμένου στόλου, δηλαδή και σε ό,τι αφορά τον τεχνικό έλεγχο, τη συντήρηση και όλα όσα επιβάλλονται, θα γίνεται από το έμπειρο προσωπικό των τεχνιτών της ΟΣΥ.

Επίσης, η οποιαδήποτε δρομολόγηση και διαχείριση των δρομολογίων, μέσα στο κέντρο της Αθήνας, θα γίνεται υπό την επίβλεψη του ΟΑΣΑ και της ΟΣΥ. Αντιλαμβάνομαι ότι, προφανώς, θα χρειαστεί μια επιπλέον χρηματοδότηση, για να στηριχθούν και οι καινούργιοι εργαζόμενοι, που θα μπουν στην εταιρεία, αλλά και ως στόλος και μίσθωση.

Δύο κουβέντες μόνο για τη δυνατότητα παραχώρησης συγκοινωνιακού έργου στο ΚΤΕΛ. Είναι κάτι, που είναι στη σωστή κατεύθυνση, είναι κάτι που χρειάζεται, που θα ενισχύσει το συγκοινωνιακό έργο, που θα αποφορτίσει τις γραμμές εκείνες, κυρίως, του κέντρου, έτσι ώστε να μπορούμε να έχουμε πιο τακτικά και πιο ουσιαστικά δρομολόγια και καλύτερη επιτυχία και συνέπεια στους χρόνους.

Καλώ τον ΟΑΣΑ και την Κυβέρνηση, τα δρομολόγια και οι γραμμές, που θα πάρει το ΚΤΕΛ, να είναι σε περιοχές πέραν του κέντρου. Εκεί που, κατά τη γνώμη μου, δεν είχαν ρόλο οι αστικές συγκοινωνίες, όπως στη Σαρωνίδα, στη Βάρη, στο Κορωπί, στην Ελευσίνα, μακριά από το κέντρο. Νομίζω ότι και οι ιδιοκτήτες των ΚΤΕΛ θα μπορούν να κάνουν τη δουλειά τους πολύ καλά εκεί και θα μπορούν, συμπληρωματικά, με τις γραμμές των αστικών συγκοινωνιών της ΟΣΥ, να παραδώσουν ένα καλύτερο αποτέλεσμα στο συγκοινωνιακό κοινό. Σας ευχαριστώ πάρα πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Ευχαριστούμε τον συνάδελφο Βουλευτή, κ. Οικονόμου.

Το λόγο έχει ο κ. Μουλκιώτης.

 **ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ πολύ, κύριε Πρόεδρε. Εξαρχής να αναφέρω, ότι συμφωνώ απόλυτα και συμφωνούμε, με τις απόψεις, που εκφράστηκαν, όσον αφορά την Εύβοια, από τον κύριο Αποστόλου, διότι είναι συγκεκριμένες και δεδομένες οι ευθύνες, τόσο της κεντρικής Κυβέρνησης, όσο και της Περιφερειακής Αυτοδιοίκησης, για την έλλειψη των έργων υποδομής και βασικών άλλων στοιχείων, που έπληξαν την Εύβοια και δημιούργησαν όσα δημιούργησαν.

Κυρίες και κύριοι συνάδελφοι, μετά από έξι μήνες, από την έναρξη πανδημίας του κορωνοϊού στη χώρα μας, συζητάμε, σήμερα, ένα νομοθέτημα, που περιλαμβάνει δύο Πράξεις Νομοθετικού Περιεχομένου και άλλα 53 άρθρα, που αποδεικνύουν, ότι η Κυβέρνηση, σε μια κρίσιμη περίοδο για τη χώρα, ούτε θέλησε, ούτε μπόρεσε, όμως, να σχεδιάσει και να εφαρμόσει, ένα εμπροσθοβαρές σχέδιο, για τη στήριξη των τομέων της κρίσης.

Αντίθετα, με μεγάλη καθυστέρηση, αρκείται, σε λήψη μέτρων με «το σταγονόμετρο», που το μόνο που καταφέρνουν, είναι να δημιουργούν ένα κλίμα ανασφάλειας, το οποίο επηρεάζει αρνητικά την αγορά εργασίας και τους εργαζόμενους.

Το νομοσχέδιο, που συζητάμε, σήμερα εδώ, είναι, ένα ακόμη νομοσχέδιο - σκούπα, το οποίο δεν έχει, όμως, καμία σχέση με τις αρχές της καλής νομοθέτησης, που η Κυβέρνηση Μητσοτάκη, θεωρεί ότι υιοθετεί και εφαρμόζει και, βεβαίως, με δεδομένες τις καταστάσεις, που βιώνουμε. Ένα νομοσχέδιο, που, με πρόφαση την αντιμετώπιση της πανδημίας του κορωνοϊού και των συνεπειών της, επιβεβαιώνει, ότι η πολιτική της Κυβέρνησης δεν περιλαμβάνει την προστασία του εργαζόμενου, αλλά προωθεί την εκμετάλλευσή του.

Οι διατάξεις για τους εργαζόμενους, που αναφέρονται στις Πράξεις Νομοθετικού Περιεχομένου και στις λοιπές διατάξεις, αποδεικνύουν τη λογική της επέλασης, κατά των εργαζομένων, με άλλοθι την πανδημία, επέλασης, άλλωστε, που όλοι γνωρίζουμε, ότι έχει ξεκινήσει, αμέσως λίγες μέρες, μετά την εκλογή αυτής της Κυβέρνησης.

Κυρίες και κύριοι συνάδελφοι, η ελληνική οικονομία είναι μία οικονομία, που, μετά από μια πολυετή οικονομική κρίση, που τα έχει όλα αποσαρθρώσει, δηλαδή, οι παραγωγικές, οι οικονομικές, οι εμπορικές και επιχειρηματικές δραστηριότητες υφίστανται τις συνέπειες της πανδημίας του κορωνοϊού, αλλά και κάποιες εμμονές, τις οποίες έχει η παρούσα Κυβέρνηση. Η ύφεση ρεκόρ στη σύγχρονη ιστορία της χώρας, που ανακοίνωσε η Εθνική Στατιστική Αρχή, με την κατακόρυφη πτώση του Α.Ε.Π. σε 15,2%, το δεύτερο τρίμηνο του 2020, σε σχέση, βέβαια, σε μία αντίστοιχη περίοδο, ήταν αφενός μεν αναμενόμενη για τους νουνεχείς και όχι για την Κυβέρνηση και αφετέρου, δεν αφήνει περιθώρια για πανηγυρισμούς. Όπως φαίνεται, πανηγυρισμούς για τι; Ότι έγινε καλή διαχείριση της κρίσης.

Και όσο εξακολουθεί να υπάρχει ο κορονοϊος και τα αυξημένα κρούσματα, η ελληνική οικονομία θα αργήσει να ανακάμψει, σε αντίθεση, βέβαια, με άλλες ευρωπαϊκές οικονομίες, που έχουν ένα καλά οργανωμένο παραγωγικό σύστημα και μοντέλο.

Η εξαιρετικά αργή ανάπτυξη, όπως είναι αναμενόμενο, θα συμπαρασύρει αρνητικά, δυστυχώς, όλους τους οικονομικούς και κοινωνικούς δείκτες, με πρώτο αυτόν της ανεργίας. Και με τη σειρά της, η ανεργία και το δόγμα της Κυβέρνησης «μισή δουλειά, μισός μισθός», θα έχει επιπτώσεις ντόμινο. Και το λέμε αυτό, γιατί η μείωση των μισθών θα έχει επίπτωση στην επιβίωση των εργαζομένων, στην εξυπηρέτηση των υποχρεώσεών τους προς το δημόσιο και τις τράπεζες, στις ίδιες υποχρεώσεις, στους οικογενειακούς προϋπολογισμούς, θα αυξηθούν και τα λουκέτα στις επιχειρήσεις και στον εμπορικό τομέα, αλλά θα αυξηθούν και τα κόκκινα δάνεια. Και οι ρυθμίσεις, που προωθούνται, σήμερα, δυστυχώς, αντί να βελτιώνουν την εικόνα, κατά την άποψή μας, την επιβαρύνουν. Διότι, όσον αφορά το περιβάλλον της αγοράς εργασίας, έχουμε τη γνώμη ότι το νομοσχέδιο αυτό έχει διττό στόχο. Πρώτον, αφενός να συμβάλει καθοριστικά στην απόκρυψη της ανεργίας, με την επιδότησή της, μέσω παράτασης αναστολής των συμβάσεων εργασίας και την παράταση του αποτυχημένου μηχανισμού του «ΣΥΝ-ΕΡΓΑΣΙΑ» και, αφετέρου, να απορυθμίσει, επίσης, τις εργασιακές σχέσεις, κύριε Υπουργέ, μέσω της θεσμοθέτησης των απλήρωτων υπερωριών για τους εργαζόμενους, μετά την καραντίνα, αλλά και του σπασίματος του πλαφόν του ανώτατου ορίου υπερωριών.

Με το άρθρο 10, δίνεται το πράσινο φως για απλήρωτες υπερωρίες για τους εργαζόμενους, που παίρνουν τα 7 ή 14 ημερών. Πρόκειται, σαφώς, για μια απαράδεκτη διάταξη, για υποχρεωτική καταναγκαστική εργασία, με απλήρωτες υπερωρίες, για τέσσερις μήνες, αν σε μία επιχείρηση έχει εντοπιστεί το κρούσμα του κορωνοϊού. Και βεβαίως, υπήρξε μερική οπισθοχώρηση - ας μου επιτραπεί η έκφραση - σε σχέση με τις διαρροές, ένα προσφιλές σύστημα, που υπάρχει με τις διαρροές, δηλαδή, τις διαρροές στον τύπο, αλλά μένουν απλήρωτες οι υπερωρίες.

Η Κυβέρνηση, αντί να αντιμετωπίσει τυχόν τέτοιες περιπτώσεις, με προβλέψεις του ΕΟΠΥΥ, άδεια ασθενείας και τα λοιπά και με πρόσθετα κονδύλια από τον Προϋπολογισμό, στρέφει τους εργαζόμενους ενάντια σε συναδέλφους τους, μεταφέρει στις πλάτες των πιο αδύνατων το κόστος της κρίσης, δεν διστάζει να υπονομεύσει την κοινή προσπάθεια για τον περιορισμό της πανδημίας.

Με το άρθρο 18, ταυτόχρονα, - ενδεικτικά αναφέρομαι στα άρθρα, κύριε Πρόεδρε - παρατείνεται η δυνατότητα της υπερωριακής απασχόλησης, πέρα από τα ανώτατα επιτρεπόμενα όρια, χωρίς την έγκριση του Υπουργού Εργασίας, με άμεσο επακόλουθο, όμως, την περαιτέρω ενίσχυση της αδήλωτης εργασίας και την περαιτέρω απώλεια εσόδων για το Ασφαλιστικό Σύστημα, με απώτερο στόχο, την απαξίωση του Ασφαλιστικού Συστήματος και ναι, και την ιδιωτικοποίησή του, όπως φαίνεται.

 Η Κυβέρνηση, ουσιαστικά με αφορμή την πανδημία, ετοιμάζει μεθοδικά το όραμά της για το χώρο της εργασίας την επόμενη μέρα. Και τι εννοούμε; Εννοούμε πιο ελαστικές μορφές εργασίας - αυτό θέλει - και ακόμα πιο ανταγωνιστικές επιχειρήσεις, μέσω της μείωσης του εργατικού κόστους, δηλαδή, μείωση του κόστους και κατάργηση πληρωμής υπερωριών στους εργαζόμενους.

Παρατείνεται το Πρόγραμμα «ΣΥΝ-ΕΡΓΑΣΙΑ», παρά το γεγονός ότι η πρακτική εφαρμογή κρίνεται, μάλλον, αποτυχημένη. Δεν το λέμε εμείς, το λένε οι πάντες. Ακόμα και οι βελτιωτικές κινήσεις του προγράμματος, που έγιναν, εν μέσω θέρους, δεν είχαν ουσιαστικό αποτέλεσμα, με τη συμμετοχή στο Πρόγραμμα να είναι πολύ κάτω από τις προσδοκίες και τις πιο απαισιόδοξες προσδοκίες.

Υπενθυμίζω ότι εμείς, σαν Κίνημα Αλλαγής, είμαστε αντίθετοι στον εν λόγω μηχανισμό. Πρόκειται για εργαλειοποίηση της πανδημίας, με σκοπό τη σταδιακή ελαστικοποίηση των εργασιακών σχέσεων. Γι’ αυτόν το λόγο, είχαμε καταθέσει, πολύ νωρίς, την προοδευτική κοστολογημένη και βιώσιμη για τον κόσμο της εργασίας πρότασή μας, για επιδότηση από το Κράτος του 40% του μισθού 1.000.000 εργαζομένων, στον Ιδιωτικό Τομέα, με την προϋπόθεση ότι δεν θα υπάρξουν απολύσεις, χωρίς επιβάρυνση του προϋπολογισμού και διασφάλιση των εσόδων για το ασφαλιστικό σύστημα.

Επίσης, θα αναφερθώ στο άρθρο 17, με το οποίο θεσμοθετείται το μειωμένο δώρο Χριστουγέννων. Αυτό είναι πρωτοφανές και έχει, μάλιστα, σαν βάση υπολογισμού όχι το ποσό, που καταβάλλεται, αλλά το ποσό αποζημίωσης ειδικού σκοπού, τα 534 ευρώ ανά μήνα και, βεβαίως, όχι τον ονομαστικό μισθό. Κάτι τέτοιο δεν έχει συμβεί με το δώρο του Πάσχα και υπάρχει το ερώτημα: Γιατί τότε «όχι» και τώρα προβλέπεται και ποιος είναι ο λόγος;

Επίσης, θα αναφερθώ στο άρθρο 19, που αναφέρεται, στην καθυστέρηση αύξησης του κατώτατου μισθού. Το είχαμε επισημάνει και ζητήσαμε να καταργηθεί ο νόμος 4172/2013. Απορρίφθηκε, τότε, από την Κυβέρνηση και τώρα έχουμε ένα νέο μοντέλο, να υπάρξει ο κατώτατος μισθός, ο οποίος θα προσδιοριστεί, μετά από λίγους μήνες και ένα πολύ διαφορετικό περιβάλλον. Ένα περιβάλλον, που είναι περιβάλλον γενικευμένης μείωσης της αμοιβής και, βεβαίως, της αμοιβής των 534 ευρώ, ενώ απαγορεύεται στους κοινωνικούς εταίρους, στη Γενική Συνομοσπονδία Εργατών Ελλάδος, στους εργοδοτικούς συνδέσμους να αποφασίσουν για τους όρους αμοιβής και εργασίας.

Καταλήγω, κύριε Πρόεδρε, και να αναφέρω ότι οι καταστάσεις, όπως έρχονται, σε σχέση με την πανδημία και τα νομοθετήματα, όπως έρχονται και ειδικότερα, για τις εργασιακές σχέσεις, είναι νομοθετήματα, είναι σχέδια νόμου, τα οποία επιτείνουν, επί το δυσμενέστερο, την υφιστάμενη κατάσταση. Τα περαιτέρω θα τα αναφέρουμε στην επόμενη συζήτηση. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Ευχαριστούμε τον συνάδελφο, τον κ. Μουλκιώτη.

Τώρα, το λόγο έχει η Βουλευτής του ΣΥΡΙΖΑ, η κυρία Αχτσιόγλου, για 5 λεπτά.

**ΕΥΤΥΧΙΑ ΑΧΤΣΙΟΓΛΟΥ:** Ευχαριστώ, κύριε Πρόεδρε. Κυρίες και κύριοι συνάδελφοι, πριν από λίγες μέρες, ανακοινώθηκε ότι η ύφεση στη χώρα μας βρίσκεται στο 15,2%. Πρόκειται ιστορικά για τη χειρότερη επίδοση στον τομέα της οικονομίας. Θέλω να το επισημάνω αυτό, ότι ούτε στα πιο σκληρά χρόνια της οικονομικής κρίσης, δεν υπήρχε τέτοιο επίπεδο ύφεσης – στην περίοδο του 2012 ή του 2011. Η ανεργία είχε αυξηθεί, μέσα σε 2 μήνες, από τον Μάρτιο, ως τον Μάιο, κατά 2,5 μονάδες. 200.000 είναι λιγότεροι οι εργαζόμενοι στη χώρα, ήδη. Ξέρουμε πολύ καλά ότι αυτό δεν είναι ένα νούμερο, που να ανταποκρίνεται απολύτως στην πραγματικότητα, γιατί οι άνθρωποι, που είναι σε αναστολή εργασίας, δεν καταγράφονται ως «άνεργοι», παρότι είναι εξαιρετικά πιθανό να καταστούν άνεργοι. Οι επενδύσεις καταρρέουν, η κατανάλωση καταρρέει, όλοι οι θεμελιώδεις δείκτες της οικονομίας, αυτή τη στιγμή, βρίσκονται σε καθίζηση.

Αυτή είναι πια η πραγματικότητα στην ελληνική κοινωνία. Είναι μια απτή υλική πραγματικότητα. Δεν είναι οι προβλέψεις, που κάνουμε. Δε συζητάμε πια με όρους προβλέψεων και, απέναντι σε αυτήν την υλική πραγματικότητα, ποια είναι η στάση της Κυβέρνησης; Η Κυβέρνηση, ουσιαστικά, επιχειρεί να πει ότι τα μέτρα, που παίρνει, οι πολιτικές, που εφαρμόζει, δεν συνδέονται με αυτήν την κατάσταση. Είναι, απολύτως, ασύνδετα. Το ακούσαμε χθες και από τον κ. Μητσοτάκη, ο οποίος είπε, με πολύ χαρακτηριστικό τρόπο, ότι «δεν είναι δικιά μου αυτή η ύφεση, θα συνέβαινε, ούτως ή άλλως».

Κυρίες και κύριοι συνάδελφοι, το να αρνείται κανείς τη σύνδεση των πολιτικών με την κατάσταση στην οικονομία και στην αγορά εργασίας, είναι σαν να αρνείται την ίδια την έννοια της πολιτικής. Δεν έχει κανένα νόημα να βρισκόμαστε εδώ, αν πιστεύουμε, πραγματικά, ότι οι πολιτικές, που εφαρμόζουμε, δεν έχουν καμία αποτύπωση και καμία συνέπεια στην αγορά εργασίας ή στην οικονομία. Είναι η άρνηση της πολιτικής. Η πολιτική είναι ο μετασχηματισμός της συγκυρίας, αυτό είναι η πολιτική. Άρα, προφανώς, και υπάρχει εταιρική σχέση, ανάμεσα στα μέτρα, που εφαρμόζει η Κυβέρνηση και σε αυτήν την κατάσταση τη ζοφερή, που περιέγραψα, για την οικονομία και την αγορά εργασίας, και αυτή η αιτιατή σχέση, είναι άμεση και είναι έκφυλη.

Δύο κεντρικά χαρακτηριστικά έχει η Κυβέρνηση, όλο αυτό το διάστημα. Το πρώτο είναι η επιμονή της, η εμμονή της, σε συνταγές, που, αποδεδειγμένα, όχι απλώς δεν αναστέλλουν τον οικονομικό και τον κοινωνικό κατήφορο, αλλά αντίθετα διογκώνουν το κοινωνικό πρόβλημα.

Δεύτερον, μία ηθική στάση, θα έλεγα, μια αλαζονική άρνηση της πραγματικότητας. Είδαμε, χθες, και τον κύριο Γεωργιάδη να λέει ότι το 15,2% ύφεσης δεν είναι και τόσο κακό. Είναι μια στάση, η οποία δείχνει μία απόλυτη άρνηση της πραγματικότητας και μια προσπάθεια στρέβλωσης, μια προσπάθεια διαστρέβλωσης της πραγματικότητας, λες και απευθύνεται σε ανόητους. Μία υποτίμηση, δηλαδή, του τι συμβαίνει στην καθημερινότητα των πολιτών της χώρας και τελικά απαξίωση των κοινωνικών αναγκών. Και τα δύο αυτά χαρακτηριστικά, που είπα, δηλαδή, η εμμονή σε αποτυχημένες συνταγές, που ενισχύουν τον κοινωνικό αυτό κατήφορο και η αλαζονική άρνηση και απαξίωση των κοινωνικών αναγκών, εκδηλώνονται, με τον πλέον χαρακτηριστικό τρόπο και σε αυτό το νομοσχέδιο. Ο κατάλογος είναι μακρύς.

Δεν θα είμαι αναλυτική, σε αυτή τη συζήτηση. Υπάρχει η εμμονή στις αναστολές συμβάσεων εργασίας, η εμμονή, δηλαδή, στην επιδότηση της ανεργίας, αντί για την επιδότηση της εργασίας και την αναπλήρωση του μισθού και, ειρήσθω εν παρόδω, έχει αποδειχθεί, απολύτως, ψευδές αυτό, που ισχυριζόταν, για καιρό, ο Υπουργός Εργασίας, ότι τάχα αυτά τα μέτρα λαμβάνονται, για να προστατεύσουν τις θέσεις εργασίας. Οι απολύσεις συμβαίνουν κανονικά. Μόλις, προχθές, ο ίδιος έβγαλε απόφαση, που λέει, ότι σε εποχιακές επιχειρήσεις απολύονται ελεύθερα όσοι ήταν σε αναστολή εργασίας και όσες επιχειρήσεις παίρνουν επιδότηση. Υπάρχει η εμμονή στο αποτυχημένο Πρόγραμμα «ΣΥΝ-ΕΡΓΑΣΙΑ», με το ζόρι, πραγματικά, όταν και οι ίδιοι οι εργοδότες δεν μπαίνουν σε αυτό το πρόγραμμα, με το ζόρι, να επιβληθεί η μισή δουλειά για μισό μισθό και η μείωση του δώρου Χριστουγέννων. Πάμε βήματα και πιο πέρα, δηλαδή. Η επέκταση της υπερωριακής εργασίας, μονομερώς, από τον εργοδότη, χωρίς την άδεια και τον έλεγχο του Ανώτατου Συμβουλίου Εργασίας, πράγμα που σημαίνει πολύ περισσότερες και φθηνότερες υπερωρίες, η εκ νέου μετάθεση της αύξησης του κατώτατου μισθού. Θα μπορούσα να αναφέρω και άλλα. Πρόκειται για μια εμμονή, μια, σχεδόν, εκδικητική αντεργατική πολιτική.

Κυρίες και κύριοι συνάδελφοι, σε αυτό το νομοσχέδιο, δεν υπάρχει μόνο μια εμμονή σε όσα, ήδη, βλέπαμε να εκτυλίσσονται το προηγούμενο διάστημα, υπάρχει μια επικίνδυνη στροφή και, εδώ, θέλω πραγματικά να απευθυνθώ στον καθένα και την καθεμία, που είναι στο Κοινοβούλιο, πως πρόκειται για μια επικίνδυνη διάσταση. Στο νομοσχέδιο αυτό, θεσμοθετείται, επιχειρείται να νομοθετηθεί, η απλήρωτη εργασία. Συνειδητοποιούμε όλοι, πολύ καλά, τι σημαίνει αυτό; Στο νομοσχέδιο αυτό, η Κυβέρνηση επιχειρεί να νομοθετήσει την υποχρέωση του εργαζόμενου να παρέχει εργασία, χωρίς αμοιβή. Έχουμε αντιληφθεί όλοι, εδώ, σε αυτή την Αίθουσα, τι είναι αυτό; Εδώ, δεν μιλάμε πια για το ξήλωμα ενός κεκτημένου, δεν μιλάμε για μια αντεργατική ρύθμιση, μιλάμε για την πλήρη κατεδάφιση της έννοιας της μισθωτής εργασίας, την πλήρη κατεδάφιση της έννοιας της μισθωτής εργασιακής σχέσης. Μια ασύλληπτη οπισθοδρόμηση. Αυτή, πιστεύω, δυστυχώς, ότι δεν είναι εικόνα από το παρελθόν, είναι εικόνα από το μέλλον και εφιστώ, πραγματικά, σε όλους τους Βουλευτές την προσοχή. Αντιλαμβάνομαι ότι δεν μπορώ να απαιτώ από μία νεοφιλελεύθερη παράταξη να δει διαφορετικά τη θέση του εργαζόμενου στην παραγωγή, δεν μπορώ, ίσως, και να απαιτώ να δείξει μεγαλύτερη ευαισθησία, σε ζητήματα κοινωνικής δικαιοσύνης, όμως, απαιτούμε όλοι από το ΣΥΡΙΖΑ να αποσυρθεί άμεσα αυτή η, πραγματικά, ακραία ρύθμιση για την απλήρωτη εργασία. Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Ευχαριστούμε τη συνάδελφο, κυρία Έφη Αχτσιόγλου. Το λόγο έχει ζητήσει ο Υπουργός Εργασίας, κ. Ιωάννης Βρούτσης, για να κάνει την τοποθέτησή του.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, στην Πράξη Νομοθετικού Περιεχομένου, που εισάγεται προς ψήφιση, εκ μέρους της Κυβέρνησης, υπάρχει μία σειρά από διατάξεις, που αφορούν το Υπουργείο Εργασίας. Θέλω να εξηγήσω ορισμένα πράγματα και δράττομαι της ευκαιρίας, σε εισαγωγικά, να κάνω μερικές επισημάνσεις σε αυτά, τα οποία ακούστηκαν, στην Αίθουσα, εκ μέρους των κομμάτων της Αντιπολίτευσης και κυρίως, όμως, θα μου επιτρέψετε, εκ μέρους του ΣΥΡΙΖΑ. Άκουσα, πριν λίγο, την κυρία Αχτσιόγλου να προσπαθεί να μπει και στα οικονομικά ζητήματα, καθώς, όπως είχε αποδείξει η προηγούμενη θητεία της, ήταν, απόλυτα πετυχημένη στα εργασιακά και προσπάθησε να εξηγήσει ότι η χώρα μας είναι μια χώρα, η οποία ξεχωρίζει απ’ όλο τον υπόλοιπο κόσμο. Χθες, στο πλαίσιο της ανακοίνωσης των οικονομικών στοιχείων της ύφεσης για την Ελλάδα, η Ελλάδα παρουσίασε ένα εκρηκτικό ποσό ύφεσης, πρωτοφανές, για το οποίο ευθύνεται η ίδια η Κυβέρνηση.

Ας δούμε, όμως, λίγο τα πράγματα, όπως είναι ,για να αποκαταστήσουμε λίγο την πραγματικότητα. Ποια είναι η ύφεση του πρώτου εξαμήνου, όπως ανακοινώθηκαν, χθες, τα στοιχεία για την Ελλάδα; Είναι 7,9%. Είναι ευχάριστο; Βεβαίως και όχι. Είναι κάτι πολύ δύσκολο, κάτι που επιβεβαιώνει ότι η πανδημία, όχι μόνο στην Ελλάδα, αλλά παγκόσμια και σε όλο τον αναπτυγμένο κόσμο, υπονομεύει την ίδια την οικονομία, το βιοτικό επίπεδο των ανθρώπων, των πολιτών όλου του κόσμου, όλων των οικονομιών. Ποιο είναι το ύψος της ύφεσης, στην Ευρωζώνη; Ο μέσος όρος, στην Ελλάδα, είναι 7,9%, ενώ στην Ευρωζώνη 9,1%. Άρα, συγκριτικά, αν το δούμε, λοιπόν και με την υπόλοιπη Ευρώπη, μέσα στο αρνητικό τοπίο, που διαμορφώνεται, είμαστε σε καλύτερη θέση. Ας εξειδικεύσουμε, όμως και να συγκρίνουμε τη χώρα μας, με μερικές άλλες χώρες, που υποτίθεται έχουν και κυβερνήσεις, οι οποίες μπορούν να χρησιμοποιήσουν τις συνταγές, που λέει ο ΣΥΡΙΖΑ. Παραδείγματος χάρη, η Ελλάδα έλαβε 7,9%, η Ιταλία 11,7%, η Γαλλία 12,3% ύφεση, η Ισπανία 13,1% και η ομογάλακτη Κυβέρνηση, με το ΣΥΡΙΖΑ, στην Πορτογαλία, 9,3%. Γιατί, κυρία Αχτσιόγλου, δεν συστήνετε τις συνταγές τις μαγικές, στην Πορτογαλία, να έχουν και αυτοί, τουλάχιστον, μια καλύτερη αντιμετώπιση στην οικονομία και να μην έχουν ύφεση;

Κυρίες και κύριοι συνάδελφοι, να σοβαρευτούμε λίγο. Κρατάω το πηδάλιο του Υπουργείου Εργασίας από την αρχή της κρίσης και δεν σας κρύβω ότι και ως Υπουργός, από την προηγούμενη εμπειρία του 2012-2014, τη δύσκολη δημοσιονομική περίοδο, θέλω να εξομολογηθώ, ότι αυτή η περίοδος είναι πολύ πιο δύσκολη, διότι ακόμη και τότε, μπορούσες να χαράξεις πολιτικές, μέσα στις δύσκολες δημοσιονομικές προσαρμογές, που βοηθούσαν τη χώρα, να τρέξουν προς μία κατεύθυνση, να φύγουμε όσο το δυνατό πιο σύντομα, μέσα από τους δημοσιονομικούς περιορισμούς. Τώρα, όμως, τα προβλήματα δεν εστιάζονται σε αποφάσεις οικονομικές, ξεπερνάνε τα όρια των αποφάσεων της οικονομίας, διότι η πανδημία δεν έχει σύνορα ούτε μπορεί να προσδιοριστεί, με όρους οικονομικούς ή πολιτικούς, αμιγώς, έχει τους δικούς της κανόνες.

Εμείς, όμως, ως Κυβέρνηση, από την πρώτη στιγμή και ήταν πολύ σωστή επιλογή του Πρωθυπουργού και το έκανε πράξη όλη η Κυβέρνηση, θέσαμε, ως κορυφαία προτεραιότητα, το αγαθό της υγείας και πέτυχε, την πρώτη περίοδο. Θυμίζω, ότι εκείνη την περίοδο, που βγάλαμε εργαλεία πρωτόγνωρα, για τη χώρα μας, από το Υπουργείο Εργασίας, διότι ήταν πρωτόγνωρη η άδεια ειδικού σκοπού, ήταν πρωτόγνωρες οι αναστολές συμβάσεων εργασίας, με διατήρηση θέσεων εργασίας, ήταν πρωτόγνωρα τα 800 ευρώ, τα οποία δίναμε σε εργαζόμενους, οι οποίοι ήταν σε αναστολή εργασίας, λόγω διοικητικής εντολής κλεισίματος επιχειρήσεων. Δεν υπήρχαν αυτά στο εργατικό δίκαιο της χώρας. Και φυσικά, πήραμε και μέτρα αυστηρά, όπως σταματήσαμε την ΕΡΓΑΝΗ και το ΣΕΠΕ να κάνουν προαναγγελία οι επιχειρήσεις των προσλήψεων ή των απολύσεων και το κάνουμε απογραφικά, για να διευκολύνουμε τις επιχειρήσεις και τους εργαζόμενους. Ήταν ένα νέο περιβάλλον.

Θυμίζω το ρόλο της Αξιωματικής Αντιπολίτευσης, κατ’ εξοχήν της Αξιωματικής Αντιπολίτευσης. Είναι δικαίωμά της είναι να πολιτεύεται, όπως θέλει, να επιχειρηματολογεί, όπως θέλει, διότι αξιολογείται από το λαό. Μπορεί να λέει την όποια ανευθυνότητα και λαϊκισμό θέλει, δικαίωμά της, αλλά, πού και πού, ας λέει και καμιά σοβαρή κουβέντα να βοηθάει τη χώρα. Τι έλεγε, εκείνη την περίοδο ο ΣΥΡΙΖΑ; Έλεγε «δώστε τα όλα, τριπλασιάστε μισθούς, δώστε δισεκατομμύρια, πακτωλούς» και εμείς λέγαμε, ότι μέσα στο πλαίσιο των δημοσιονομικών δυνατοτήτων, διότι κρατάμε δυνάμεις και καύσιμα για τη χώρα, για να μπούμε στη δεύτερη περίοδο, έχοντας στο μυαλό μας ότι μπορεί και μετά το Καλοκαίρι, να μην έχει τελειώσει η πανδημία και να είμαστε έτοιμοι να αντιμετωπίσουμε και να στηρίξουμε εργαζόμενους, ανέργους και επιχειρήσεις.

Σκεφτείτε, ό μη γένοιτο, είτε να τους είχαμε ακούσει, είτε να κυβερνούσαν! Ούτε ψύλλος στον κόρφο του ελληνικού λαού, των εργαζομένων, των ανέργων και των επιχειρήσεων! Θα είχαν καταβαραθρωθεί όλα. Σήμερα, παραδείγματος χάρη, δεν θα μπορούσαμε να εισάγουμε αυτό το νομοσχέδιο, εάν παρακολουθούσαμε τη λογική του ΣΥΡΙΖΑ, τη λογική του «δώστα όλα», από την πρώτη περίοδο. Διότι, στο νομοσχέδιο αυτό, η ΠΝΠ, στον πυρήνα της, έχει τα θέματα του Υπουργείου Υγείας, ερχόμαστε εμείς και προσθέτουμε 10 νέες σημαντικές παρεμβάσεις, υπέρ εργαζομένων, ανέργων, στήριξη αγοράς εργασίας.

Είναι παρεμβάσεις, οι οποίες κρίνονται σημαντικές, παρεμβάσεις, οι οποίες δεν τελειώνουν εδώ. Είναι ανοιχτές, μέχρι τέλος του χρόνου, να επεκταθούν πολλές από αυτές τις αποφάσεις, που παίρνουμε, αλλά πάμε σιγά-σιγά, πάμε με μέτρο, με ευθύνη και λελογισμένα. Είναι παρεμβάσεις, όπως είναι η επέκταση των συμβάσεων εργασίας στους κλάδους εστίασης, ακτοπλοΐας, αεροπλοΐας, μεταφορών, τουρισμού, αθλητισμού, πολιτισμού και τον Οκτώβριο. Στηρίζουμε τους κρίσιμους αυτούς κλάδους, που, πράγματι, οι εργαζόμενοι βρίσκονται, σε ένα πρωτοφανές περιβάλλον. Τους στηρίζουμε, με τα 534 ευρώ. Αυτά μπορούμε να δώσουμε, αυτήν τη στιγμή και καλύπτουμε και ασφαλιστικές εισφορές σε όλους. Κανένας ανασφάλιστος.

Επεκτείνουμε το Πρόγραμμα «ΣΥΝ-ΕΡΓΑΣΙΑ», το οποίο, θυμίζω, είναι ένα νέο Πρόγραμμα, ένας νέος μηχανισμός. Δεν είναι ο μόνος. Είναι μέσα από την πλειάδα των εργαλείων, που έχουμε στο Υπουργείο Εργασίας, για να στηρίξουμε την εργασία, τους ανέργους και όλον τον κόσμο της αγοράς εργασίας. Είναι μία από αυτές τις πολιτικές μας. Μπορεί να μην έχει μεγάλη αριθμητική συμμετοχή, διότι είναι κάτι καινούργιο και αντιμετωπίζεται, με καχυποψία από τις επιχειρήσεις, αρκετές φορές, αλλά μην ξεχνάτε ότι την ίδια στιγμή, που υπάρχει η «ΣΥΝ-ΕΡΓΑΣΙΑ», υπάρχει, από την άλλη μεριά, και η αναστολή συμβάσεων εργασίας, που είναι πιο ελκυστικές οι αναστολές συμβάσεων εργασίας, καθώς πληρώνουν, χωρίς περιορισμούς και τα 534 ευρώ και τις ασφαλιστικές εισφορές.

Επεκτείνουμε το θέμα των επιδομάτων ανεργίας. Είναι ακριβές αυτό, που ακούστηκε λίγο πριν, και σιγά – σιγά, πάμε και για Ιούνιο και για Ιούλιο και για Αύγουστο. Θα βγει Υπουργική Απόφαση, την επόμενη εβδομάδα, από το Υπουργείο Εργασίας, που θα δίνουμε δύο μήνες επιπλέον τα 400 ευρώ, 800, δηλαδή, ευρώ, σε κάθε άνεργο, που η ανεργία τους έληξε, τους μήνες Ιούνιο, Ιούλιο και Αύγουστο. Το έχουμε εξαγγείλει. Θα βγει Υπουργική Απόφαση και θα εκτελεστεί, χωρίς την προσωπική παρουσία του καθενός. Τα στοιχεία τα γνωρίζουμε. Τα χρήματα θα τοποθετηθούν στους λογαριασμούς ΙΒΑΝ, που έχει δηλώσει ο κάθε άνεργος και τα γνωρίζουμε.

Μειώνουμε από 100 σε 50 τα ένσημα, στον επισιτισμό και τον τουρισμό, στους κλάδους, που, κατεξοχήν, θίχτηκαν, την περίοδο αυτή της πανδημίας, που υπέστησαν τη μεγαλύτερη ζημιά, ως κλάδοι και ως εργαζόμενοι και ως επιχειρήσεις και μέσα από αυτό τα μέτρα, που είναι μόνο για φέτος – διότι του χρόνου ελπίζουμε ότι δεν θα χρειαστεί – θα τους θέσουμε το δικαίωμα να παίρνουν το επίδομα ανεργίας το χειμώνα, που το έχουν ανάγκη. Αυτό είναι έλλειψη ευαισθησίας, απουσία ευαισθησίας ή προνοητικότητα για έναν κόσμο, που πραγματικά το έχει ανάγκη;

Στην «ΕΡΓΑΝΗ», καλούμε τον κόσμο του πολιτισμού, τους καλλιτέχνες, τους ξεναγούς, όλον αυτόν τον κόσμο της δημιουργίας, να υποβάλουν, μέχρι τις 15 Οκτωβρίου, τα στοιχεία τους, έτσι ώστε να τον στηρίξουμε και αυτόν επιπλέον τον κόσμο, ο οποίος δεν είναι χαρτογραφημένος και έχουμε ανοίξει ειδικό μητρώο πολιτισμού και ανθρώπων της δημιουργίας στο Υπουργείο Εργασίας, ώστε να καταγραφεί και να δώσουμε και σε αυτούς τη δυνατότητα να έχουν τη στήριξη την οικονομική, που προβλέπουμε και για τις άλλες επιχειρήσεις και για τους άλλους εργαζόμενους.

Φυσικά, θεσμοθετήσαμε το ειδικό πλαίσιο και, στην περίπτωση, που κάποιο παιδί ασθενήσει, δίνουμε τη δυνατότητα στους γονείς να είναι κοντά του όσο καιρό θα είναι η ασθένεια του Covid-19 στο παιδί. Φυσικά, εκεί που ακούστηκε και ιδιαίτερη μεγάλη κριτική, σε περίπτωση, που υπάρχει μόνο, εκτάκτως, 7 ή 14 μέρες συγκεκριμένα, σύμφωνα με τις οδηγίες του ΕΟΔΥ, καραντίνα σε έναν εργαζόμενο, να δώσουμε τη δυνατότητα – να το ξεκαθαρίσω, διότι κάπου το θολώνουμε και δεν λέμε όλη την αλήθεια – οι ώρες αυτές των 7 ή 14 ημερών πληρώνονται όλες. Δεν υπάρχει απλήρωτη εργασία. Όλες πληρώνονται. Οι μισές χαρίζονται στους εργαζόμενους – δεν χρειάζεται να τις εργαστούν – οι άλλες μισές, όμως, θα είναι μόνο μια ώρα την ημέρα, πάνω από το οκτάωρο. Δεν θα είναι ούτε υπερεργασία, ούτε υπερωρία. Αυτό αναδεικνύει η Αντιπολίτευση, ως μεγάλο «έγκλημα», ότι καταργούμε τις υπερωρίες, καταργούμε το οκτάωρο, διαλύεται ο πυρήνας του εργατικού δικαίου της χώρας μας. Πότε; Σε περίοδο πανδημίας;

Θυμίζω, κυρίες και κύριοι συνάδελφοι, και είναι προς τιμήν των κοινωνικών εταίρων της χώρας, ότι στην αρχή της πανδημίας, στο Γραφείο του Υπουργού Εργασίας, συγκαλέστηκαν τα διοικητικά συμβούλια των κοινωνικών εταίρων. Είναι οι επίσημοι θεσμικοί συνομιλητές του κράτους, εργοδότες και εργαζόμενοι και δώσαμε τα χέρια και συμφωνήσαμε, τότε, όλοι μαζί, βλέποντας την κρίση να έρχεται, ότι την κρίση θα την περάσουμε όλοι μαζί ενωμένοι και θα βγούμε νικητές, ενωμένοι πάλι και από αυτήν. Εργοδότες και εργαζόμενοι και η Πολιτεία, φυσικά, θα πάρει πάνω της ένα μεγάλο κομμάτι της συνολικής ευθύνης και της στήριξης των εργαζομένων και των επιχειρήσεων και το κάνουμε πράξη.

Μέχρι στιγμής, χωρίς να διεκδικούμε το τέλειο, χωρίς να λέμε ότι δεν θα μπορούσαν να υπάρχουν και άλλες επιλογές κάπου καλύτερες, φυσικά, δεν διεκδικούμε το αλάθητο, όμως, πάμε καλά. Συζητούμε με τους εργαζόμενους, συζητούμε με τα Σωματεία, συζητούμε με τις Ομοσπονδίες. Εννοείται, ότι πρέπει να κάνουμε ό,τι μπορούμε καλύτερο, αλλά τα πηγαίνουμε όλα βήμα - βήμα, προσεκτικά, υπεύθυνα, λελογισμένα, κρατάμε δυνάμεις, διότι κανείς δεν ξέρει το απρόβλεπτο και το αβέβαιο του μέλλοντος.

Ανοίγω μια παρένθεση εδώ και θα ήθελα τους Βουλευτές, οι οποίοι είναι παρόντες, να τους κάνω κοινωνούς μιας πραγματικότητας, η οποία δεν είναι ευρέως γνωστή, διότι πολλά πράγματα, στον τόπο μας, τα θεωρούμε αυτονόητα. Το Υπουργείο Εργασίας, την περίοδο της πανδημίας, επωμίστηκε στις πλάτες του ένα έργο, το οποίο δεν του αντιστοιχούσε, όμως, το πήρε πάνω του: Την πληρωμή των εργαζομένων και τη στήριξη των επιχειρήσεων. Το κλειδί της υπόθεσης λέγεται με μία λέξη, «Εργάνη». Εάν, την 1η Μαρτίου του 2013, δεν είχαμε δημιουργήσει την «Εργάνη» - που λοιδορούσε και υπονόμευε τότε ο ΣΥΡΙΖΑ και την έλεγε «μονταζιέρα Βρούτση» - τίποτα από αυτά, τα οποία κάνουμε, σήμερα, σε επίπεδο στήριξης εργαζομένων και επιχειρήσεων, δεν θα μπορούσαν να γίνουν. Θα έπρεπε να βρούμε άλλους τρόπους, δια μέσου τραπεζών, δια μέσου υπεύθυνων δηλώσεων, δια μέσου γραπτών αιτήσεων. Αλλά, η «Εργάνη», ήταν το εργαλείο, το οποίο, εκτός της μεγάλης ωφέλειας, που παρείχε στην αγορά εργασίας και τους εργαζόμενους, καθώς θωρακίζει την αγορά εργασίας και τους εργαζόμενους, ηλεκτρονικά, προσέφερε και αυτό το μεγάλο έργο, αυτή τη δύσκολη περίοδο για τη χώρα. Είχαμε το πλεονέκτημα, ως χώρα, διότι καμία άλλη χώρα, στην Ευρώπη, δεν έχει την «Εργάνη». Κάποιες καθυστερήσεις γίνονται, προσέξτε, ασκείτε κριτική για ένα μήνα καθυστέρηση, σε πληρωμές; Είναι δυνατόν; Εγώ καλοπροαίρετα λέω, δέχομαι την κριτική, για ένα μήνα πληρωμή από ένα εργαλείο του οποίου η δουλειά του δεν ήταν αυτή. Προσέξτε, όμως, πολλές φορές είμαστε αναγκασμένοι να κάνουμε ελέγχους. Ελέγχους, που ζητάει ο κλάδος των φοροτεχνικών, ο κλάδος των οικονομολόγων και μου ζητάνε πολλές φορές και το κάνουμε πράξη και αφού γίνεται αποδεκτό το αίτημά τους, να έχουν χρόνο διορθώσεων. Όλα αυτά δεν είναι εύκολες διαδικασίες, δεν πατάς το κουμπί και γίνονται όλα. Με την «Εργάνη», πατάς το κουμπί και γίνονται όλα αυτοματοποιημένα, αλλά όταν βάζεις μέσα και παραδοχές, οι οποίες έχουν το στοιχείο του ελέγχου των διορθώσεων, όλα αυτά δημιουργούν χρονικές καθυστερήσεις.

Μέχρι σήμερα, λοιπόν, στο Υπουργείο Εργασίας έχουν πραγματοποιηθεί 2.035.700 πληρωμές σε εργαζόμενους για αποζημίωση ειδικού σκοπού και ελεύθερους επαγγελματίες ύψους 1,2 δισ. ευρώ. Πρόσθετα σε αυτά, έχουν δοθεί 420,3 εκατομμύρια ευρώ, για την κάλυψη ασφαλιστικών εισφορών των εργαζομένων, γιατί κανένας εργαζόμενος, που μπήκε σε αναστολή σύμβασης εργασίας είτε μπήκε στο Πρόγραμμα «Συν-Εργασία», δεν έμεινε ακάλυπτος, ασφαλιστικά. Όλοι θα έχουν την ασφαλιστική τους αντιστοίχιση, στο βαθμό που μπορούμε και στο βαθμό, που στηρίζουμε τους εργαζόμενους, ανάλογα με το ύψος του μισθού ή τα 534 ή τον ονομαστικό, που δώσαμε, παλιότερα. Άρα, λοιπόν, κανένα ωράριο, καμία υπερωρία δεν καταργείται. Είναι πυρήνας του εργατικού δικαίου της χώρας μας. Έκτακτες συνθήκες έχουμε. Στο πρώτο τετράμηνο, θυμίζω, πήραμε μέτρα, τα οποία δεν ήταν προβλεπόμενα, τα καταργήσαμε, όμως. Δεν υπάρχει περιβάλλον στο εργατικό δίκαιο της χώρας μας, που να θίγει το οκτάωρο. Δεν θίγεται το οκτάωρο ούτε οι υπερωρίες ούτε, όπως ακούστηκε ανακριβέστατα, το δώρο του Πάσχα και το δώρο των Χριστουγέννων. Δεν θίγονται. Αυτά είναι θεμελιακοί πυλώνες για τους εργαζόμενους και παραμένουν ακλόνητα. Έκτακτα μέτρα είναι, σε έκτακτες συνθήκες. Δώρο Πάσχα, ναι. Δώσαμε το δώρο Πάσχα κανονικότατα στους εργαζόμενους. Υπήρξε καθυστέρηση, διότι υπήρχαν κάποιοι ασύδοτοι επιχειρηματίες, που δήλωσαν κάτι υπέρογκα ποσά και τα διεκδικούσαν, στο όνομα των εργαζομένων, έχουν αναφερθεί στο δημόσιο διάλογο, το ξεπερνάμε, μέχρι τις 15 Σεπτεμβρίου, θα πληρωθεί όλο το δώρο του Πάσχα. Για το δώρο των Χριστουγέννων, η αντιστοίχιση γίνεται στα 534 ευρώ, καθαρά για δημοσιονομικούς λόγους. Η δυνατότητα του κράτους είναι εκεί, συν οι ασφαλιστικές εισφορές για τους εργαζόμενους, για ώρες, που δεν εργάστηκαν οι εργαζόμενοι. Το επαναλαμβάνω, για χρόνο, που δεν εργάστηκαν, θα καλύψει η πολιτεία, όπως έχουμε δεσμευτεί, το κομμάτι αυτό, στηρίζοντας τον κόσμο της εργασίας. Άρα, λοιπόν, ούτε θέμα υπερωριών υπάρχει, ούτε ζήτημα δώρου Πάσχα, ούτε ζήτημα δώρου Χριστουγέννων, ούτε ζήτημα αδειών, συν οτιδήποτε άλλο, το οποίο ακούστηκε, δεν έχει σχέση με την πραγματικότητα. Έκτακτα μέτρα είναι, σε έκτακτη περίοδο για τη χώρα και πρέπει όλοι να συμβάλουμε.

Κλείνω, κυρίες και κύριοι συνάδελφοι, αφού παρακολούθησα τις τοποθετήσεις σας, κάθισα και άκουσα τους Εισηγητές.

Καλό είναι να μην αλλοιώνουμε την πραγματικότητα. Καλό είναι να συμμεριζόμαστε ποια είναι η πραγματικότητα και να τοποθετούμαστε στην πράξη τη συγκεκριμένη. Δεν μπορώ, όμως, να μην πω ότι βλέποντας τις ανακοινώσεις του ΣΥΡΙΖΑ και τις τοποθετήσεις του, πάνω στα συγκεκριμένα επίμαχα αυτά θέματα, αυτήν την περίοδο, που θα έπρεπε να είναι πιο σοβαρό Κόμμα και πιο υπεύθυνο, μόνο ως μίζερη, μικρόψυχη, ανεύθυνη και ασόβαρη θεωρώ την τοποθέτηση του, στα συγκεκριμένα θέματα. Μου θυμίζει εκείνο το γνωστό, που ζήσαμε, μέχρι το 2015, ότι «με ένα νόμο και ένα άρθρο, θα καταργήσω το Μνημόνιο». Κάπως έτσι λέει, ότι «με ένα νόμο και ένα άρθρο, θα καταργήσω την πανδημία και θα φέρω την ευτυχία». Αυτά δεν γίνονται, κυρίες και κύριοι συνάδελφοι, γι’ αυτό ο κόσμος έχει εμπιστοσύνη στην Κυβέρνηση. Προχωράμε σταθερά, δυνατά, λελογισμένα και υπεύθυνα, για το καλό του τόπου, των εργαζομένων, των επιχειρήσεων και των ανέργων. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εμείς ευχαριστούμε. Επειδή επείγει να μιλήσει η κ. Ασημακοπούλου, θα της δώσω το λόγο για πέντε λεπτά.

Η κυρία Ασημακοπούλου, από την Ελληνική Λύση, έχει το λόγο για πέντε λεπτά.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, συζητούμε για την Κύρωση δύο ακόμα Πράξεων Νομοθετικού Περιεχομένου, στην πρώτη εκ των οποίων διαπιστώνουμε ότι το «πανηγύρι» των απευθείας αναθέσεων λαμβάνει μεγάλες διαστάσεις, ακόμα και εν μέσω της πανδημίας και, παράλληλα, βλέπουμε διάθεση των χρημάτων του ελληνικού λαού, όπως σας βολεύει, χωρίς περαιτέρω εξηγήσεις.

Εκείνο που με λύπη παρατηρούμε, είναι ότι με τη λήψη των μέτρων του προηγούμενου διαστήματος, δυστυχώς, έχουμε το ακριβώς αντίθετο αποτέλεσμα. Η οικονομία οδηγείται σε κυριολεκτική κατρακύλα. Κατηγορήσατε τους Έλληνες, ότι δεν επέδειξαν οι ίδιοι ατομική ευθύνη, για να μην στοχοποιηθείτε, εξαιτίας του ανεξέλεγκτου ανοίγματος του τουρισμού. Ενώ είδαμε εικόνες απίστευτου συνωστισμού, σε πλοία για τα νησιά μας, οι λιτανείες απαγορεύτηκαν, γιατί, όπως φαίνεται, σε ό,τι σχετίζεται με την ορθόδοξη πίστη, ο ιός μεταδίδεται, ενώ σε ό,τι έχει να κάνει με τον τουρισμό, δεν μεταδίδεται. Ποιον κοροϊδεύετε;

Εμείς στην Ελληνική Λύση σας είχαμε προειδοποιήσει, σχετικά με τους κινδύνους, που θα αντιμετώπιζαν οι πολίτες και η δημόσια υγεία. Αυτό που μένει να δούμε, είναι την κατάρρευση του δημόσιου συστήματος υγείας, γιατί εκεί μας οδηγείτε.

Ως προς τη δεύτερη Πράξη Νομοθετικού Περιεχομένου, σαν να μην έφταναν όλα τα παραπάνω, συνεχίζετε την καταστροφική πορεία, παίζοντας με την υγεία των παιδιών μας και τη χρήση των μασκών στα σχολεία. Πρώτα επικίνδυνες, μετά υποχρεωτικές και μάλιστα και για ανήλικους μαθητές - ιδιαίτερα σε παιδιά, κάτω των 12 ετών - η χρήση της δημιουργεί σωρεία αναπάντητων ερωτηματικών, που μας βρίσκουν απέναντι, στη χρήση της, από αυτή την ηλικία και κάτω.

Τι να πούμε και για τα εμβόλια, που ζητείται ο επιμερισμός της ευθύνης, όπως ανέλυσε και στη χθεσινή του ομιλία ο Πρόεδρος της Ελληνικής Λύσης, Κυριάκος Βελόπουλος. Μέχρι σήμερα, σας διακρίνουν η αβεβαιότητα και οι σπασμωδικές και ακραίες κινήσεις. Τα ζητήματα είναι πολλά και ο χρόνος περιορισμένος. Εμείς στην Ελληνική Λύση έχουμε συγκεκριμένες προτάσεις μέτρων για την πανδημία και σε όσα έχουμε πει επιβεβαιωνόμαστε, συνεχώς. Τα παιχνίδια πρέπει επιτέλους να τελειώσουν. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε την κυρία Ασημακοπούλου.

Κυρίες και κύριοι συνάδελφοι έχουν προταθεί από τους Εισηγητές και έχουν καταγραφεί 26 φορείς. Στόχος μας είναι να περιορίσουμε λίγο τον αριθμό, όπως είπα νωρίτερα, για να μπορέσουμε να βρούμε κάποια άκρη και να τελειώσουμε.

Εγώ από αυτούς που βλέπω έχει προταθεί ο δήμαρχος Μεσσαπίων. Κύριε Αποστόλου, πώς εμπλέκεται;

 **ΕΥΑΓΓΕΛΟΣ ΑΠΟΣΤΟΛΟΥ (Εισηγητής της Μειοψηφίας):** Αντιλαμβάνεστε ότι είναι ο εκπρόσωπος φορέων, ο οποίος θα μας δώσει ιδιαίτερα μια εικόνα, η οποία είναι πάρα πολύ χρήσιμη, για τους Βουλευτές νομίζω.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Λοιπόν, τότε να πω να καλέσουμε τον Σύνδεσμο Ελληνικών Τουριστικών Επιχειρήσεων, την Ομοσπονδία Επισιτισμού και Τουρισμού, το Κέντρο Τεκμηρίωσης και Κοστολόγησης Νοσοκομειακών Υπηρεσιών, τον ΕΟΔΥ, τον Πανελλήνιο Φαρμακευτικό Σύλλογο, τον Πανελλήνιο Ιατρικό Σύλλογο, την ΓΣΕΕ, το ΕΚΑΒ, τον δήμαρχο Μεσσαπίων, την ΠΟΕΔΗΝ, την Ομοσπονδία Ενώσεων Νοσοκομειακών Γιατρών, την ΓΣΕΒΕΕ, την ΟΛΜΕ, τη ΔΟΕ, την Πανελλήνια Ομοσπονδία Συνταξιούχων ΙΚΑ, το Εργατικό Κέντρο Αθήνας, την Πανελλήνια Ένωση Τεχνολόγων Ιατρικών Εργαστηρίων, την Πανελλήνια Ομοσπονδία Ιδιοκτητών Ακινήτων και να καλέσουμε και την ΕΙΝΑΠ, δηλαδή, την Ένωση Νοσοκομειακών Γιατρών. Αυτοί πρέπει να είναι περίπου γύρω στους 22. Εάν δεν υπάρχει κάποια σοβαρή παρατήρηση, να το σταματήσουμε εδώ.

Το λόγο έχει ο κύριος Ξανθός.

 **ΑΝΔΡΕΑΣ ΞΑΝΘΟΣ:** Κύριε Πρόεδρε, έχω την άποψη, ότι δεν έχει νόημα να κληθούν σε ακρόαση φορέων κρατικοί φορείς, δηλαδή το ΕΚΑΒ, το ΚΕΤΕΚΝΥ και ο ΕΟΔΥ. Η Κυβέρνηση είναι κρατικοί φορείς. Δεν έχει νόημα στην ακρόαση φορέων. Η Κυβέρνηση, αν θέλει να στείλει κάποιον εμπειρογνώμονα, να μας δώσει μια εικόνα. Δηλαδή, νομίζω ότι δεν έχει νόημα.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Έχει μια βάση αυτό, που λέτε, αλλά ξέρετε και στο παρελθόν, πολλές φορές, καλούμε κάποιους, για να μας δώσουν λίγο την πιο εξειδικευμένη γνώση τους. Γι’ αυτό τους καλούμε. Έτσι κι αλλιώς, όλοι απόψεις λένε και την τελική απόφαση θα την πάρουμε εμείς. Δεν επηρεάζουν.

 **ΑΝΔΡΕΑΣ ΞΑΝΘΟΣ:** Δεν θυμάμαι, αν αναφέρατε την ΓΣΕΒΕΕ. Είναι μέσα.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Να σας πω κάτι; Δεν έχουμε περιορίσει κανέναν ουσιαστικό φορέα. Τι έχουμε κάνει. Βλέπω ότι έχουμε καλέσει τον Πανελλήνιο Φαρμακευτικό Σύλλογο. Δεν μπορεί να έρθει και ο Φαρμακευτικός Σύλλογος Αθηνών. Καλούμε τον Πανελλήνιο Ιατρικό. Δεν μπορεί να έρθει και ο Ιατρικός. Δηλαδή, κάπου πρέπει να το περιορίσουμε. Δεν γίνεται, δηλαδή, έτσι. Εγώ κατανόηση ζητώ. Δηλαδή φαντάζομαι, ότι δεν στερούμε σε κανέναν, που έχει να προσφέρει κάτι στην κουβέντα μας, που κάνουμε και να τον κόβουμε. Δεν νομίζω ότι κόβουμε κανένα ουσιαστικό. Τους καλούμε όλους.

 **ΑΝΔΡΕΑΣ ΞΑΝΘΟΣ:** Εν προκειμένω, δηλαδή, θα έπρεπε να κληθεί και ο ΕΟΦ, γιατί έχει διατάξεις για τη φαρμακευτική πολιτική. Θέλω να πω, δηλαδή, δεν έχει νόημα να καλούνται κρατικοί φορείς. Επιμένω σε αυτό.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Καταγράφεται αυτό που λέτε, θα δω, επειδή δεν ήμουν από την αρχή και ξέρετε ότι το επισπεύδον Υπουργείο δεν ανήκει στην Επιτροπή Παραγωγής και Εμπορίου, για να έχω τον έλεγχο, θα μου επιτρέψετε λίγο, γιατί θέλω να το διευκρινίσω, να δω από ποιους προτάθηκαν και αν υπάρχει επιμονή. Θα μεταφέρω, δηλαδή, σ’ αυτόν, που πρότεινε, εάν επιμένουν. Εάν επιμένουν, ας έρθουν. Αν μπορούν να μην έρθουν, είναι τόσο καλύτερο για εμάς, διότι θα περιορίσουμε τον αριθμό. Πάντως ακούστηκε αυτό που θέλατε και έγινε κατανοητό.

Τον λόγο έχει ο κύριος Πουλάς.

 **ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Μια παρατήρηση θα ήθελα να κάνω. Σχετικά με το Σύλλογο των Φαρμακευτικών Εταιρειών Ελλάδος, τον ΣΦΕΕ, γιατί υπάρχει μέσα για το claw back και το rebate. Είναι σημαντικός και έχουμε στείλει ήδη μια ….

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Αν καλέσουμε το ΣΦΕΕ, πρέπει να καλέσουμε και την Πανελλήνια Ένωση Φαρμακοβιομηχανίας. Δεν καλούμε τις ελληνικές εταιρείες. Αυτό είδα. Δηλαδή, παντού βάζω κάποιο κριτήριο, ξέρετε, δεν αυθαιρετώ.

 **ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Θεωρώ πάντως, ότι θα ήταν σωστό να τους καλέσουμε και να ακούσουμε την άποψή τους για το claw back και το rebate.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ας δούμε ποιοι μπορούν να ανταποκριθούν, αλλά σε αυτή την περίπτωση, θα πρέπει να κληθεί και η ΥΠΕΦ, η Πανελλήνια Ένωση. Φαντάζομαι, ότι σε αυτό συμφωνούμε… Και επειδή δεν είδα να έχει προταθεί η ΥΠΕΦ, γι’ αυτό είπα κανένας από τους δύο. Ή και δύο ή κανένας από τους δύο.

Θα το δούμε πόσοι είναι, γιατί ο αριθμός πάλι θα είναι κάπου εκεί στο 20 – 22, με την προϋπόθεση, ότι όλοι όσοι κληθούν τώρα θα μπορούν να ανταποκριθούν αύριο, γιατί κάποιοι μπορεί να πουν ότι δεν μπορούν, αν και με την τηλεδιάσκεψη, νομίζω ότι όλοι θα μπορούν.

 Το λόγο τώρα έχει ο κ. Διονύσης Ακτύπης.

**ΔΙΟΝΥΣΙΟΣ ΑΚΤΥΠΗΣ**: Ξεκινώντας, θα έλεγα ότι η Κυβέρνηση της Νέας Δημοκρατίας πέτυχε, στην πρώτη φάση της πανδημίας και καταβάλλει κάθε προσπάθεια, παίρνει νέα μέτρα, για την καινούρια φάση, η οποία παρουσιάζεται και ανάλογα με τα φαινόμενα, λόγω του ότι έχουμε μια δυναμική κρίση και όχι στατική και δεν ξέρουμε τι φέρνει η επόμενη μέρα.

Η είσοδος των επισκεπτών από το εξωτερικό, αλλά και η μετακίνηση του πληθυσμού για εσωτερικό τουρισμό, ήταν δεδομένο ότι θα άλλαζε τα πράγματα. Όμως και πάλι, πήραμε τα απαραίτητα μέτρα, για περιορισμό των κρουσμάτων. Με τις Πράξεις Νομοθετικού Περιεχομένου, στηρίζουμε αυτούς, που πλήττονται, από τις επιπτώσεις της πανδημίας και το αποδεικνύουμε, ακόμα και σήμερα. Ενδεικτικά, αναφέρω την παράταση της μείωσης του ενοικίου στους πληττόμενους κλάδους, τη διεύρυνση του πεδίου εφαρμογής του Προγράμματος «ΣΥΝ-ΕΡΓΑΣΙΑ», την αναστολή συμβάσεων εργασίας εργαζομένων, σε επιχειρήσεις, εργοδότες, για τους μήνες Αύγουστο - Σεπτέμβριο 2020, συνολικά τα μέτρα, για την ενθάρρυνση νέων προσλήψεων και την αποτροπή των απολύσεων, τη μέριμνα για τη δανειοδότηση των επιχειρήσεων, που επλήγησαν δραστικά, τις διατάξεις για την ενίσχυση των αστικών συγκοινωνιών, τις προβλέψεις για σύγχρονη εξ αποστάσεως εκπαίδευση και άλλα πολλά, τα οποία θα συζητηθούν αναλυτικά στην Ολομέλεια.

Στο πλαίσιο αυτό, των διαρκώς μεταβαλλόμενων συνθηκών, της δυναμικής κρίσης του κορωνοϊού, πιστεύω πως θα πρέπει να δοθεί ακόμα μεγαλύτερη βαρύτητα στην επιμέρους εξέταση των ιδιαίτερων χαρακτηριστικών κάθε περιοχής, έτσι ώστε τα νέα μέτρα, που συνεχώς λαμβάνονται, να είναι καλύτερα προσαρμοσμένα στις ανάγκες κάθε τόπου και αυτό είναι κάτι, που αποδεδειγμένα η Κυβέρνηση έδειξε ότι έχει σκοπό να κάνει.

Πήρα το λόγο, περισσότερο για να αναφέρω μια περιοχή, η οποία πλήττεται περισσότερο, αυτή τη στιγμή και είναι η Περιφέρεια, την οποία εκπροσωπώ, του Νομού Ζακύνθου. Είναι αδιαμφισβήτητο, ότι τηρήθηκαν στο ακέραιο το σύνολο των μέτρων, που είχαν προβλεφθεί από την ελληνική Κυβέρνηση. Τόσο οι Αρχές του τόπου όσο και οι επιχειρηματίες του νησιού εφάρμοσαν, με συνέπεια και ζήλο τα μέτρα, στο πλαίσιο μιας συνολικής προσπάθειας, για την αποτροπή της διασποράς του ιού και, ως προς αυτό, θα ήθελα και από αυτό εδώ το βήμα, να απευθύνω σε όλους τους συμπολίτες μου ένα μεγάλο ευχαριστώ. Ωστόσο, στη Ζάκυνθο, υπήρξε συγκεκριμένη περιοχή – που όλοι γνωρίζουμε – στην οποία υπήρχε μια ήπια αύξηση του αριθμού των κρουσμάτων, η οποία μάλιστα καταγράφηκε, από τα εθνικά και διεθνή μέσα ενημέρωσης. Είναι σημαντικό, βέβαια, να πούμε, ότι στην περίπτωση αυτή, καμία ευθύνη δεν είχαν οι τοπικές Αρχές και οι επιχειρηματίες του νησιού μας. Οι έλεγχοι γίνονταν κανονικά και ανελλιπώς, στις πύλες εισόδου του νησιού. Η Αστυνομία, στο μέτρο του δυνατού, έδινε το παρών, στις περιοχές αυτές και οι τουριστικοί πράκτορες και επιχειρηματίες υπήρξαν ιδιαιτέρως επιμελείς.

Πρέπει να αναφέρουμε, εδώ, συγκεκριμένα, ότι το υγειονομικό σύστημα λειτούργησε, με τον άμεσο εντοπισμό των θετικών κρουσμάτων, την απομόνωση των θετικών περιστατικών στο ξενοδοχείο καραντίνας, το οποίο υπήρχε, στη Ζάκυνθο και λειτούργησε, άψογα, την περίοδο αυτή και εκείνο, το οποίο πετύχαμε, ήταν η άμεση ιχνηλάτηση των επαφών, οι οποίες υπήρχαν από τα θετικά κρούσματα, ούτως ώστε να περιορίσουμε κατά πολύ την επιδημία. Εκείνο που διαφοροποίησε, όμως, την κατάσταση στη Ζάκυνθο, είναι τα ιδιαίτερα χαρακτηριστικά των τουριστών, που επισκέπτονται τη συγκεκριμένη περιοχή. Πρόκειται για πολύ νεαρά άτομα, που αναζητούν τη διασκέδαση και τη συναναστροφή με άτομα της ηλικίας τους. Όπως είναι προφανές, οι επισκέπτες αυτοί, κάθε άλλο παρά έρχονται, για να τηρήσουν τα μέτρα ατομικής και κοινωνικής προστασίας. Εδώ, λοιπόν, αυτοί οι οποίοι συνεχώς κάνουν κριτική, θα πρέπει να δώσουν και μια πρόταση πώς μπορεί να λυθεί το συγκεκριμένο ζήτημα, ούτως ώστε να προσελκύουμε επισκέπτες, οι οποίοι πραγματικά θα εφαρμόζουν τα μέτρα ατομικής και κοινωνικής προστασίας. Είναι πάρα πολύ δύσκολο.

 Επιπλέον, θα ήθελα να πω ότι, ήδη, με την απαγόρευση, πλέον, αυτών των τουριστικών πακέτων για νέους, που εφαρμόζουν ορισμένες εταιρείες, μειώνονται κατά πολύ τα συγκεκριμένα προβλήματα.

Συνεπώς, θα ήθελα να πω ότι παρόλο, που στη Ζάκυνθο παρουσιάστηκαν προβλήματα, τη συγκεκριμένη χρονική περίοδο και μας οδήγησαν σε καραντίνα 14 ημερών από το εξωτερικό – πράγμα το οποίο δημιουργεί τεράστια προβλήματα στο τουριστικό πακέτο, για τη Ζάκυνθο – θεωρώ, ότι οι Αρχές και οι επιχειρήσεις τήρησαν τα μέτρα και η Ζάκυνθος δεν αποτελεί, κατά τη γνώμη μου, κανέναν επικίνδυνο προορισμό και είναι απολύτως ανακριβείς οι όλες τοποθετήσεις, οι οποίες γίνονται, το τελευταίο διάστημα.

Για όλους αυτούς τους λόγους, και επειδή η Ζάκυνθος, μαζί με τα υπόλοιπα έξι νησιά, ήταν προορισμοί, οι οποίοι έχουν πληγεί περισσότερο από αυτή την πανδημία και τα μέτρα τα οποία ελήφθησαν, θεωρώ, ότι θα πρέπει να δοθεί ακόμη μεγαλύτερη βαρύτητα, στην εξέταση και την εφαρμογή ενός νέου πλαισίου μέτρων, που θα ενισχύουν και θα ελαφρύνουν τις τουριστικές επιχειρήσεις, που δραστηριοποιούνται, συγκεκριμένα στις περιοχές, όπου εν μέσω της καλοκαιρινής σεζόν, ελήφθησαν έκτακτα περιοριστικά μέτρα, μία εκ των οποίων, όπως είπα προηγουμένως, είναι και η Ζάκυνθος.

Είναι η στιγμή για ενέργειες και πολιτικές, που θα έχουν απτά και μετρήσιμα αποτελέσματα. Είναι η στιγμή, που η Κυβέρνηση οφείλει να προβεί στη λήψη των προσφορότερων δυνατόν μέτρων, για την ενίσχυση εργαζομένων και επιχειρήσεων, που δραστηριοποιούνται, στον τομέα του τουρισμού. Ιδίως, σε περιοχές, όπως η Ζάκυνθος, όπου τα έκτακτα περιοριστικά μέτρα επέφεραν ακόμη μεγαλύτερη ζημιά στην τοπική οικονομία. Και αυτό είναι κάτι που είναι βέβαιο, πως η Κυβέρνηση δεν θα παραλείψει να κάνει, όπως άλλωστε, δεν παρέλειψε ούτε στιγμή να κάνει, κατά την προηγούμενη φάση της πανδημίας, όταν έσκυψε, κατά τρόπο ουσιαστικό, επάνω από τις περιοχές, που επλήγησαν περισσότερο από τις επιπτώσεις του νέου κορωνοϊού. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε, κύριε Ακτύπη.

Κυρίες και κύριοι συνάδελφοι, να πω ότι απομένουν να πάρουν το λόγο οι εξής συνάδελφοι : Η κυρία Πέρκα, ο κύριος Ξανθός, ο κύριος Λεονταρίδης, ο κύριος Ζαχαριάδης, η κυρία Αθανασίου και ο κύριος Πολάκης.

Το λόγο η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ :** Ευχαριστώ, κύριε Πρόεδρε.

Κατ’ αρχήν, μετά και την τοποθέτηση του κυρίου Υπουργού, νομίζω ότι προκληθήκαμε να πούμε δυο λόγια για τα γενικότερα θέματα. Δεν μπορεί ένας Υπουργός αυτής της Κυβέρνησης να μιλά για την οικονομία και να ξεχνάει να πει, ότι είναι μια Κυβέρνηση, που παρέλαβε από την προηγούμενη, 37 δις απόθεμα, έναντι κινδύνου, όπως ήταν αυτό της πανδημίας. Δεν μπορεί να λέει ότι ο ΣΥ.ΡΙΖ.Α. είπε «δώστε τα όλα», αλλά να αγνοεί τα βασικά της οικονομικής επιστήμης. Διότι, όταν μία κρίση εξελίσσεται, γίνεται χιονοστιβάδα και θέλει περισσότερη προσπάθεια και χρήμα, επομένως μετά, για να την ανακόψεις. Προσπαθεί να ερμηνεύσει αυτή την πραγματική καταστροφή της οικονομίας, με έλλειψη πολιτικής, όπως είπε και η κυρία Αχτσιόγλου, βλέποντάς την, ως ένα φυσικό φαινόμενο. Άλλωστε και η οικονομική κρίση, στην οποία βρέθηκε η χώρα, τα προηγούμενα χρόνια, έτσι εξηγήθηκε, ως ένα φυσικό φαινόμενο, καμία σχέση πολιτική.

Αυτό που θέλω να πω και να μπω και στο θέμα, είναι ότι επανερχόμαστε, δυστυχώς, στο μοντέλο εκείνο, που έφερε τη χώρα στην κρίση, σε όλα τα επίπεδα. Ένα στοιχείο ήταν η διαφθορά, αλλά ένα στοιχείο ήταν και το παραγωγικό μοντέλο και οι επιλογές, διαχρονικά, των Κυβερνήσεων να μην εκμεταλλεύονται τα συγκριτικά πλεονεκτήματα της χώρας, αλλά τομείς κρίσιμους να τους χρησιμοποιούν, για άλλους σκοπούς.

Εγώ θα μιλήσω, κυρίως, για τα θέματα των Μεταφορών – Υποδομών. Ακούσαμε και τον κ. Οικονόμου να δίνει συγχαρητήρια στην Κυβέρνηση και να λέει, ότι, πραγματικά, ο ΟΑΣΑ μπορεί να συνάψει συμβάσεις παροχής συγκοινωνιακού έργου, μίσθωση λεωφορείων κ.λπ., με τα ΚΤΕΛ.

Η πρώτη ερώτηση, που θέλω να θέσω είναι η εξής: Έχει ακούσει κανείς την Κυβέρνηση για τους διαγωνισμούς ανάθεσης μεταφορικού έργου και πώς γίνονται αυτοί οι διαγωνισμοί; Δεν δίνεις απευθείας ανάθεση μεταφορικό έργο. Δεν απεμπολείς από τον ΟΑΣΑ το δικαίωμα της δημόσιας συγκοινωνίας και το δίνεις σε μια ιδιωτική εκμετάλλευση, χωρίς διαγωνισμό, συγκεκριμένο. Αυτό, όμως, το μοντέλο χρησιμοποιήθηκε και στη Θεσσαλονίκη, όπου δόθηκε το 1/3 του συγκοινωνιακού έργου του ΟΑΣΘ στα ΚΤΕΛ - μιλάμε για τριάντα μία γραμμές, 125 λεωφορεία - και βέβαια, βλέπουμε να μεταφέρεται τώρα και στην Αθήνα.

Αντίστοιχα, προβλέπεται διαγωνισμός μίσθωσης τριακοσίων μεταχειρισμένων λεωφορείων, στην Αθήνα, κατά το πρότυπο της Θεσσαλονίκης. Να πούμε ότι για το διαγωνισμό του ΟΑΣΘ, για μίσθωση 180 μεταχειρισμένων, δεκαπενταετίας λεωφορείων - τα οποία είναι «χρυσά» απ’ ό,τι φαίνεται, γιατί στοιχίζουν γύρω στις 130.000 ευρώ το ένα - με φωτογραφικές διατάξεις και που μετά τη λήξη της σύμβασης, ο ΟΑΣΘ έχει δικαίωμα εξαγοράς των λεωφορείων, αλλά με κατώτατη τιμή 15.000 ευρώ.

Εδώ είναι το μεγάλο κόλπο. Αντί, λοιπόν, να προχωρήσουν το διαγωνισμό του ΣΥΡΙΖΑ για 750 καινούρια λεωφορεία, τον ακύρωσαν και προχωράνε σε αυτές τις μεθοδεύσεις. Αυτό είναι το πρώτο άρθρο.

Για το δεύτερο άρθρο. Μιλάμε για τη στελέχωση του ΟΑΣΑ και της ΟΣΥ, που έχουν αυξημένες ανάγκες και σ’ αυτό δεν μπορούμε να είμαστε αντίθετοι. Ίσα – ίσα και λόγω covid έχουμε κάνει κοινοβουλευτικό έλεγχο γι’ αυτό και απορούμε, γιατί τόσους μήνες δεν έχει γίνει αυτή η προσπάθεια να αυξηθεί το προσωπικό. Υποτίθεται ότι είμαστε ένα σύγχρονο κράτος και ότι υπάρχουν και κάποιες θεσμικές λειτουργίες, υπάρχει ένας ΑΣΕΠ.

Εδώ, λοιπόν, για να καλυφθούν αυτές οι έκτακτες ανάγκες, ερχόμαστε πάλι και προσπαθούμε να αποφύγουμε τον έλεγχο του ΑΣΕΠ, πώς αυτή τη φορά; Περιορίζοντας τις προθεσμίες! Στην παράγραφο 3, λέτε ότι ο ΑΣΕΠ θα πρέπει να εγκρίνει την προκήρυξη του Υπουργού Υποδομών και Μεταφορών, μέσα σε 10 μέρες, αλλιώς θεωρείται εγκριθείσα. Στην παράγραφο 3, το ΑΣΕΠ διενεργεί τον έλεγχο νομιμότητας και τον κατά ένσταση έλεγχο, μέσα σε 20 ημέρες. Σε περίπτωση άπρακτης προόδου της προθεσμίας, θεωρείται ότι ο ΑΣΕΠ επικυρώνει, ως οριστικό, τον προσωρινό πίνακα. Εδώ, υπενθυμίζω και το εξής, γιατί αυτό δεν έχει και ασφάλεια δικαίου για τους ανθρώπους, που θα προσληφθούν. Παλαιότερες αποφάσεις του ΑΣΕΠ αναφέρουν ότι ο ΑΣΕΠ δεν έχει τη δυνατότητα να απεμπολήσει την αρμοδιότητά του ή την άσκηση του ελέγχου νομιμότητας των οριστικών πινάκων προσληπτέων, ούτε η θέσπιση ασφυκτικών προθεσμιών, εντός των οποίων δεν είναι αντικειμενικώς δυνατόν να διενεργηθεί ο έλεγχος, να οδηγήσει στη μη άσκηση ελέγχου. Ο ΑΣΕΠ οφείλει να διενεργήσει και να ολοκληρώσει το σχετικό έλεγχό του και μετά την άπρακτη παρέλευση της οριζόμενης προθεσμίας.

Δεν μπορώ να καταλάβω γιατί οι αρμόδιοι της Κυβέρνησης αυτά τα πράγματα τα προσπερνούν έτσι, με κίνδυνο, αυτοί ακόμη, που θα προσληφθούν, να χρειαστεί μετά, με νομικές διαδικασίες, να αποχωρήσουν και πιθανώς, να χάσουν και μια άλλη θέση εργασίας, που θα μπορούσαν να έχουν.

Εκεί, που γίνεται το μεγάλο «πάρτι» - και τελειώνω μ’ αυτό – είναι στα θέματα συμβάσεων πάλι του ΟΑΣΘ. Για τέσσερις μήνες, ο ΟΑΣΘ δύναται να συνάπτει συμβάσεις, που σχετίζονται με τη συντήρηση και διασφάλιση επάρκειας του στόλου του. Απευθείας! Δηλαδή, πάλι με πρόσχημα την πανδημία, η Κυβέρνηση δίνει στον ΟΑΣΘ το δικαίωμα να προχωρά στην ανάθεση απευθείας συμβάσεων, απροσδιόριστης διάρκειας, χωρίς διαγωνισμό, χωρίς νομοθετική Επιτροπή, ύψους 418 χιλιάδων ευρώ, για προμήθειες και 5,2 εκατομμυρίων ευρώ συν ΦΠΑ, για έργα. Αυτά τα πράγματα είναι απαράδεκτα. Δεν μπορώ να καταλάβω με πόσο κυνισμό, φέρνετε στη Βουλή τέτοιες ΠΝΠ, που καταπατούν κάθε έννοια δικαίου, οποιαδήποτε νόμιμη διαδικασία, ούτε για τα προσχήματα! Αυτά δεν μπορεί να περάσουν έτσι. Και μετά, μας λέει ο κ. Βρούτσης «αυτές τις δυνατότητες είχαμε»! Είχαμε, όμως, δυνατότητες για την πρόσληψη προσωπικού, είχαμε δυνατότητες για τη «λίστα Πέτσα», είχαμε δυνατότητες να δανειοδοτείται η Aegean, η Fraport ή οι μεγάλες εταιρείες, αλλά για καμία μικρομεσαία επιχείρηση δεν φτάνουν τα λεφτά, λοιπόν, ούτε για τους εργαζόμενους ούτε για να κάνουμε σωστούς διαγωνισμούς. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Ευχαριστούμε την κυρία Πέρκα. Το λόγο έχει ο κ. Ανδρέας Ξανθός, από το ΣΥΡΙΖΑ.

**ΑΝΔΡΕΑΣ ΞΑΝΘΟΣ:** Παρότι χθες έγινε μια εκτεταμένη συζήτηση, για τη διαχείριση της πανδημίας, θεωρώ σημαντικό, όταν συζητάμε επιμέρους νομοθετήματα και την κύρωση ΠΝΠ, να θυμόμαστε λίγο τη μεγάλη εικόνα. Η μεγάλη εικόνα, λοιπόν, είναι ότι δεν μείναμε ασφαλείς. Αυτό ήταν το κεντρικό σύνθημα της Κυβέρνησης και ο μείζων – υποτίθεται – πολιτισμός στόχος, στην επόμενη φάση, μετά το lockdown.

 Δεν έμεινε, λοιπόν, ασφαλής η χώρα. Άρα, το success story, κατέρρευσε.

Είμαστε σε μία φάση πολύ αυξημένης συρροής κρουσμάτων, όχι επιθετικής, αλλά σταθερά υψηλής, όπου αυξάνονται οι διασωληνωμένοι, διότι έχουν τετραπλασιαστεί από την αρχική φάση του καλοκαιριού και βεβαίως, αυξάνονται, δυστυχώς και οι θανόντες.

Και πραγματικά, με δεδομένη τη δυσκολία και την κρισιμότητα και στο υγειονομικό σκέλος, αλλά πολύ περισσότερο και με πολύ πιο εμφανή τρόπο, στην οικονομία, την εργασία, την απασχόληση και το εισόδημα των ανθρώπων, νομίζω, ότι πραγματικά, προκαλούν τη νοημοσύνη μας και την κοινή γνώμη παρεμβάσεις υπουργικές, όπως αυτή, που ακούσαμε προηγουμένως, του κυρίου Βρούτση, που σαφέστατα, κάνοντας αλχημεία επί των στοιχείων και υποτιμά τη δυσκολία της κατάστασης και υποεκτιμά τους κινδύνους και ωραιοποιεί την πραγματικότητα.

Αγαπητοί συνάδελφοι και αγαπητοί Υπουργοί, αυτά προκαλούν την κοινή γνώμη. Γιατί, η κοινή γνώμη αγωνιά και αισθάνεται ανασφαλής, αισθάνεται, ότι υπάρχει μια μεγάλη αβεβαιότητα και στο υγειονομικό κομμάτι – στην υγειονομική πτυχή και σ’ όλα τα υπόλοιπα, που αφορούν την καθημερινότητα των πολιτών. Και γι’ αυτό και η κριτική, που κάνει η Αντιπολίτευση, η οποία απλόχερα, όλη την προηγούμενη περίοδο, έδωσε πολιτική στήριξη στις αναγκαίες παρεμβάσεις και στην επιβεβλημένη υγειονομική στρατηγική της χώρας, δεν μπορεί αυτή η κριτική να λοιδορείται πολλές φορές από κάποιους από εσάς – και ομολογώ ότι χθες ο Πρωθυπουργός προσπάθησε να αποφύγει να ταυτίζεται με τις συνωμοσιολογικές θεωρίες και με κινήματα αντιπολιτικής.

Εμείς, λοιπόν, είμαστε εδώ, για να κάνουμε έλεγχο και κριτική και να προτείνουμε εναλλακτικές διεξόδους, σε μία κρίση, που σοβεί, αυτή την περίοδο, στη χώρα μας. Σταματήστε, τώρα, αυτό το παιγνίδι των αριθμών. Δηλαδή, «ναι, αλλά είμαστε καλύτερα από το μέσο όρο, υπάρχουν άλλοι χειρότεροι από εμάς». Έχουμε σοβαρή κρίση και δεν υπάρχει, κατά την άποψή μας, σχέδιο έκτακτης ανάγκης ούτε για το υγειονομικό κομμάτι, ούτε για την αντιμετώπιση των συνεπειών σε όλους τους άλλους τομείς της οικονομικής και κοινωνικής ζωής. Το άνοιγμα των σχολείων είναι κοινή πεποίθηση ότι είναι υγειονομικά επισφαλές και γι’ αυτό και είπαμε χθες, επειδή, μονίμως, επικαλείστε τις εισηγήσεις των ειδικών και επειδή αυτή την περίοδο πυκνώνουν τα δημοσιεύματα, ακόμα και σε φιλικά μέσα της Κυβέρνησης, ότι υπάρχει πρόβλημα με τα δεδομένα, με τα στοιχεία, με την πρόσβαση των επιστημόνων στην απαραίτητη πληροφορία, για να μπορούν να συνεκτιμηθούν, σωστά, τα πράγματα και να δοθούν οι σωστές κατευθυντήριες οδηγίες. Γι’ αυτό και ο Πρόεδρος του ΣΥΡΙΖΑ, χθες, ζήτησε να κατατεθούν στη Βουλή τα πρακτικά όλων των κρίσιμων συνεδριάσεων της Επιτροπής Εμπειρογνωμόνων, που αφορούν τέτοιες επιλογές.

Και τελειώνω, κύριε Πρόεδρε, με μια ειδική αναφορά, με αφορμή ένα άρθρο, που υπάρχει στην πρώτη Πράξη Νομοθετικού Περιεχομένου, που προβλέπει την πληρωμή δαπανών από τα νοσοκομεία σε ιδιωτικά εργαστήρια, για τη διενέργεια διαγνωστικών τεστ. Εδώ, αγαπητέ Υπουργέ, πραγματικά η διαχείριση είναι τραγική, επαναλαμβάνω, είναι τραγική. Δεν είναι δυνατόν η οργανωμένη πολιτεία, το Υπουργείο Υγείας, το κράτος, σε μία περίοδο, που ήταν αναμενόμενο, διεθνώς ότι θα υπάρχει έξαρση κρουσμάτων και εννοώ το peak της καλοκαιρινής περιόδου και τις αρχές του Σεπτέμβρη, με το άνοιγμα των σχολείων και με την επιστροφή των εκδρομέων, με το πέρας των διακοπών, δεν είναι δυνατόν να μην υπάρχει πρόνοια, για επαρκή αριθμό διαγνωστικό τεστ και αντιδραστηρίων στη χώρα.

Δεν είναι δυνατόν στο κράτος, το μεγαλύτερο δημόσιο εργαστήριο, το Εθνικό Κέντρο Αιμοδοσίας να δηλώνει αδυναμία να κάνει διαγνωστικά τεστ, αυτή την περίοδο, ενώ ο ιδιωτικός τομέας έχει αυτή τη δυνατότητα και, βεβαίως – και αυτό είναι το χειρότερο από όλα – να υπάρχει με απόφαση του Υπουργείου, εντολή του Υπουργείου – το είπε με σαφήνεια ο Διοικητής της Περιφέρειας, απόφαση να κατευθυνθούν δείγματα από τα δημόσια νοσοκομεία του λεκανοπεδίου, σε συγκεκριμένο διαγνωστικό εργαστήριο του οποίου επιστημονικός υπεύθυνος τυγχάνει να είναι ένα μέλος της Επιτροπής Εμπειρογνωμόνων και, μάλιστα, ένα μέλος σε Επιτροπής, που έχει διακριθεί στο να προσπαθεί να δώσει υπερεπιστημονική συνηγορία, σε προηγούμενες πολιτικές αποφάσεις της Κυβέρνησης, όπως για το άνοιγμα των σχολείων π.χ..

Εδώ, υπάρχει σκανδαλώδης διαχείριση. Είναι μείζον ηθικό και πολιτικό ζήτημα για την Κυβέρνηση και δεν έχουμε πάρει την παραμικρή απάντηση. Αν δεν καταλαβαίνετε ότι αυτήν ακριβώς την περίοδο, που υπάρχει και δυσπιστία, σε ένα κομμάτι της κοινωνίας, ότι πρέπει να περιφρουρηθεί το κύρος των επιστημονικών οργάνων, των εμπειρογνωμόνων, το κύρος των θεσμών, αν δεν καταλαβαίνετε ότι τώρα είναι που πρέπει να βάλετε δικλείδες ασφαλείας, τώρα είναι που πρέπει να θωρακιστεί θεσμικά η διαφάνεια και η προσήλωση στα επιστημονικά στάνταρτ, στη λειτουργία αυτών των επιτροπών, αν δεν καταλαβαίνετε ότι τώρα πρέπει να μπουν ασυμβίβαστα και ρυθμίσεις, για σύγκρουση συμφερόντων, που θα τηρηθούν επακριβώς, είστε βαθιά νυχτωμένοι. Δεν μπορείτε, με αυτόν τον τρόπο, να πείσετε ότι κάνετε το καλύτερο δυνατό, ότι διαχειρίζεστε, με έντιμο τρόπο, το δημόσιο χρήμα, ότι δεν μεροληπτείτε υπέρ συγκεκριμένων συμφερόντων, ότι πραγματικά σας νοιάζει η επένδυση στο Δημόσιο Σύστημα Υγείας.

Πραγματικά, περιμένω. Δεν έχω δει καμία δήλωση, μέχρι στιγμής. Περιμένω την πολιτική ηγεσία του Υπουργείου να τοποθετηθεί. Δεν αναφέρομαι στο γεγονός ότι το ΕΚΕΑ, το οποίο είχε τη δυνατότητα και εμείς σας το υποδείξαμε, να το αξιοποιήσετε. Προς τιμήν σας, το κάνατε. Η παραγωγική του δυνατότητα έφτανε μέχρι και 3.500 και 4.000 δείγματα τη μέρα. Δεν το αξιοποιήσατε πλήρως, το κρατήσατε στα 1.000 δείγματα και αρχίσατε να κάνετε συνεργασίες, ακόμη και από μεγάλα νοσοκομεία της Θεσσαλονίκης, όπως το Παπανικολάου, να στέλνετε δείγματα στα ιδιωτικά κέντρα και τώρα, που υπάρχει και μια υποχώρηση και της παραγωγικής δυνατότητας του ΕΚΕΑ, σπρώχνετε ύλη του δημοσίου, τεστ, που θα έπρεπε να γίνονται δωρεάν από το δημόσιο σύστημα υγείας και σε πολύ χαμηλότερη τιμή, σε συγκεκριμένο ιδιωτικό διαγνωστικό κέντρο ! Αυτό είναι σκανδαλώδες και απαιτούμε καθαρούς κοινωνικούς όρους, για να μπορούμε, από εδώ και πέρα, να συνεννοούμαστε, γιατί είναι, προφανώς, απαραίτητη η πολιτική συνεννόηση, όπως είναι απαραίτητες και οι κοινωνικές συναινέσεις, για να μπορούμε, να συνεννοηθούμε, από εδώ και πέρα.

Κλείνω με μια κουβέντα μόνο, γιατί το είπε και χθες ο Πρωθυπουργός. Εμείς δεν επιχαίρουμε, κύριοι της Συμπολίτευσης, επειδή ζορίζεται η κατάσταση, γιατί ξέρουμε ότι αυτό το ζόρι είναι στους ώμους της κοινωνικής πλειοψηφίας και είναι πολιτικά βλακώδες να επενδύει κάποιος στην καταστροφή και στην αποτυχία, αλλά αυτό, το οποίο απαιτούμε, για να δώσουμε όλοι μαζί τη μάχη, να αναχαιτιστεί η πανδημία, γιατί αυτό είναι εθνικό στοίχημα, είναι να υπάρχουν καθαροί όροι στο παιχνίδι.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Πριν δώσουμε τον λόγο στον κ. Λεονταρίδη, που θα συνδεθεί, προχωρήστε. Κυρίες και κύριοι συνάδελφοι, σας είχα πει νωρίτερα, ότι αναμενόταν ένα νομοσχέδιο για τον αθλητισμό, γι’ αυτό και είπαμε η συνεδρίαση της Πέμπτης να γίνει στις 4 μ.μ. Επειδή αυτό δεν υπάρχει, μπορούμε να ξεκινήσουμε νωρίτερα. Άρα, με τη σύμφωνη γνώμη όλων μας, η συνεδρίαση να αρχίσει την Πέμπτη στις 2 μ.μ.

**ΠΑΥΛΟΣ ΠΟΛΑΚΗΣ:** *(Ομιλία εκτός μικροφώνου)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Όχι, την Πέμπτη. Η δεύτερη ανάγνωση. Αντί για 4 μ.μ. να έρθουμε λίγο νωρίτερα και να τελειώνουμε και νωρίτερα. Η δεύτερη ανάγνωση, κ. Πολάκη. Ναι.

**ΠΑΥΛΟΣ ΠΟΛΑΚΗΣ:** *(Ομιλία εκτός μικροφώνου)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Αύριο έχουμε πει στις 12 μ.μ. οι φορείς και στις 3 μ.μ. τα άρθρα και την Πέμπτη, αντί για τις 4 μ.μ., που ελέχθη νωρίτερα, να αρχίσουμε στις 2 μ.μ. και να τελειώσουμε νωρίτερα.

**ΠΑΥΛΟΣ ΠΟΛΑΚΗΣ:** *(Ομιλία εκτός μικροφώνου)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Νομίζω τα έχουν υπολογίσει.

**ΠΑΥΛΟΣ ΠΟΛΑΚΗΣ:** *(Ομιλία εκτός μικροφώνου)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Λέμε στις 2 μ.μ. και θα το διαχειριστούμε ανάλογα.

Το λόγο έχει ο συνάδελφος, ο κ. Θεόφιλος Λεονταρίδης, ο οποίος θα συνδεθεί μέσω υπολογιστή.

**ΘΕΟΦΙΛΟΣ ΛΕΟΝΤΑΡΙΔΗΣ:** Κύριε Πρόεδρε, κυρίες και κύριοι συνάδελφοι, η χώρα μας αντιμετωπίζει, ταυτόχρονα, δύο εξωγενείς προκλήσεις, που είναι η συνεχιζόμενη τουρκική προκλητικότητα και η πανδημία του κορωνοϊού. Είναι, λοιπόν, εθνική υποχρέωση να υπάρχει συστράτευση και όχι διχαστική αντιπαράθεση, γενναιότητα και όχι μικροψυχία, υπευθυνότητα, πάνω απ’ όλα, και όχι λαϊκισμός, αλήθεια και όχι ψέμα. Όσον αφορά την τουρκική προκλητικότητα, απαντάμε με πολιτική, διπλωματική και επιχειρησιακή ετοιμότητα και αποφασισμένοι να κάνουμε ό,τι χρειαστεί για την προστασία των κυριαρχικών μας δικαιωμάτων.

Σε ό,τι αφορά τον κορωνοϊό, που είναι και το νομοθέτημά μας, το επόμενο διάστημα παραμένει κρίσιμο για δύο λόγους. Ο πρώτος είναι το άνοιγμα των σχολείων μας, που αν τηρήσουμε τα μέτρα, που συστήνουν οι ειδικοί και έχει αποφασίσει η Κυβέρνηση, όλα θα πάνε καλά.

Ο δεύτερος λόγος είναι ο εφησυχασμός, η σταθεροποίηση και η μείωση των κρουσμάτων, η οποία δεν πρέπει να μας κάνει να χαλαρώσουμε ξανά. Η χώρα μας, που όλο αυτό το διάστημα, καλείται να αντιμετωπίσει το πρόβλημα της πανδημίας, προβαίνει στη λήψη όλων των κατάλληλων και αναγκαίων εργαλείων, για την πραγματοποίηση του συνόλου των πολιτικών και δράσεων της πολιτείας και για την άμβλυνση των επιπτώσεων του κορωνοϊού, προκειμένου να θωρακιστεί, στο σύνολό της, η ελληνική κοινωνία. Εισάγονται ρυθμίσεις αρμοδιότητας του Υπουργείου Εργασίας και Κοινωνικών Υποθέσεων και διευρύνεται το πεδίο εφαρμογής του μέτρου της αναστολής συμβάσεων εργασίας, εργαζομένων και σε επιχειρήσεις - εργοδότες στους τομείς του επισιτισμού, του πολιτισμού και του αθλητισμού καθώς και κάθε άλλου κλάδου, που πλήττεται σημαντικά, εξαιτίας της πανδημίας. Ένταξη εργαζομένων στο μηχανισμό «ΣΥΝ-ΕΡΓΑΣΙΑ», απασχόληση ιδιωτών ιατρών, σε δημόσια νοσοκομεία, για την αντιμετώπιση έκτακτων αναγκών, διάθεση ειδικού εξοπλισμού ΜΕΘ και ΜΑΦ και έκτακτη ανάκληση κλινών, λόγω έκτακτων αναγκών δημόσιας υγείας. Λαμβάνονται έκτακτα μέτρα, για την ενίσχυση των συγκοινωνιών, την προμήθεια μέτρων ατομικής προστασίας και την πρόσληψη προσωπικού καθαριότητας των σχολικών μονάδων, την στήριξη των τουριστικών επιχειρήσεων και της αγοράς εργασίας. Γίνεται επέκταση της μείωσης μισθώματος επαγγελματικών μισθώσεων, μισθώσεων κύριας κατοικίας, εξαρτώμενων μελών, φοιτητών και μισθώσεων ναυτικών. Παίρνονται μέτρα για τη στήριξη των εκμισθωτών. Καταβολή αποζημίωσης ειδικού σκοπού σε εργαζομένους, που τίθενται σε αναστολή και εποχιακούς εργαζόμενους. Προσλήψεις προσωρινών αναπληρωτών εκπαιδευτικών και μελών ειδικού εκπαιδευτικού προσωπικού και ειδικού βοηθητικού προσωπικού.

Παράταση συμβάσεων ιδιωτικού δικαίου ορισμένου χρόνου, μέχρι τις 31/12/2021, προσωπικού φύλαξης, σίτισης και καθαριότητας στα νοσοκομεία. Στελέχωση με εξειδικευμένο ιατρο-νοσηλευτικό προσωπικό των κλινών νοσηλείας των μονάδων εντατικής θεραπείας (ΜΕΘ) των νοσοκομείων.

Παροχή διευκολύνσεων σε γονείς – υπαλλήλους.

Όσον αφορά στο επόμενο χρονικό διάστημα, στους σχεδιασμούς της Κυβέρνησης, για τη στήριξη της οικονομίας, περιλαμβάνονται η ενεργοποίηση του τρίτου κύκλου της επιστρεπτέας προκαταβολής, ύψους άνω του 1 δις ευρώ, η καταβολή των αναδρομικών στους συνταξιούχους, ύψους 1,4 δις, η έναρξη καταβολής της επιδότησης της δόσης του δανείου, μέσω του προγράμματος – γέφυρα, με τις πρώτες καταβολές να προγραμματίζονται, για το τέλος Οκτωβρίου, η στήριξη των εργαζομένων, μέσω της επέκτασης των υφισταμένων μέτρων, η αναστολή των φορολογικών υποχρεώσεων, αλλά και των αποζημιώσεων των ιδιοκτητών ακινήτων, λόγω του υποχρεωτικού κουρέματος των ενοικίων και, στο μέτωπο της ενίσχυσης της ρευστότητας, σχεδιάζονται εγγυημένα τραπεζικά δάνεια, επέκταση του ΤΕΠΙΧ 2, κατά 500 εκατομμύρια ευρώ με 1 δις ευρώ.

Κυρίες και κύριοι συνάδελφοι, τελειώνοντας, η Αξιωματική Αντιπολίτευση αρνείται να στηρίξει αυτήν την εθνική προσπάθεια και προσπαθεί να κερδοσκοπήσει κομματικά, ακόμη και από ζητήματα, που υπερβαίνουν τις ανθρώπινες δυνάμεις, ποντάροντας σε δυσμενείς εξελίξεις, που θα απογοητεύσουν τον κόσμο και θα τον στρέψουν ενάντια στην Κυβέρνηση. Αυτό, όμως, το καταλαβαίνει ο κάθε πολίτης, γι’ αυτό και γυρίζει την πλάτη σ΄ αυτού του είδους σκόπιμη επιλογή. Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών)**: Ευχαριστούμε τον κ. Λεονταρίδη, από τη Νέα Δημοκρατία.

Τον λόγο έχει ο κ. Ζαχαριάδης, από τον ΣΥΡΙΖΑ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, κύριοι συνάδελφοι, θα ήθελα να ξεκινήσω με μια επισήμανση, διότι το λεγόμενο «κίνημα κατά της μάσκας», σε όλο τον κόσμο, αλλά και στη χώρα μας, την Ελλάδα, έχει δυστυχώς αιτίες και ερμηνεία. Ως κοινωνίες, δεν συγκρουστήκαμε με δεισιδαιμονίες, δογματισμούς, θεωρίες συνομωσίας μέχρι τέλους, όχι όλοι, άλλοι λιγότερο, άλλοι περισσότερο, αλλά αυτή είναι η πραγματικότητα. Συνεχίζουμε, ως κοινωνία και ως πολιτικό σύστημα, να υποκύπτουμε σε παραλογισμούς και ανορθολογισμούς, σε αντιεπιστημονικές προσεγγίσεις στο δημόσιο διάλογο. Επαναλαμβάνω, όχι όλοι, άλλοι λιγότερο, άλλοι περισσότερο, αλλά τα απόνερα της μη σαρωτικής κυριαρχίας του Διαφωτισμού απειλούν να μας πνίξουν και η μάχη πρέπει να δοθεί από όλους μας και πρέπει να δοθεί τώρα. Δυστυχώς, το λέω και το εννοώ, έχει χαθεί ο έλεγχος. Το κλίμα φαίνεται να θυμίζει 2011 – 2012, ίσως και χειρότερα. Πολιτικές ηγεσίες και κάποια media τα βλέπουν όλα «μια χαρά», βγαίνουν και κάποιες τέτοιες μετρήσεις της κοινής γνώμης και το επιβεβαιώνουν. Όλοι διαβεβαιώνουν ότι σε 6 μήνες, σε 1 χρόνο, θα υπάρξει επιστροφή στην κανονικότητα, αλλά τα πάντα δείχνουν ότι η ζημιά ήρθε, για να μείνει. Η ζημιά είναι εδώ, για να φτιάξει μια νέα πραγματικότητα, δυστυχώς.

Διαβάζουμε στον ημερήσιο τύπο «ύφεση 15,2%», σοκαριστική, και από κάτω μια υποσημείωση, «ελπιδοφόρα». Πραγματικά, θέλω να ρωτήσω αυτούς, που το υποστηρίζουν αυτό το πράγμα, εάν αυτό είναι το καλό σενάριο, εάν αυτό είναι το ελπιδοφόρο, ποιο είναι το κακό; Δηλαδή, τι θα έπρεπε να συμβεί στη χώρα, για να πούμε ότι τα πήγαμε άσκημα; 20%, 25% ; Διότι έχω την εντύπωση ότι στο β΄ τρίμηνο είτε είχαμε ύφεση 5% είτε 15% είτε 25% είχε φτιαχτεί ο ίδιος επικοινωνιακός μηχανισμός, που θα έλεγε ότι το μήνυμα είναι «ελπιδοφόρο».

Η ανεργία των νέων ανθρώπων έχει φτάσει στο 37,5%, η επίσημα καταγεγραμμένη, αυτό και αν είναι «ελπιδοφόρο»! Τρομερά «ελπιδοφόρο»!

Μετά από μια δεκαετία, με ανεργία των νέων τεράστια, μόλις ισορρόπησε η οικονομία και η αγορά εργασίας, από το 2017 και μετά, τα νούμερα εκτοξεύονται. Απόλυτος δημοσιονομικός εκτροχιασμός, με ταυτόχρονη κατάρρευση των κοινωνικών δεικτών. Πιστεύω ότι και αυτό πρέπει να το θεωρήσουμε, ως τρομερά «ελπιδοφόρο».

Σε λίγες μέρες, ανοίγουν τα σχολεία. Πέρασαν 6 μήνες από την αρχή της πανδημίας. Υπήρχε όλος ο χρόνος, για να προσληφθούν μόνιμοι καθηγητές, για να προσληφθούν περισσότεροι αναπληρωτές, για να αναζητηθούν κτιριακές υποδομές, όπως έγινε στην Ιταλία, στη Δανία και αλλού. Δυστυχώς, τα σχολεία ανοίγουν, με μόνη διαφορά, σε σχέση με το προηγούμενο έτος, τη χρήση μάσκας και το ατομικό παγουρίνο. Μάλιστα, σε κάποιες τάξεις θα είναι και περισσότεροι μαθητές, σε σχέση με πέρσι και αυτό όχι γιατί η Κυβέρνηση δεν μπορούσε διαφορετικά, αλλά γιατί δεν ήθελε διαφορετικά. Διότι αυτή η Κυβέρνηση δεν βλέπει αυτή την κρίση, ως μία ευκαιρία, για ένα καλύτερο δημόσιο σχολείο, για καλύτερες κτιριακές υποδομές, για προσλήψεις δασκάλων και καθηγητών. Θέλω και σήμερα να σας προειδοποιήσουμε, εγκαίρως. Μην τολμήσετε, εάν το σχέδιο για το άνοιγμα των σχολείων, εν μέσω πανδημίας, δεν πετύχει, να φορτώνετε την ευθύνη στα παιδιά, στους μαθητές και τους εκπαιδευτικούς. Η ευθύνη θα είναι όλη δική σας και μην τολμήσετε καν να τη μεταθέσετε στην Επιστημονική Επιτροπή. Η Επιστημονική Επιτροπή εισηγείται. Αυτή που αποφασίζει είναι η Κυβέρνηση.

Όπως «δεν βλέπετε» την πανδημία, εντός και εκτός εισαγωγικών, ως ευκαιρία για καλύτερο σχολείο, δεν τη βλέπετε, ως ευκαιρία και για καλύτερο δημόσιο σύστημα υγείας. Δεν μπορείτε να ξεκολλήσετε από τις εμμονές σας, προ πανδημίας, περί ιδιωτικοποίησης και περί απίσχνασης των δομών της δημόσιας υγείας. Προσωπικά, επισκέφτηκα τα νοσοκομεία Γεννηματάς, το Σωτηρία, το Φλέμινγκ, το Σισμανόγλειο, τον μήνα Ιούλιο. Η κατάσταση, κύριε Υπουργέ, είναι πάρα πολύ δύσκολη. Η πρώτη και η δεύτερη γραμμή άμυνας του ΕΣΥ έχουν μεγάλα κενά, σε προσωπικό και υποδομές. Όλα αυτά τα χειροκροτήματα του Μαΐου και του Ιουνίου τι έγιναν; Τα πήρε ο άνεμος ή θα γίνουν πολιτικές;

Δεν είναι ευκαιρία για καλύτερη παιδεία, δεν είναι καλή ευκαιρία για καλύτερη υγεία, είναι όμως ευκαιρία για γκρέμισμα εργασιακών σχέσεων. Μας πάει η Κυβέρνηση, δυστυχώς, σε σκοτεινές εποχές και θέλω απάντηση από τον κ. Βρούτση. Μας είπε η ύφεση του πρώτου εξαμήνου είναι 7,9%. Θα τα πούμε λίγο πιο αναλυτικά. Η ύφεση του πρώτου τριμήνου είναι 0,9%, η ύφεση του δευτέρου τριμήνου είναι 15,2%. Είμαστε πέμπτοι από το τέλος. Το πρώτο τρίμηνο, εκτός από 15 μέρες, ήταν εκτός της πανδημίας του κορωνοϊού και οι προβλέψεις για το τρίτο τρίμηνο είναι δραματικές. Όσα επικοινωνιακά κόλπα και αν επιστρατεύσει ο κύριος Βρούτσης, την καθημερινότητα των Ελληνίδων και των Ελλήνων δεν την αλλάζει.

Μιας και μιλάμε για το χαρτοφυλάκιο του κυρίου Βρούτση και μας συγκρίνει με τις άλλες ευρωπαϊκές χώρες, να μας εξηγήσει γιατί από το πρόγραμμα SUR η Ελλάδα πήρε 2,7 δισ., η Πορτογαλία πήρε 5,9 δισ. που έχει και προοδευτική Κυβέρνηση, που λοιδορήθηκε, προηγουμένως από τον Υπουργό, και το Βέλγιο πήρε 7,8 δις; Πληθυσμός χωρών ανάλογος, ανεργία μεγαλύτερη στην Ελλάδα. Αν θέλει ο κ. Βρούτσης να του δώσουμε τηλέφωνα επικοινωνίας, για να μπορέσει εκεί πέρα να επικοινωνήσει, γιατί είμαστε τελευταίοι σε αυτό!

Πώς ξεκινά, κύριε Βρούτση, η χρονιά για την εργασία; Μας ρωτά ο κ. Βρούτσης, αν θα προστατέψουμε την εργασία, σε περίοδο πανδημίας. Δηλαδή, εάν τις υποδομές και τα δίκτυα προστασίας δεν τα φτιάχνουμε για τις κρίσεις, για ποιο λόγο τα φτιάχνουμε; Θα πει κάποιος, βέβαια, εντάξει, η Νέα Δημοκρατία θέλει να γκρεμίζει και όταν πηγαίνει καλύτερα η οικονομία και το ΑΕΠ, αλλά στην κρίση δοκιμάζεται το δίχτυ προστασίας. Λέει καθυστερήσαμε ένα μήνα να πληρώσουμε με το σύστημα «ΕΡΓΑΝΗ» και αυτό πρέπει να μας αναγνωριστεί και ως θετικό. Από τον Ιούλιο έχουν να πληρωθούν επιδόματα και πάμε μέσα Σεπτέμβρη και ομολόγησε μόνος του, για το δώρο Πάσχα. Το Πάσχα, εξ όσων γνωρίζω, δεν είναι, κύριε Βρούτση, στις αρχές Αυγούστου. Πάλι εδώ πέρα ψέματα λέτε !

 Μπαίνουμε σε μία δύσκολη φάση. Θα υπάρχει τηλε-εργασία. Είμαστε μία χώρα με απολύτως διαλυμένο πλαίσιο για τηλε-εργασία. Τα ερωτήματα είναι ποιος πληρώνει το κινητό του εργαζόμενου, που υπερχρεώνεται, για να επικοινωνεί με τη δουλειά του; Ποιος πληρώνει το ίντερνετ από το σπίτι; Ποιος πληρώνει τη θέρμανση 24 ώρες το 24ωρο, που θα ξεκινήσει από τον Οκτώβριο και τον Νοέμβριο;

Πώς διασφαλίζεται η υπερωρία με mail και τηλέφωνο εκτός ωραρίου από έναν προϊστάμενο; Ποιος πληρώνει την υποδομή σε κινητά, τάμπλετ και λάπτοπ; Αυτά είχαν όλο το χρόνο να τα προγραμματίσουν και να δρομολογήσουν λύσεις και δεν έκαναν τίποτα, γιατί δεν ήθελαν να κάνουν τίποτα. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών)**: Ευχαριστούμε τον κ. Ζαχαριάδη, από το ΣΥ.ΡΙΖ.Α.

Το λόγο έχει η κυρία Μαρία Αθανασίου, από την Ελληνική Λύση.

**ΜΑΡΙΑ ΑΘΑΝΑΣΙΟΥ**: Ευχαριστώ, κύριε Πρόεδρε.

Συζητάμε, σήμερα, την κύρωση της από 10/08/2020 Πράξης Νομοθετικού Περιεχομένου «Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας».

Στο άρθρο 5, γίνεται πάλι λόγος για απευθείας αναθέσεις, κύριε Υπουργέ. Σίγουρα χρειάζεται το ΕΚΑΒ να έχει επάρκεια ιατροτεχνολογικού εξοπλισμού και ανταλλακτικών ασθενοφόρων, αλλά φαντάζει, ως πρόφαση, ο ιός για τέτοιες εξαιρετικές ρυθμίσεις. Δεν είναι, δηλαδή, απρόβλεπτο γεγονός αυτές οι βασικότερες προμήθειες για τη λειτουργία του ΕΚΑΒ. Όπως καταλαβαίνετε, δημιουργούνται εύκολα απορίες και υπόνοιες μεροληψίας και αδιαφάνειας. Η Ελλάδα μπαίνει σε ένα νέο κύκλο εσωστρέφειας και οικονομικής κρίσης. Δεν μπορεί η Κυβέρνηση να διαθέτει μ’ αυτό τον τρόπο το δημόσιο χρήμα. Είναι απαράδεκτο και κοινωνικά κατακριτέο να επιδίδεται, συνέχεια, σε απευθείας διαγωνισμούς.

Στο άρθρο 6, κάνει λόγο για παράταση συμβάσεων. Χρειαζόμαστε μόνιμη στελέχωση του Εθνικού Συστήματος Υγείας και όχι επιδερμικές βελτιώσεις, μόνο και μόνο για τα μάτια του κόσμου. Από τον Μάρτιο μέχρι σήμερα, δεν θα μπορούσαν να κινηθούν διαδικασίες για την πρόσληψη τακτικού ή έκτακτου προσωπικού, με νόμιμες διαδικασίες και πάμε σε συνεχείς παρατάσεις των διορισμών;

Στο άρθρο 7, ορίζονται ο τρόπος έγκρισης της απασχόλησης των ιδιωτών στα δημόσια νοσοκομεία και η καταβαλλόμενη αμοιβή για τις παρεχόμενες υπηρεσίες, ενώ παρέχεται ρητά η δυνατότητα ένταξης στο πρόγραμμα εφημεριών κάθε νοσοκομείου και καθορίζεται το ύψος των αμοιβών, που καταβάλλεται για τη συμμετοχή τους.

Στο άρθρο 8, δεν αποσαφηνίζονται τα κριτήρια επιλογής αυτών των 600 γιατρών, ούτε οι ώρες εργασίας ή απασχόλησης. Πέραν αυτού, όμως, παρ’ όλες τις προσλήψεις γιατρών, που διατείνεστε ότι έγιναν, στην πραγματικότητα, ο αριθμός των γιατρών ΕΣΥ, σύμφωνα με τα επίσημα στοιχεία, έχει μειωθεί και αυτό είναι άξιο απορίας. Δεν είναι μόνο αυτό! Στο παρόν άρθρο, προτίθεστε να προσλάβετε, για τις ανάγκες του κορωνοϊού, ιδιώτες γενικούς χειρουργούς και ιδιώτες μαιευτήρες γυναικολόγους. Με ποια ακριβώς συνάφεια; Ποιος ο συσχετισμός αυτών των ειδικοτήτων, με τις ανάγκες του κορωνοϊού; Μήπως ο μόνος συσχετισμός αφορά τις ΣΔΙΤ στην υγεία, που ήταν και το αρχικό σας σχέδιο; Με πρόφαση τον κορωνοϊό, δεν επιχειρείτε τίποτα άλλο, παρά την αλλοίωση του Εθνικού Συστήματος Υγείας. Η αναβάθμιση του ΕΣΥ είναι θέμα ζωτικής σημασίας. Γι’ αυτό το λόγο, στελεχώστε με το απαραίτητο προσωπικό τις ΜΕΘ, για να μην έχουμε κλίνες, χωρίς γιατρούς, προσλάβετε εξειδικευμένο προσωπικό να χειρίζεται τον τελευταίας τεχνολογίας ιατρικό εξοπλισμό των δημόσιων νοσοκομείων μας, επανδρώστε τα νοσοκομεία και τα κέντρα υγείας των ακριτικών νησιών μας, για να νιώθουν ασφαλείς οι ακρίτες μας, όλο το χρόνο και αφήστε στην άκρη τις ΣΔΙΤ.

Στο άρθρο 9, αναφέρεται ότι αποζημιώνονται οι φορείς, στους οποίους απεστάλησαν από τα νοσοκομεία του ΕΣΥ δείγματα βιολογικού υλικού ασθενών τους, ύποπτων ως νοσούντων με κορωνοϊό. Ποιοι ήταν αυτοί οι φορείς και με ποια διαδικασία επιλέχθηκαν;

Στο άρθρο 10, για μια ακόμα φορά η Ν.Δ. συνεχίζει το παραμύθι της, κατά παρέκκλιση κάθε διάταξης, περί δημοσίων συμβάσεων. Δυστυχώς και πάλι, φαίνεται να χρησιμοποιείται ο ιός, ως όχημα αδιαφανών διαδικασιών δημόσιων προμηθειών και συμβάσεων. Εδώ, όμως, μιλάμε για υγειονομικό υλικό και φάρμακα. Δεν είναι δυνατόν να έχουμε, ως μόνο κίνητρο, τη χαμηλότερη τιμή, τα στοκ, το οποίο ελλοχεύει σοβαρούς κινδύνους για τη δημόσια υγεία.

Στο άρθρο 11, θα μπορούσε να υπάρχει πρόβλεψη στη διάταξη για έλεγχο ποιότητας και ακύρωσης της σύμβασης και των πληρωμών, εάν αποδειχθεί ακαταλληλότητα. Γι’ αυτόν ακριβώς τον λόγο και εξαιτίας της πρόβλεψης για ανάρτηση των προσκλήσεων, μόνο στη σελίδα του ΕΚΑΒ, για πέντε ημέρες, δημιουργούνται εύλογες υποψίες αδιαφάνειας και πρόθεσης διάθεσης δημοσίου χρήματος σε ανθρώπους της Κυβέρνησης.

Το άρθρο 12 θέτει σε κίνδυνο τα προσωπικά δεδομένα των πολιτών. Ως «Ελληνική Λύση», λέμε όχι, στο ηλεκτρονικό φακέλωμα, χωρίς την απαραίτητη συναίνεση. Χρειάζεται ιδιαίτερη και αυξημένη προσοχή όσον αφορά τα προσωπικά στοιχεία των ασθενών.

Το άρθρο 13 παρέχει υπερεξουσίες στον Υπουργό Υγείας. Δεν γίνεται ο Υπουργός να ξεγυμνώνει κάποια νοσοκομεία, χωρίς τη σύμφωνη γνώμη άλλης συναρμόδιας Αρχής, θέτοντας σε κίνδυνο τη ζωή των ασθενών. Θα πρέπει να βρεθούν τρόποι να αυξηθούν ΜΕΘ και ΜΑΦ στα ίδια τα νοσοκομεία και μάλιστα, πιο μόνιμη κατάσταση. Τις έχουμε ανάγκη αυτές τις μονάδες. Άραγε, που είναι εκείνες οι ΜΕΘ, που θα δημιουργούσε το Ίδρυμα Σταύρος Νιάρχος;

Στο άρθρο 15, γίνεται λόγος για παράταση των συμβάσεων των οικογενειακών γιατρών. Υπάρχει η εύλογη απορία, ως προς το γιατί δε λύνεται οριστικά το ζήτημα με τους οικογενειακούς γιατρούς και πηγαίνουμε από παράταση σε παράταση. Σε γενικές γραμμές, η από 10/8/2020 ΠΝΠ έχει ελάχιστα θετικά στοιχεία και πολλά αρνητικά, όπως είναι οι παρεκκλίσεις του νόμου, για τη σύναψη δημοσίων συμβάσεων και η διάθεση κονδυλίων του Υπουργείου Μετανάστευσης και Ασύλου, προκειμένου να δοθεί πιο γρήγορα άσυλο και να γεμίσει η Ελλάδα μας λαθρομετανάστες.

Όσον αφορά την κύρωση της από 22/8/2020 ΠΝΠ και την προμήθεια μέσων ατομικής προστασίας μαθητών και εκπαιδευτικών από την πανδημία του κορωνοϊού, που κάνει λόγο το άρθρο 4, στο μέρος Β΄, ως «Ελληνική Λύση», είμαστε αντίθετοι στις μάσκες στα σχολεία και επομένως, είμαστε αρνητικοί και στο άρθρο αυτό και κατ’ επέκταση σε όλη την ΠΝΠ. Η απαράδεκτη υποχρέωση μικρών παιδιών να φορούν υποχρεωτικά παντού μάσκα, στα σχολεία, εγκυμονεί κινδύνους για την υγεία τους και την ψυχοκοινωνική τους ανάπτυξη και εν πάση περιπτώσει, αν πρέπει, όπως το έχω πει και σε άλλες Επιτροπές, να δώσουμε μεγάλο στόμφο, είναι οι ευπαθείς ομάδες και οι μεγάλης ηλικίας. Οι ευπαθείς ομάδες, όμως, που εργάζονται, μπορούν να εργάζονται από το σπίτι και οι μεγάλης ηλικίας να μην μετακινούνται άσκοπα και να φορούν, οπωσδήποτε, τη μάσκα.

Τι να πρωτοσχολιάσουμε; Την αδιαφανή διαφανή διαδικασία διαπραγμάτευσης, χωρίς δημοσίευση προμήθειας των μασκών, χωρίς καν να τίθενται στο νόμο εύλογα ανώτατα ποσά ανά τεμάχιο; Προφανώς και θέλει να μοιράσει εκατομμύρια η Κυβέρνηση σε κάποιους δικούς της. Αξίζει να σημειωθεί ότι στο άρθρο 23, στις διατάξεις του Υπουργείου Εργασίας και Κοινωνικών Υποθέσεων, γίνεται λόγος σύστασης συλλογικών οργάνων για την προστασία των ευπαθών ομάδων του πληθυσμού, που διαβιούν σε κλειστές δομές. Ζητείται από εμάς να δώσουμε εξουσιοδότηση στην Κυβέρνηση να συστήνει συλλογικά όργανα; Ποια θα είναι αυτά και ποιοι θα τα στελεχώνουν, κατά το δοκούν, με το αιτιολογικό δήθεν της προστασίας ευπαθών ομάδων, στις οποίες υπάγονται και οι λαθρομετανάστες; Η «Ελληνική Λύση», προφανώς και είναι ενάντια σε όλο αυτό.

Στο άρθρο 33, αρμοδιότητας του Υπουργείου Υγείας, χρειάζεται ιδιαίτερη προσοχή. Το άρθρο αυτό εξαιρεί τα εμβόλια, που θα αγοραστούν, από τη μηνιαία δαπάνη των φορέων κοινωνικής ασφάλισης και καλεί εμάς να δώσουμε εξουσιοδότηση στον κ. Κικίλια και στον κ. Σταϊκούρα να καθορίσουν αυτοί το ύψος της δαπάνης για τα εμβόλια. Δε νομίζω ότι χρειάζονται περαιτέρω σχόλια για την αρνητική μας ψήφο.

Επίσης, χρειάζεται ιδιαίτερη προσοχή για το άρθρο 37. Μια ανώνυμη εταιρεία θα συλλέγει και θα επεξεργάζεται όλα τα οικονομικά και ιατρικά στοιχεία, καθώς και όλα τα στοιχεία από τον ιατρικό και διοικητικό φάκελο των ασθενών των νοσοκομειακών δομών της χώρας για λογαριασμό του Υπουργείου Υγείας. Ανεπίτρεπτο. Ελλοχεύει κινδύνους για τα προσωπικά δεδομένα των πολιτών.

Τέλος, το άρθρο 39 δημιουργήθηκε, για να βολέψει τα δικά σας «γαλάζια παιδιά». Πώς αλλιώς θα δικαιολογηθούν οι αρμοδιότητες, που περιγράφονται; Είναι πραγματικά αστείες ορισμένες. Μέριμνα για την εκπλήρωση των εθιμοτυπιών του υποχρεώσεων. Επιμέλεια για την προμήθεια και διαχείριση υλικών. Συγκέντρωση των αναγκαίων στοιχείων για την ενημέρωση του.

Συνοψίζοντας, υπάρχουν αρκετές αρνητικές ρυθμίσεις, κυρίως, για την έμμεση χρηματοδότηση των λαθροεισβολέων, τη βιαστική οικονομική λογιστική προετοιμασία για την αγορά εμβολίων, την προμήθεια των εσφαλμένα υποχρεωτικών μασκών στα σχολεία και την εν γένει καθιέρωση των απευθείας αναθέσεων στις δημόσιες συμβάσεις, κατά παρέκκλιση των κειμένων διατάξεων. Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Το λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε. Κύριε Πρόεδρε, για τον εργασιακό μεσαίωνα, που φέρνετε, εν μέσω της πανδημίας, δεν θα τοποθετηθώ. Μίλησαν πολύ αναλυτικά οι συνάδελφοι από τον ΣΥΡΙΖΑ, που τοποθετήθηκαν, προηγουμένως. Θα αναφερθώ σε μερικά συγκεκριμένα άρθρα του νομοσχεδίου, τα οποία αποδεικνύουν, με τον καλύτερο τρόπο, το τι ακριβώς κάνετε και πόσο πολύ μας δουλεύετε, κύριε Υπουργέ.

Πρώτον, το άρθρο 5ο , έκτακτες προμήθειες ανταλλακτικών ΕΚΑΒ. Πάλι, με αφορμή τον κορωνοϊό, πρόσκληση για ανταλλακτικά. Είστε 14 μήνες Κυβέρνηση, μπορείτε να μου πείτε τι έχετε κάνει με το διαγωνισμό της Περιφέρειας Αττικής, για τα 60 ασθενοφόρα, τον οποίο είχαμε προχωρήσει; Δεκατέσσερις μήνες, δεν έχετε κάνει τίποτα ! Μπορείτε να μου πείτε τι έχετε κάνει με τον διαγωνισμό, που ολοκληρώθηκε και δικαστικά δικαιωθήκαμε, παρά τις προσφυγές, που έγινε με τον αντίστοιχο διαγωνισμό στη Θεσσαλονίκη, που είναι 30 ασθενοφόρα; Έχει προχωρήσει τίποτα από όλα αυτά; Είστε δεκατέσσερις μήνες Κυβέρνηση πλέον. Εμείς, στον πρώτο χρόνο της θητείας μας, λήξαμε ένα διαγωνισμό, που αργοσερνόταν γιατί δεν τα βρίσκανε τις μίζες επί 7 χρόνια και πήγαμε 90 ασθενοφόρα του ΕΚΑΒ, σε διάφορα σημεία, σε όλη την Ελλάδα.

 Δεύτερον, αποζημίωση δαπανών βιολογικού υλικού, στο άρθρο 9ο . Είπε κάποια πράγματα ο Ανδρέας Ξανθός, προηγουμένως, θέλω να τα συμπληρώσω. Εδώ πέρα, ζήσαμε ένα πράγμα, το οποίο, σε άλλη ευρωπαϊκή χώρα, θα είχε κινηθεί, ήδη, εισαγγελέας.

Είναι δυνατόν ένα σημαίνον στέλεχος της Επιτροπής των Ειδικών, ο κ. Μαγιορκίνης – γιατί κάποια πράγματα έχουν προσωπική ευθύνη – ο οποίος βγαίνει και δίνει ένα λογύδριο, περί επιδημιολογικού μοντέλου, ότι οι 25 μαθητές της τάξης δεν μεταδίδουν περισσότερο από ό,τι οι 15 και ότι δεν χρειάζονται τα μέτρα και μόνο μάσκα και κάτι αλλοπρόσαλλα πράγματα και κρίμα στις σπουδές και τα πτυχία του, σε τελική ανάλυση, να πάει στην Ιταλία, δίπλα, να δει τι κάνουν, είναι δυνατόν αυτός ο άνθρωπος να παραιτείται μια βδομάδα πριν, από το ιδιωτικό κέντρο, στο οποίο εργαζόταν; Το οποίο ιδιωτικό κέντρο, με εντολή σας, γιατί, όπως λέει ο κ. Στάθης, ο Διοικητής, «εσείς διαπραγματευτήκατε» και στο οποίο παραιτείται την τελευταία εβδομάδα του Αυγούστου, και στην πρώτη εβδομάδα του Σεπτεμβρίου, παίρνει την απευθείας ανάθεση από εσάς στην εξέταση των δειγμάτων, γιατί το Εθνικό Κέντρο Αιμοδοσίας, μένει από αντιδραστήρια; Και, ω του θαύματος, το Εθνικό Κέντρο Αιμοδοσίας πήρε στη φθηνότερη τιμή τα αντιδραστήρια, 13 ευρώ. Θυμάστε που σας το είχα πει «σας έχουμε στη φέρμα, προσέξτε πού θα καταλήξει». Κατέληξε στα 13. Τι να το κάνω εγώ, που κατέληξε στα 13, όταν δεν έχει αντιδραστήρια; Μπορείτε να μου πείτε, κ. Κοντοζαμάνη, γιατί το «Παπανικολάου» πλήρωσε 389.000 ευρώ σε δύο - τρία ιδιωτικά κέντρα, τα πιο πολλά τα πήρε κάποιος Γέρου, νομίζω, με μέση τιμή 65, ως 90 ευρώ, το δείγμα. Κοιτάξτε, εγώ ξέρω, γιατί στην πιάτσα δούλευα και στον ιδιωτικό τομέα, για πολλά χρόνια. Δεν θα τα πάρουν 13 ευρώ, οι ιδιώτες, το αντιδραστήριο, γιατί θα πάρουν μια μικρή ποσότητα, θα τα πάρουν 17, 18 ευρώ – παραπάνω δεν τα παίρνουν – να βάλουμε άλλα τόσα για τα κόστη τους; Δεν έπρεπε να πάει παραπάνω η τιμή από 35 με 40 ευρώ. Γιατί πληρώνει το δημόσιο 60 και 65 και 80 και 90; Γιατί το δημόσιο πληρώνει ! Ακόμα, εγώ πήγα ασθενείς να χειρουργηθούν, διότι ξανάρχισα να χειρουργώ, πρέπει να κάνουν τεστ COVID. Ξέρετε πόσο τους χρεώνουν οι κλινικές, γιατί δεν καλύπτει ο ΕΟΠΥΥ; Δεν έχει βγάλει τιμή, ακόμα, για το πόσο θα καλύψει; Πληρώνουν από 80 έως 120 ευρώ. Στην αρχή της ιστορίας, πληρώνανε και 200 ευρώ. Το έχετε αφήσει «χύμα στο κύμα» αυτό τελείως.

Τρίτον, θα πω για τις συμβάσεις καθαριότητας. Άρθρο 31, παράταση συμβάσεων ιδιωτικού δικαίου ορισμένου χρόνου προσωπικού φύλαξης, σίτισης και καθαριότητας. Πολύ «πονηρή», για να μην πω χειρότερη έκφραση η διάταξη. Τι «γιατί», κύριε Κοντοζαμάνη; 100 η αλεπού, 101 το αλεπουδάκι, δεν γίνεται ! Ακούστε με τι λέω και έχετε την προσωπική ευθύνη εσείς. Γράφετε, ότι δύνανται με απόφαση του κατά περίπτωση αρμόδιου φορέα να παραταθούν έως 30.6του 2021 και σε κάθε περίπτωση, όχι πέραν της ολοκλήρωσης των διαδικασιών πρόσληψης προσωπικού για τις ανάγκες σε αυτούς που βρίσκονται σε εξέλιξη. Δηλαδή, τι λέτε, σας δίνω την παράταση, γιατί σας έχω ανάγκη, αλλά έχω ανοίξει, όχι την πόρτα, όχι την κερκόπορτα, αλλά την πύλη, για να ξαναμπούν οι εργολάβοι !

 Εγώ είδα για το Νοσοκομείο Αλεξανδρούπολης. Γιατί όπως ξέρετε, μιλάω πάντα με στοιχεία. Το Νοσοκομείο Αλεξανδρούπολης έβγαλε στον αέρα διακήρυξη, όχι για συμβάσεις εργασίας ορισμένου χρόνου διετείς, που είχαμε κάνει εμείς που οι γυναίκες έπαιρναν παραπάνω χρήματα, στην τσέπη 200 και 300 ευρώ. Το κόστος αυτού, που είχαμε κάνει εμείς, ήταν ένα εκατομμύριο, για να εργάζονται 100 εργαζόμενοι. Ένα εκατομμύριο. Και βγάζετε στον αέρα διακήρυξη, με κόστος 3.400.000 ευρώ, που θα εργαστούν 72. Δηλαδή, πάλι το πανηγύρι της μίζας ! Αυτά που ιδρώσαμε σε 75 νοσοκομεία να δείξουμε. Από κάτω χαμηλά, δεν μιλάνε τα ΜΜΕ. Επιτρέπεται 3.400.000, αντί για ένα εκατομμύριο, για το προσωπικό της καθαριότητας στο Νοσοκομείο Αλεξανδρούπολης; Γι’ αυτό σας είπα «100 η αλεπού, 101 τα αλεπουδάκια», δεν γίνεται.

ΕΟΠΥΥ. Μάλλον ακολουθείτε το μοντέλο, με το οποίο εσείς υπερκεράσατε τον κύριο Κικίλια, με βάση τις αρμοδιότητες. Δεν μπορείτε να διώξετε τον κ. Πλαγιανάκο, γιατί έτσι θα ξεσηκωθεί η μισή Μάνη. Γιατί τον κύριο Πλαγιανάκο τον τοποθετήσαμε εμείς, γιατί αξίζει, πραγματικά, ο άνθρωπος και δεν ήταν του δικού μας πολιτικού χώρου και το απέδειξε, με τη συμπεριφορά του. Έχετε βάλει Αντιπρόεδρο την κυρία, που ξεχνάω το όνομά της, και τώρα πηγαίνετε και φτιάχνετε «αυτοτελές τμήμα γραμματείας αντιπροέδρου», της δίνετε όλες αρμοδιότητες για τα υλικά, για την προμήθεια κ.λπ.. Πηγαίνετε να «κουτσουρέψετε» τον κ. Πλαγιανάκο, από ό,τι καταλαβαίνω, γιατί δεν μπορείτε να τον «ζυγώσετε» και θα πούμε λεπτομέρειες, εάν θέλετε. Βλέπω, εδώ, ότι βάζετε στην Έκθεση του Γενικού Λογιστηρίου του Κράτους, το ετήσιο κόστος των τριών θέσεων ειδικών συμβούλων του αντιπροέδρου είναι 91.700 ευρώ. Το χρόνο είναι 30.000 ευρώ. Όσα έπαιρνε ο Αντιπρόεδρος του ΕΟΠΥΥ, επί των ημερών μας. Όσα έπαιρνε σχεδόν ο Πρόεδρος του ΕΟΠΥΥ. Και βάζετε 3. 900 ευρώ γι’ αυτόν, που θα μπει προϊστάμενος του αυτοτελούς γραφείου, σαν επίδομα θέσης ευθύνης. Μην τυχόν και μείνει και το παιδί παραπονεμένο ! Δηλαδή, τρώτε τα λεφτά. Μετά ο ΣΥΡΙΖΑ έφερε μετακλητούς!

Κλείνω με τις ΜΕΘ. Εγώ ήρθα την πρώτη μέρα και σας είπα πως θα τις αυξήσουμε. Εγώ σας προκαλώ, τώρα, να δώσετε κατάλογο σε ποια νοσοκομεία, αυτή τη στιγμή, έχετε πραγματικά αυξήσει τις Μονάδες Εντατικής Θεραπείας και πόσα, που να μπορούν να λειτουργήσουν. Όχι να «ντανιάζουμε» αναπνευστήρες στα υπόγεια, στα σελοφάν, από δωρεές ή από οτιδήποτε άλλο. Εγώ ξέρω ότι στο στενό πυρήνα του ΕΣΥ έχουν αυξηθεί 143 τα κρεβάτια. Έχετε προσθέσει και καμιά 50ριά από τα στρατιωτικά και έναν απροσδιόριστο αριθμό από συμβάσεις του ιδιωτικού τομέα, που είδαν τα 1.600 και ορμήξανε, αλλά δεν έχουμε πάρει κανένα. Όχι οι παλιοί, που είχαμε 70, με σύμβαση εμείς. Αυτούς τους αφήσατε με τα 800. Για τους καινούργιους λέτε, που δεν έχουν πάρει κανένα περιστατικό Covid και τον Γενάρη και εύχομαι να μην πάρουν και τώρα.

Εγώ σας το λέω ευθέως. Εάν πέσει μαζί μία μέτρια - και ελπίζουμε να είναι έτσι πιο ήπια συμπτώματα, όπως είναι τώρα - έξαρση του κορωνοϊού, μαζί με τη γρίπη, που θα υπάρξει, από το Νοέμβρη και μετά, «θα χάνει η μάνα το παιδί και το παιδί τη μάνα». Κινηθείτε γρήγορα. Τα μηχανήματα δεν δουλεύουν μονάχα τους.

Σας έχουμε πει πολλούς τρόπους, που μπορούν να γίνουν. Είναι φανταστική εικόνα τα 1.100 - 1.200 - δεν ξέρω ποιος το είπε από σας - δεν υπάρχει αυτή τη στιγμή. Οι ειδικοί είπαν πόσο μπορούμε να φτάσουμε. Πρέπει να υπάρξει, όμως, στην περίπτωση, που ένας συνδυασμός εκτινάξει τη ζήτηση.

Εγώ, για τελευταία φορά και δεν το ξαναλέω, δέχομαι να βοηθήσω, γιατί με νοιάζει η χώρα και ο λαός, να μην τραβήξουμε πράγματα εδώ πέρα. Μπορώ να βοηθήσω, γιατί εμείς το φτιάξαμε το πράγμα, με το ΕΚΕΠΥ και τις μονάδες και το νέο σύστημα και τα λοιπά, να βοηθήσω στο ΕΚΑΒ ΕΚΕΠΥ, προκειμένου να υπάρξουν λειτουργικά αυτά τα κρεβάτια. Σας το λέω, για τελευταία φορά, παρακάλια δεν κάνω, δεν σας το ξαναλέω, και από κει και πέρα, θα έχετε την αποκλειστική ευθύνη για ό,τι συμβεί.

Μια κουβέντα ακόμα για το rebate, το οποίο θα το πω στην άλλη …

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Κύριε Πολάκη είναι 2 η ώρα, πρέπει να παραδώσουμε την Αίθουσα και πρέπει να μιλήσει και ο Υπουργός.

**ΠΑΥΛΟΣ ΠΟΛΑΚΗΣ:** Το ξέρω, το ξέρω.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Πρέπει να τοποθετηθεί και έχουν μείνει 5 λεπτά.

**ΠΑΥΛΟΣ ΠΟΛΑΚΗΣ:** Στις φαρμακοβιομηχανίες το κάνατε το χατίρι. Τρία χρόνια πολεμούν γι’ αυτό το 25% παραπάνω έκπτωση στα νέα φάρμακα, που τους έκοβε τη δυνατότητα να μιζώνουνε, τους το δίνετε εδώ. Τι να κάνουμε; Διέταξαν και υπακούσατε! Θα τα ξαναπούμε.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Θα κλείσουμε τη συνεδρίαση, με την τοποθέτηση του Υφυπουργού Υγείας, κ. Κοντοζαμάνη.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε. Θα είμαι σύντομος, θα τοποθετηθώ και στις επόμενες συνεδριάσεις των Επιτροπών και στην Ολομέλεια, επί των θεμάτων, που ακούστηκαν στην Αίθουσα και για το rebate και για τα φάρμακα, για τον ΕΟΠΥΥ. Απλώς, θα ήθελα να ξεδιαλύνω μερικά πράγματα σε ό,τι αφορά τον αριθμό των τεστ.

Πράγματι, με το άρθρο 9, τακτοποιούμε τις υποχρεώσεις, που έχουμε προς εργαστήρια, που διεξήγαγαν τα τεστ αυτά. Τα εργαστήρια αυτά είναι το Ινστιτούτο Παστέρ, είναι τα εργαστήρια των πανεπιστημιακών νοσοκομείων της χώρας, που μέσω ΕΛΚΕ πληρώνονται, άρα, τι να κάνουμε; Να μην τα πληρώσουμε; Είναι δημόσια αυτά τα εργαστήρια ή δεν είναι για εσάς;

**ΑΝΔΡΕΑΣ ΞΑΝΘΟΣ:** Δεν είπε κανείς το αντίθετο, κύριε Υπουργέ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Μα, μας λέτε ότι ερχόμαστε εδώ και πληρώνουμε τους ιδιώτες !

**ΑΝΔΡΕΑΣ ΞΑΝΘΟΣ:** Δεν είπε κανείς το αντίθετο, κύριε Υπουργέ. Με αφορμή αυτό, κάναμε τα σχόλια.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Μας λέτε ότι πληρώνουμε τους ιδιώτες, μας κατηγορείτε ότι δεν έχουμε αποζημιώσει τα τεστ στο δημόσιο τομέα και μας λέτε, γιατί πάμε και συμβαλλόμαστε με τον ιδιωτικό τομέα, για να κάνουμε τεστ.

Να σας πω ότι προτεραιότητα στη διεξαγωγή των τεστ δίνουμε στα νοσοκομεία και στο ΕΚΕΑ, βεβαίως – και μία παρένθεση για το ΕΚΕΑ. Στις 13 Μαρτίου του 2020, εγκρίθηκαν τα καινούργια αυτά αντιδραστήρια των μηχανημάτων, που έχει το Εθνικό Κέντρο Αιμοδοσίας και στις 30 Μαρτίου, τα αντιδραστήρια αυτά ήταν στη χώρα μας, ήμασταν από τις πρώτες χώρες, που έτρεξε το Εθνικό Κέντρο Αιμοδοσίας τη μέθοδο αυτή, για την ανίχνευση του κορωνοϊού και μάλιστα, ενώ ο αρχικός αριθμός αντιδραστηρίων, που είχαμε παραγγείλει, ήταν 90.000, τον αυξήσαμε σε 150 και έτσι, είχαμε και κάποιο στοκ. Όμως, τα αντιδραστήρια αυτά δεν είναι άπειρα. 1.000 κάνει την ημέρα το ΕΚΕΑ, 1.000 έκανε, 1.000 θα ξανακάνει. Έκανε λίγα παραπάνω, όπως είπαμε, από σήμερα αποκαθίσταται. Τα 1.000 αυτά, λοιπόν, τριάντα χιλιάδες τεστ το μήνα, είναι η δυνατότητα, που έχει η εταιρεία να μας δίνει κάθε μήνα, διότι εξυπηρετεί όλο τον πλανήτη. Τα 1.000 αυτά τεστ καθόλου δεν επηρεάζουν το συνολικό αριθμό των τεστ, που διεξάγονται στη χώρα. Γιατί μας είπατε ότι έχουν σταματήσει τα τεστ, δεν χρηματοδοτείται το ΕΚΕΑ, δεν υπάρχει επάρκεια. Δεν νομίζω ότι έχουν σταματήσει να γίνονται τα τεστ, στη χώρα.

Συνεχίζουμε, λοιπόν, μετά από το ΕΚΕΑ και τα νοσοκομεία, που πολλές φορές στα νοσοκομεία έχουν μηχανήματα με αντιδραστήρια, που είναι πολύ ακριβά. Πράγματι, το αντιδραστήριο στο ΕΚΕΑ ήταν 13 ευρώ και ήταν η καλύτερη τιμή, που υπήρχε στην αγορά. Μετά, πάμε σε εργαστήρια πανεπιστημιακών σχολών, που λειτουργούν, μέσω ειδικών λογαριασμών. Πρέπει να τους πληρώσουμε τους ανθρώπους και στο τέλος, αφού εξαντληθούν οι δυνατότητες, πάμε στα ιδιωτικά. Η δυναμικότητα της χώρας είναι το άθροισμα του δημοσίου και του ιδιωτικού τομέα. Ναι, συνενώνουμε δυνάμεις, προκειμένου να διασφαλίσουμε επάρκεια στον αριθμό των τεστ, που γίνονται. Σας διαφεύγει κάτι, γιατί μιλήσατε πάλι για σκάνδαλα, για υπέρογκα ποσά κ.λπ..

Σε ό,τι αφορά την πρώτη ΥΠΕ, με το εργαστήριο αυτό συνεργαζόμασταν και πριν και δώσαμε παραπάνω δείγματα, τις ημέρες αυτές. Οι εξετάσεις, που αποστέλλονται, στα ιδιωτικά εργαστήρια, διενεργούνται, με τη μέθοδο της δεξαμενοποίησης, που σημαίνει, ότι έχουμε μειωμένο κόστος, ανά δείγμα, που φτάνει τα 10 ευρώ το δείγμα. Επομένως, ούτε 50, ούτε 60, ούτε 70, που ακούστηκαν, σε αυτήν την Αίθουσα. Και ναι, ξεκίνησε η πανδημία με ακριβά τεστ, αλλά έχει ομαλοποιηθεί η κατάσταση και είμαστε σε θέση, όχι μόνο να έχουμε δεκαπενταπλασιάσει, σχεδόν, τον ημερήσιο αριθμό διενεργούμενων εξετάσεων, έχουμε πολλαπλασιάσει τα σημεία διενέργειας δειγματοληπτικών ελέγχων, έχουμε μειώσει, κατά πέντε φορές το κόστος του εξεταζόμενου δείγματος, από τα 50 και πάνω ευρώ, δηλαδή, το έχουμε φτάσει στα 10 και έχουμε εξασφαλίσει διαθεσιμότητα και επάρκεια όλων των αντιδραστηρίων.

Σε ό,τι αφορά τα υπόλοιπα, κύριε Πρόεδρε, θα τοποθετηθούμε στις επόμενες συνεδριάσεις. Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Ευχαριστούμε τον Υφυπουργό Υγείας κ. Κοντοζαμάνη για την τοποθέτησή του.

Κυρίες και κύριοι συνάδελφοι, ολοκληρώθηκε η πρώτη συνεδρίαση των Διαρκών Επιτροπών Κοινωνικών Υποθέσεων και Παραγωγής και Εμπορίου, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Υγείας με τίτλο «Κύρωση α) της από 10.8.2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α’ 157) και β) της από 22.8.2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων.».

Υπενθυμίζω, ότι αύριο Τετάρτη, 9 Σεπτεμβρίου, έχουμε τη δεύτερη συνεδρίαση, με ακρόαση φορέων, στις 12.00΄ και αμέσως μετά, στις 15.00΄, την τρίτη συνεδρίαση, με την ψήφιση επί της αρχής και τη συζήτηση επί των άρθρων.

Τέλος, την Πέμπτη 10 Σεπτεμβρίου, υπενθυμίζω ότι στις 14.00΄ έχουμε τη β΄ ανάγνωση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Κέλλας Χρήστος, Κεφαλά Μαρία – Αλεξάνδρα, Λεονταρίδης Θεόφιλος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Δούνια Παναγιώτα (Νόνη), Σαλμάς Μάριος, Σταμενίτης Διονύσιος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Μιχαηλίδης Ανδρέας, Μπαλάφας Ιωάννης, Ξανθός Ανδρέας, Πολάκης Παύλος, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Παφίλης Αθανάσιος, Στολτίδης Λεωνίδας, Αθανασίου Μαρία, Βιλιάρδος Βασίλειος, Απατζίδη Μαρία και Γρηγοριάδης Κλέων.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Αλεξοπούλου Χριστίνα, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Βούλτεψη Σοφία, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Σπανάκης Βασίλειος-Πέτρος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Καββαδάς Αθανάσιος, Καλαφάτης Σταύρος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Καλαματιανός Διονύσιος-Χαράλαμπος, Τσίπρας Γεώργιος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 14.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΔΙΟΝΥΣΙΟΣ ΣΤΑΜΕΝΙΤΗΣ**